Lelokelelo la Dikagare
© 2014 Watch Tower Bible and Tract Society of Pennsylvania.
Retang Kriste Kgoši ya Letago!
LETLAKALA 3 • DIKOPELO: 99, 107
LETLAKALA 8 • DIKOPELO: 109, 100
Jehofa ke Mohlokomedi wa Rena le Mošireletši wa Rena
LETLAKALA 16 • DIKOPELO: 60, 51
Jehofa ke Mogwera wa Rena yo Mogolo
LETLAKALA 21 • DIKOPELO: 91, 63
▪ Retang Kriste Kgoši ya Letago!
▪ Thabelang Lenyalo la Kwana!
Kgoši Mesia e lego Jesu Kriste, o hloma tšhoša ya gagwe lethekeng gomme o namela pere go yo fenya manaba a gagwe. Ka morago ga gore a feleletše phenyo ya gagwe, o nyala monyadiwa wa gagwe yo mobotse yoo a felegetšwago ke bagwera ba gagwe ba dikgarebe. Ditiragalo tše tšeo di kgahlišago di hlalositšwe go Psalme 45. Ithute kamoo di go kgomago ka gona.
▪ Jehofa ke Mohlokomedi wa Rena le Mošireletši wa Rena
▪ Jehofa ke Mogwera wa Rena yo Mogolo
Ke’ng seo se ka re thušago gore re tšeele Jehofa godimo e le Tatago rena wa legodimong? Dihlogo tše di tla re thuša go matlafatša tswalano ya rena le Jehofa e le Mohlokomedi wa rena, Mošireletši wa rena le Mogwera wa rena yo mogolo. Le gona di tla re tutueletša go thuša ba bangwe go mo godiša.
13 Mohlologadi wa Tsarepata o Ile a Putswa ka Baka la Tumelo ya Gagwe
26 Dipotšišo tše Tšwago go Babadi
LETLAKALA LA KA NTLE: Lefelo le la batho bohle la leemaema (Michaelerplatz) leo le lego kua Vienna ke lefelo le lebotse la go bolela le ba bangwe ka molaetša wa Beibele. Mo kgaetšedi yo o nea bohlatse ka se-China gomme o sepediša puku ya Ke Eng Seo ge e le Gabotse Beibele e se Rutago?
20 923
2 201
10 987
Kua Vienna, ditaba tše dibotse tša Mmušo di bolelwa ka maleme a 25
“Eya o atlege o le letagong la gago.”—PS. 45:4.
1, 2. Ke ka baka la’ng re swanetše go nyaka go tseba ka Psalme 45?
KGOŠI ya letago e nametše pere go lwela therešo le toko le go yo fenya manaba a yona. Ka morago ga go fenya manaba a yona ntweng ya makgaolakgang, e nyala monyadiwa wa yona yo a rategago. Kgoši ye e tla gopolwa le go tumišwa melokong ka moka e tlago. Tšeo ke tše dingwe tša ditiragalo tše di kgahlišago tšeo di hlalositšwego go Psalme 45.
2 Lega go le bjalo, Psalme 45 ga e fo ba kanegelo e kgahlišago yeo e nago le mafelelo a thabišago. Ditiragalo tšeo di hlalositšwego moo di na le seo di se bolelago go rena. Di kgoma maphelo a rena gona bjale gotee le bokamoso bja rena. Ka gona anke re hlahlobišišeng psalme ye ka kelohloko.
3, 4. (a) Ke ‘taba efe e botse’ yeo e re kgomago, gona e ka kgoma bjang dipelo tša rena? (b) Ke ka tsela efe ‘koša ya rena e lego mabapi le kgoši,’ gona ke bjang maleme a rena a bago bjalo ka petlwana?
3 Bala Psalme 45:1. “Taba e botse” yeo e bego e kgomile pelo ya mopsalme gomme ya e dira gore e ‘thabe’ e be e le mabapi le kgoši e itšego. Lediri la Seheberu leo le fetoletšwego e le “thabišitšwe,” mathomong le be le bolela “go phophoma,” goba “go bela.” Taba ye e ile ya dira gore pelo ya mopsalme e phophome ka lethabo gomme leleme la gagwe le be bjalo ka “petlwana ya go ngwala ya mongwalolodi yo a nago le bokgoni.”
4 Go thwe’ng ka rena? Ditaba tše dibotse tša Mmušo wa Mesia ke taba e botse yeo e kgomago dipelo tša rena. Molaetša wa Mmušo o ile wa ba o ‘mobotse’ kudukudu ka 1914. Ga e sa le go tloga ka yona nako yeo, molaetša wo ga o sa le mabapi le Mmušo wa nakong e tlago eupša o mabapi le mmušo wa kgonthe woo gona bjale o bušago magodimong. Tše ke “ditaba . . . tše dibotse tša Mmušo” tšeo re di bolelago “lefaseng ka moka gore e be bohlatse go ditšhaba tšohle.” (Mat. 24:14) Na dipelo tša rena di ‘thabišwa’ ke molaetša wo wa Mmušo? Na re bolela ditaba tše dibotse tša Mmušo ka mafolofolo? Ka go swana le mopsalme, ‘koša ya rena e mabapi le kgoši’—Kgoši ya rena e lego Jesu Kriste. Re tsebatša gore Jesu Kriste ke Kgoši ya magodimong ya Mmušo wa Mesia. Go feta moo, re laletša bohle—babuši le balata—gore ba ikokobeletše bogoši bja gagwe. (Ps. 2:1, 2, 4-12) Le gona maleme a rena a ba bjalo ka “petlwana ya go ngwala ya mongwalolodi yo a nago le bokgoni” ka gobane re diriša kudu Lentšu leo le ngwadilwego la Modimo modirong wa rena wa boboledi.
Re tsebatša ka lethabo ditaba tše dibotse tša mabapi le Jesu Kriste Kgoši ya rena
5. (a) Jesu e be e le yo “botse” ka ditsela dife? (b) Ke bjang ‘molomong wa Kgoši ye go ilego gwa tšwa mantšu a mabose,’ gona re ka katanela go latela mohlala wa yona bjang?
5 Bala Psalme 45:2. Mangwalo ga a re botše mo gontši ka ponagalo ya Jesu. Ka ge a be a phethagetše, ga go pelaelo gore o be a le “botse.” Lega go le bjalo, botse bja gagwe bjo bo kgahlišago kudu bo bonagetše ge a be a botegela Jehofa ka go se šišinyege. Go oketša moo, Jesu o ile a diriša “mantšu a mabose” ge a be a bolela molaetša wa Mmušo. (Luka 4:22; Joh. 7:46) Na le rena re katanela go latela mohlala wa gagwe modirong wa rena wa boboledi gomme ra leka go diriša mantšu ao a tlago go kgoma dipelo tša batho?—Bakol. 4:6.
6. Modimo o šegofaditše Jesu bjang “go iša mehleng ya neng le neng”?
6 Ka baka la ge Jesu a be a ineetše ka mo go feletšego, Jehofa o ile a mo šegofatša nakong ya bodiredi bja gagwe mo lefaseng gomme a mo putsa kudu ka morago ga gore a hwe lehu la sehlabelo. Moapostola Paulo o ngwadile gore: “Ge [Jesu] a tšwelela e le motho, a ikokobetša gomme a ba yo a kwago go fihla lehung, ee, lehung koteng ya tlhokofatšo. Ka lona lebaka le gape Modimo o mo phagamišeditše boemong bja godimo gomme ka botho a mo nea leina leo le lego ka godimo ga leina le ge e le lefe le lengwe, e le gore letolo le lengwe le le lengwe la bao ba lego legodimong le bao ba lego lefaseng le bao ba lego ka tlase ga mmu le khuname leineng la Jesu, le gore leleme le lengwe le le lengwe le dumele phatlalatša gore Jesu Kriste ke Morena, e le gore go išwe letago go Modimo Tate.” (Bafil. 2:8-11) Jehofa o šegofaditše Jesu “go iša mehleng ya neng le neng” ka go mo tsošetša bophelong bja go se hwe.—Baroma 6:9.
7. Ke ka ditsela dife Modimo a ilego a tlotša Jesu go feta “dikgoši tše dingwe”?
7 Bala Psalme 45:6, 7. Ka ge Jesu a tloga a rata toka gomme a hloile selo le ge e le sefe seo se ka gobošago Tatagwe, Jehofa o mo tloditše gore e be Kgoši ya Mmušo wa Mesia. Jesu o ile a tlotšwa ka “makhura a tlhalalo” go feta “dikgoši tše dingwe,” e lego dikgoši tša Juda tša molokong wa Dafida. Seo se diragetše bjang? Sa pele, Jesu o tloditšwe ke Jehofa ka boyena. Sa bobedi, Jehofa o mo tloditše go ba Kgoši le Moperisita yo a Phagamego. (Ps. 2:2; Baheb. 5:5, 6) Go oketša moo, Jesu ga se a tlotšwa ka makhura eupša o tloditšwe ka moya o mokgethwa, le gona o buša a le legodimong e sego mo lefaseng.
8. Ke bjang go ka thwego ‘Modimo ke sedulo sa bogoši sa Jesu,’ gona ke ka baka la’ng re ka kgodišega gore o tla buša ka toka?
8 Jehofa o beile Morwa wa gagwe go ba Kgoši Mesia magodimong ka 1914. ‘Molamo wa bogoši bja gagwe ke molamo wa go loka,’ ka gona ga go pelaelo gore o tla buša ka toka le ka tekatekano. Matla a gagwe a taolo ke a kgonthe, ka ge ‘Modimo e le sedulo sa gagwe sa bogoši.’ Seo se bolela gore Jehofa ke motheo wa bogoši bja gagwe. Go oketša moo, sedulo sa bogoši sa Jesu se tla ba gona “ka mo go sa felego.” Na ga o thabele go hlankela Jehofa ka tlase ga Kgoši e bjalo e matla yeo a e kgethilego?
9, 10. (a) Kriste o ile a hloma tšhoša ya gagwe lethekeng neng, gona ke bjang a ilego a e diriša gateetee? (b) Kriste o sa tlo diriša tšhoša ya gagwe bjang?
9 Bala Psalme 45:3. Jehofa o laela Kgoši yeo a e kgethilego gore e ‘hlome tšhoša ya yona lethekeng,’ ka go re’alo o nea Jesu matla a go lwa le bohle bao ba ganetšago bogoši bja Modimo le go phetha dikahlolo tša Gagwe go bona. (Ps. 110:2) Ka ge Kriste e le Kgoši ya Mohlabani yeo e sa fenyegego, o bitšwa gore ke “mogale.” O ile a hloma tšhoša ya gagwe lethekeng ka 1914 gomme a fenya Sathane le batemona ba gagwe bao a ilego a ba raka legodimong ke moka a ba lahlela mo lefaseng.—Kut. 12:7-9.
10 Ao e be e fo ba mathomomayo a phenyo ya Kgoši ye. Jesu o sa swanetšwe ke go “feleletša phenyo ya gagwe.” (Kut. 6:2) Dikahlolo tša Jehofa di sa dutše di tlo phethwa dikarolong ka moka tša tshepedišo ya Sathane mo lefaseng gomme Sathane le batemona ba gagwe ba swanetše go fedišwa. Selo sa pele seo se tlago go fedišwa ke Babilona o Mogolo, e lego mmušo wa lefase wa bodumedi bja maaka. Jehofa o rerile go diriša baetapele ba dipolotiki go fediša “mogweba-ka-mmele” yo yo kgopo. (Kut. 17:16, 17) Ka morago ga moo, Kgoši ya Mohlabani e tla fedišetša sa ruri tshepedišo ya dipolotiki ya Sathane. Ke moka Kriste, yoo gape a bitšwago “morongwa wa sekoti,” o tla feleletša phenyo ya gagwe ka go lahlela Sathane le batemona ba gagwe sekoting. (Kut. 9:1, 11; 20:1-3) Anke re boneng kamoo Psalme 45 e porofetilego ditiragalo tše tšeo di kgahlišago.
11. Ke ka tsela efe Kriste a nametšego pere ‘go lwela therešo’?
11 Bala Psalme 45:4. Kgoši ye ya Mohlabani ga e lwele gore e hwetše naga goba go thopa batho. E lwa ntwa ya toka ka maikemišetšo a mabotse kudu. E nametše pere ‘go lwela baikokobetši, therešo le toko.’ Therešo e kgolokgolo yeo e swanetšego go lwelwa ke ya bogoši bja Jehofa bja legohle. Sathane o ile a gana pušo ya Jehofa ge a be a rabela kgahlanong le Yena. Ga e sa le go tloga ka nako yeo, therešo ye ya bohlokwa e ile ya ganetšwa ke batemona le batho. Ga bjale ke nako ya gore Kgoši e tloditšwego ya Jehofa e namele pere gomme e hlatsele therešo ya gore Jehofa ke yena a nnoši yo a swanelwago ke go buša.
12. Ke ka tsela efe Kgoši e nametšego pere ‘go lwela baikokobetši’?
12 Le gona Kgoši ye e nametše pere ‘go lwela baikokobetši.’ Ka ge e le Morwa yo a tswetšwego a nnoši wa Modimo, o re beetše mohlala o mobotse kudu wa boikokobetšo le go ikokobeletša bogoši bja Tatagwe. (Jes. 50:4, 5; Joh. 5:19) Balata ka moka bao ba botegago ba Kgoši ye ba swanetše go latela mohlala wa yona gomme ba ikokobeletše bogoši bja Jehofa dilong ka moka. Ke feela bao ba dirago seo ba tlago go dumelelwa go phela lefaseng le lefsa leo Modimo a re holofeditšego lona.—Sak. 14:16, 17.
13. Ke ka tsela efe Kriste a nametšego pere ‘go lwela toko’?
13 Kriste e bile o nametše pere ‘go lwela toko.’ Toko yeo Kgoši ye e e lwelago ke “toko ya Modimo”—ditekanyetšo tša Jehofa tša seo se nepagetšego le seo se fošagetšego. (Baroma 3:21; Doit. 32:4) Jesaya o porofetile mabapi le Kgoši Jesu Kriste gore: “Kgoši e tla buša ka toko.” (Jes. 32:1) Pušo ya Jesu e tla tliša “magodimo a mafsa” le “lefase le lefsa” tše di holofeditšwego, tšeo go tšona go tla ‘agago toko.’ (2 Pet. 3:13) Modudi yo mongwe le yo mongwe wa lefaseng leo le lefsa o tla swanelwa ke go phela ka ditekanyetšo tša Jehofa.—Jes. 11:1-5.
14. Seatla sa le letona sa Kriste se tla dira “dilo tše di boifišago” bjang? (Bona seswantšho seo se lego mathomong a sehlogo.)
14 Ge e dutše e nametše pere, Kgoši ye e hlomile tšhoša lethekeng. (Ps. 45:3) Eupša go tla tla nako ya gore e khwamole tšhoša yeo gomme e e diriše ka seatla sa yona sa le letona. Mopsalme o porofetile ka gore: “Seatla sa gago sa le letona se tla go ruta dilo tše di boifišago.” (Ps. 45:4) Ge Jesu Kriste a tla be a nametše pere ya gagwe go phetha dikahlolo tša Jehofa ka Haramagedone, o tla dira manaba a gagwe “dilo tše di boifišago.” Ga re tsebe gore o tlo diriša eng go fediša tshepedišo ya Sathane. Eupša mogato woo o tla boifiša badudi ba lefaseng bao ba gannego go kwa temošo ya Modimo ya gore ba ikokobeletše pušo ya Kgoši ye. (Bala Psalme 2:11, 12.) Boporofeteng bja gagwe bja mabapi le bofelo, Jesu o itše batho ba tlo “idibala ka baka la poifo le go letela dilo tše di tlelago lefase le, gobane matla a magodimo a tla šišinyega.” O okeditše ka gore: “Ke moka ba tla bona Morwa wa motho a etla ka leru ka matla le ka letago le legolo.”—Luka 21:26, 27.
15, 16. “Madira” ao a tlago go latela Kriste ntweng a tla akaretša bomang?
15 Ge puku ya Kutollo e tsebiša ka go tla ga Kgoši “ka matla le ka letago le legolo” go tlo phetha kahlolo, e re: “Ke moka ka bona legodimo le bulega gomme ka bona pere e tšhweu. Yo a e nametšego o bitšwa Mmotegi le Morereši gomme o ahlola le go lwa ka go loka. Le gona, madira a legodimong a be a mo latela a nametše dipere tše tšhweu, a apere linene e tšhweu, e hlwekilego e botse. Molomong wa gagwe go tšwa tšhoša e telele e bogale gore a otle ditšhaba ka yona, gomme o tla di buša ka molamo wa tšhipi. Godimo ga moo, o gatakela le segatelo sa morara sa bogale bja kgalefo ya Modimo Ramatlaohle.”—Kut. 19:11, 14, 15.
16 Ke bomang bao e tlago go ba bahlabanigotee le Kriste bao ba bopago “madira” a legodimong ao a tla bego a mo latela ntweng? Ge Jesu a be a hloma tšhoša ya gagwe lethekeng ka lekga la pele go raka Sathane le batemona ba gagwe legodimong, o be a na le “barongwa ba gagwe.” (Kut. 12:7-9) Go bonagala go kwagala go phetha ka gore ntweng ya Haramagedone, madira a Kriste a tla akaretša barongwa ba bakgethwa. Na madira a gagwe a tla akaretša le batho ba bangwe? Jesu o holofeditše bana babo bao ba tloditšwego gore: “Yo a fenyago a ba a latela ditiro tša ka go fihla bofelong, ke tla mo nea matla godimo ga ditšhaba, o tla buša batho ka molamo wa tšhipi e le gore ba tle ba pšhatlaganywe go swana le dibjana tša letsopa, go etša ge ke amogetše seo go Tate.” (Kut. 2:26, 27) Ka gona madira a Kriste a legodimong a tla akaretša le bana babo bao ba tloditšwego bao ka nako yeo ba tla bego ba hweditše moputso wa bona wa legodimong. Babušigotee le yena bao ba tloditšwego ba tla be ba na le yena ge a dira “dilo tše di boifišago” gomme a buša ditšhaba ka molamo wa tšhipi.
17. (a) Pere e tšhweu yeo Kriste a e nametšego e swantšhetša’ng? (b) Tšhoša le bora di swantšhetša’ng?
17 Bala Psalme 45:5. Kgoši ye e nametše pere e tšhweu yeo e swantšhetšago ntwa ya go loka le yeo e amogelegago mahlong a Jehofa. (Kut. 6:2; 19:11) Go oketša go tšhoša, e itlhamile le ka bora. Re bala gore: “Ka lebelela gomme ka bona pere e tšhweu; yo a e nametšego o be a swere bora; a newa mphapahlogo, a tšwela go yo fenya le go feleletša phenyo ya gagwe.” Tšhoša le bora di swantšhetša dilo tšeo Kriste a tlago go di diriša go phetha kahlolo manabeng a gagwe.
18. Ke bjang “mesebe” ya Kriste e tlago go ba “bogale”?
18 Mopsalme o porofetile ka polelo ya theto gore ‘mesebe ya Kgoši ye e bogale, e hlaba manaba a yona pelong’ le gona ‘e dira gore merafo e wele ka tlase ga yona.’ Polao yeo e tla ba ya lefase ka moka. Boporofeta bja Jeremia bo boletše e sa le pele gore: “Mohlang woo bao ba bolailwego ke Jehofa ba tla tlala go tloga pheletšong e nngwe ya lefase go ya go e nngwe.” (Jer. 25:33) Boporofeta bjo bo swanago le bjona bo re: “Ka buša ka bona morongwa a eme letšatšing, a goeletša ka lentšu le le hlabošago a re go dinonyana ka moka tše di fofago sebakabakeng: ‘Etlang mo, kgobokanelang selalelo se segolo sa Modimo, e le gore le je dinama tša dikgoši, dinama tša balaodi ba bahlabani, dinama tša banna ba matla, dinama tša dipere le tša bao ba di nametšego, le dinama tša bohle, tša ba ba lokologilego le tša bahlanka le tša ba banyenyane le ba bagolo.’”—Kut. 19:17, 18.
19. Kriste o tla fenya bjang le go feleletša phenyo ya gagwe?
19 Ka morago ga gore Kriste a fediše tshepedišo e kgopo ya dilo ya Sathane mo lefaseng, ‘ka letago la gagwe’ o tla ‘atlega’ goba a fenya. (Ps. 45:4) O tla feleletša phenyo ya gagwe ka go lahlela Sathane le batemona ba gagwe sekoting nakong ka moka ya Pušo ya Nywaga e Sekete. (Kut. 20:2, 3) Ge Diabolo le barongwa ba gagwe ka nako yeo ba tla be ba le boemong bja ge eka ba hwile, badudi ba lefaseng ba ka se sa tutuetšwa ke Sathane gomme ba tla kgona go ikokobeletša ka botlalo Kgoši ya bona yeo e fentšego le ya letago. Lega go le bjalo, pele ba ka bona lefase le fetoga ganyenyane-ganyenyane go ba paradeise, ba tlo ba le lebaka le lengwe la go thaba le Kgoši ya bona le babušigotee le yona ba legodimong. Tiragalo yeo e thabišago e tlo ahlaahlwa sehlogong se se latelago.
“A re thabeng re hlalaleng kudu . . . gobane lenyalo la Kwana le tlile.”—KUT. 19:7.
1, 2. (a) Ke lenyalo la mang leo le tla tlišago lethabo legodimong? (b) Go rotoga dipotšišo dife?
GANTŠI go lokišeletša lenyalo go tšea nako e telele. Eupša mo re tlo bolela ka lenyalo leo le kgethegilego kudu—lenyalo la ka bogošing. E fo nagana ka seo! Go tšere nywaga e ka bago e 2 000 go lokišeletšwa lenyalo leo. Ga bjale nako ya gore monyadi a kopane le monyadiwa e batamela ka lebelo le legolo. Kgauswinyane, go tla kwagala mmino wa lethabo ka mošate wa Kgoši yeo gomme mašaba a legodimong a tla opela ka gore: “Tumišang Jah, gobane Jehofa Modimo wa rena, Ramatlaohle o thomile go buša e le kgoši. A re thabeng re hlalaleng kudu re be re mo neeng letago gobane lenyalo la Kwana le tlile gomme mosadi wa yona o itokišitše.”—Kut. 19:6, 7.
2 “Kwana” yeo lenyalo la yona le tla tlišago lethabo legodimong ke Jesu Kriste. (Joh. 1:29) O apere’ng bakeng sa lenyalo la gagwe? Monyadiwa wa gagwe ke mang? Monyadiwa yo o itokišitše bjang bakeng sa lenyalo? Lenyalo le tlo ba neng? Lenyalo le le tlo tliša lethabo legodimong, eupša na bao ba nago le kholofelo ya go phela ka mo go sa felego mo lefaseng ba tla tšea karolo lethabong leo? Re fagahletše go tseba seo, re tlo hlahloba dipotšišo tše ge re tšwela pele ka go ahlaahla Psalme 45.
3, 4. (a) Diaparo tša Monyadi tša lenyalo di hlaloswa bjang, gona ke’ng seo se oketšago lethabo la gagwe? (b) “Mohumagadi” le “barwedi ba dikgoši” bao ba thabilego le Monyadi ke bomang?
3 Bala Psalme 45:8, 9. Monyadi e lego Jesu Kriste, o apere diaparo tša gagwe tša letago tša ka bogošing tša lenyalo. Ga go makatše ge diaparo tša gagwe di nkga bose go etša ‘dinkgišabose tše di nkgago bose kudu,’ tše bjalo ka mira le kasia, tšeo kua Isiraele di bego di le gare ga metswako ya go dira makhura a makgethwa a go tlotša motho ge a kgethwa.—Ek. 30:23-25.
4 Mmino wa legodimong wo o kwagalago ka mošate wa gagwe o oketša lethabo la Monyadi yo ge lenyalo la gagwe le dutše le batamela. Batho bao ba thabilego le yena ke “mohumagadi,” e lego karolo ya legodimong ya mokgatlo wa Modimo, yeo e akaretšago “barwedi ba dikgoši,” e lego barongwa ba bakgethwa. Go thabiša kudu go kwa mantšu a bao ba lego legodimong a re: “A re thabeng re hlalaleng kudu . . . gobane lenyalo la Kwana le tlile”!
5. “Mosadi wa Kwana” ke mang?
5 Bala Psalme 45:10, 11. Re šetše re bone gore Monyadi ke mang, eupša monyadiwa yena ke mang? Ga se motho o tee, eupša o bopša ke ditho tša phuthego yeo hlogo ya yona e lego Jesu Kriste. (Bala Baefeso 5:23, 24.) Ditho tšeo e tla ba karolo ya bao ba tlago go buša le Kriste Mmušong wa Mesia. (Luka 12:32) Bakriste ba bao ba tloditšwego ba 144 000, ba “[latela] Kwana kae le kae mo e yago gona.” (Kut. 14:1-4) Eba “mosadi wa Kwana,” gomme ba dula le yona legodimong.—Kut. 21:9; Joh. 14:2, 3.
6. Ke ka baka la’ng batlotšwa ba bitšwa gore ke “morwedi wa kgoši,” gona ke ka baka la’ng ba laelwa gore ‘ba lebale batho ba gabo bona’?
6 Monyadiwa yo wa nakong e tlago ga a bitšwe feela gore ke “morwedi” eupša gape o bitšwa gore ke “morwedi wa kgoši.” (Ps. 45:13) “Kgoši” yeo ke mang? Bakriste bao ba tloditšwego ba amogetšwe e le “bana” ba Jehofa. (Baroma 8:15-17) Ka ge batlotšwa ba ba tla bopa monyadiwa wa legodimong, ba laelwa gore: ‘Lebalang batho ba gabo lena le ba dintlo tša botatago lena [ba nama].’ Ba swanetše go ‘tsepamišetša menagano ya bona dilong tša legodimong, e sego dilong tša lefaseng.’—Bakol. 3:1-4.
7. (a) Kriste o be a dutše a lokišeletša bjang monyadiwa wa gagwe wa nakong e tlago? (b) Monyadiwa o lebelela bjang Monyadi wa gagwe wa nakong e tlago?
7 Go theoša le nywagakgolo, Kriste o be a dutše a lokišeletša monyadiwa wa gagwe wa nakong e tlago bakeng sa lenyalo la legodimong. Moapostola Paulo o hlalositše gore Kriste o “ratile phuthego gomme a ikgafa ka baka la yona, gore a e kgethagatše, a e hlwekiše ka go e hlatswa ka meetse a lentšu la Modimo, e le gore a tšweletše phuthego go yena e le letagong la yona, e se na sepatso goba lešošo goba le ge e le sefe sa dilo tše bjalo, eupša gore e be e kgethwa gomme e hloke bosodi.” (Baef. 5:25-27) Paulo o boditše Bakriste ba tloditšwego ba kua Korinthe ya bogologolo gore: “Ke le hufegela ka lehufa la Modimo, gobane nna ka noši ke le holofeditše lenyalo go monna o tee e le gore ke le iše go Kriste le le kgarebe e sekilego.” (2 Bakor. 11:2) Monyadi e lego Kgoši Jesu Kriste o thabela “botse” bja moya bja monyadiwa wa gagwe wa nakong e tlago. Le gona monyadiwa yo o lebelela Jesu Kriste e le “mong” wa gagwe gomme ‘o mo hlompha’ bjalo ka monna wa gagwe wa nakong e tlago.
8. Ke ka baka la’ng e le ga maleba ge go thwe monyadiwa o “tletše ka letago”?
8 Bala Psalme 45:13, 14a. Monyadiwa yo o hlaloswa a “tletše ka letago” bakeng sa lenyalo la ka bogošing. Go Kutollo 21:2, monyadiwa yo o bapetšwa le motse, e lego Jerusalema o Mofsa, gomme o “[ikgabišeditše] monna wa gagwe.” Motse wo wa legodimong o na le “letago la Modimo” e bile o phadima “go swana le leswika le bohlokwa kudu, bjalo ka leswika leo le bitšwago jasepere le le phadimago ka mo go sekilego bjalo ka legakabje.” (Kut. 21:10, 11) Botse bja Jerusalema o Mofsa bja letago bo hlaloswa ka tsela e kgahlišago ka pukung ya Kutollo. (Kut. 21:18-21) Ga go makatše ge mopsalme a hlalosa monyadiwa yo a “tletše ka letago”! Seo ke sa therešo ka gobane lenyalo le la ka bogošing le direga legodimong.
9. “Kgoši” yeo monyadiwa a tlišwago go yona ke mang, gona monyadiwa yo o apere bjang?
9 Monyadiwa yo o tlišwa go Monyadi e lego Kgoši Mesia. Monyadi yo o be a dutše a mo lokiša, ‘a mo hlwekiša ka go mo hlatswa ka meetse a lentšu.’ Ke ‘yo mokgethwa e bile o hloka bosodi.’ (Baef. 5:26, 27) Monyadiwa wa gagwe le yena o swanetše go apara ka tsela yeo e swanelago tiragalo yeo, e bile o apere ka yona tsela yeo! “Diaparo tša gagwe di kgabišitšwe ka mekgabišo ya gauta” gomme “o tla tlišwa go kgoši a apere seaparo se se logilwego.” Bakeng sa lenyalo la Kwana, “o dumeletšwe gore a apare seaparo sa linene e tagilego, e hlwekilego le e botse, gobane linene e botse e emela ditiro tša go loka tša bakgethwa.”—Kut. 19:8.
10. Lenyalo la Kwana le tla ba neng?
10 Bala Kutollo 19:7. Lenyalo la Kwana le tla ba neng? Gaešita le ge “mosadi wa yona [a] itokišitše” bakeng sa lenyalo, ditemana tša ka morago ga moo ga di hlalose seo se diregago lenyalong leo. Go e na le moo, di hlalosa ka mo go kwagalago karolo ya mafelelo ya masetlapelo a magolo. (Kut. 19:11-21) Na se se bolela gore lenyalo le tla ba gona pele Monyadi yo e lego Kgoši a feleletša phenyo ya gagwe? Aowa. Dipono tšeo di lego ka pukung ya Kutollo ga se tša ngwalwa go ya ka tatelano ya ditiragalo. Go Psalme 45, lenyalo leo la ka bogošing le ba gona ka morago ga ge Kgoši Jesu Kriste a hlomile tšhoša ya gagwe lethekeng gomme ‘a atlegile’ goba a fentše manaba a gagwe.—Ps. 45:3, 4.
11. Ditiragalo di tla latelana ka tsela efe ge Kriste a tlo feleletša phenyo ya gagwe?
11 Ka gona re ka phetha ka gore ditiragalo di tla latelana ka tsela ye: Sa pele, go tla ahlolwa “mogweba-ka-mmele yo mogolo,” e lego Babilona o Mogolo, wona mmušo wa lefase wa bodumedi bja maaka. (Kut. 17:1, 5, 16, 17; 19:1, 2) Sa bobedi, Kriste o tla phetha dikahlolo tša Modimo tshepedišong ka moka e kgopo ya dilo ya Sathane mo lefaseng ka go e fediša ka Haramagedone, e lego “[ntwa] ya letšatši le legolo la Modimo Ramatlaohle.” (Kut. 16:14-16; 19:19-21) Sa mafelelo, Kgoši ya Mohlabani e tla feleletša phenyo ya yona ka go lahlela Sathane le batemona ba gagwe sekoting, ba ba boemong bja ge eka ba hwile.—Kut. 20:1-3.
12, 13. (a) Lenyalo la Kwana le tla ba neng? (b) Ke bomang bao ba tlago go thabela lenyalo la Kwana kua legodimong?
12 Ge Bakriste ba tloditšwego ba fetša tsela ya bona ya mo lefaseng nakong ya go ba gona ga Kriste, ba tsošetšwa legodimong. Nakong e itšego ka morago ga go fedišwa ga Babilona o Mogolo, Jesu o tla kgobokeletša go yena ditho ka moka tša sehlopha sa monyadiwa tše di tla bego di sa le mo lefaseng. (1 Bathes. 4:16, 17) Ka gona, pele ga ge ntwa ya Haramagedone e ka thoma, ditho ka moka tša sehlopha sa “monyadiwa” di tla be di le legodimong. Ka morago ga ntwa yeo, ke gona lenyalo la Kwana le tla bago gona. Lenyalo leo e tla ba tiragalo e thabišago gakaakang! Kutollo 19:9 e re: “Go thaba bao ba laleditšwego selalelong sa lenyalo la Kwana.” Ruri ditho tše 144 000 tša sehlopha sa monyadiwa di tla thaba. Le gona Monyadi yo e lego Kgoši o tla hlalala kudu ge palo e feletšego ya babušigotee le yena ‘ba tla be ba eja le go nwa tafoleng ya gagwe Mmušong wa gagwe’ ka tsela ya seswantšhetšo. (Luka 22:18, 28-30) Lega go le bjalo, ga se Monyadi le monyadiwa feela bao ba tlago go thabišwa ke lenyalo la Kwana.
13 Go etša ge re bone pejana, mašaba a legodimong a opela gotee ka gore: “A re thabeng re hlalaleng kudu re be re . . . neeng [Jehofa] letago gobane lenyalo la Kwana le tlile gomme mosadi wa yona o itokišitše.” (Kut. 19:6, 7) Lega go le bjalo, go thwe’ng ka bahlanka ba Jehofa ba mo lefaseng? Na le bona ba tla tšea karolo lethabong leo?
14. Go etša ge go boletšwe go Psalme 45, ‘dikgarebe tšeo e lego bagwera’ ba monyadiwa ke bomang?
14 Bala Psalme 45:12, 14b, 15. Moporofeta Sakaria o boletše e sa le pele gore mehleng ya bofelo, batho ba ditšhaba ba tla ikgweranya ka lethabo le mašaledi a Isiraele ya moya. O ngwadile gore: “Mehleng yeo batho ba lesome bao ba tšwago bathong ba maleme ka moka ba tla itshwarelela morumong wa seaparo sa Mojuda, ba re: ‘Re tla sepela le lena ka gobane re kwele gore Modimo o na le lena.’” (Sak. 8:23) Go Psalme 45:12, “batho [ba] ba lesome” ba seswantšhetšo go bolelwa ka bona e le “morwedi wa Tiro” le “bahumi.” Ba tla go mašaledi a batlotšwa ba swere dimpho, ba nyaka gore a ba amogele le go ba thuša moyeng. Ga e sa le go tloga ka 1935, batho ba dimilione ba dumeletše mašaledi a a batlotšwa ‘gore a ba tliše go lokeng.’ (Dan. 12:3) Bagwera ba bao ba botegago ba Bakriste ba tloditšwego ba sekišitše maphelo a bona, ya ba dikgarebe tša moya. ‘Dikgarebe tše tšeo e lego bagwera’ ba monyadiwa di ineetše go Jehofa gomme di itlhatsetše e le balata ba botegago ba Kgoši yeo e lego Monyadi.
15. ‘Dikgarebe tšeo e lego bagwera’ ba mašaledi a batlotšwa di thušana bjang le ba sehlopha sa monyadiwa bao ba sa lego mo lefaseng?
15 Mašaledi a sehlopha sa monyadiwa a leboga kudu ‘dikgarebe tšeo e lego bagwera’ ba ona ka ge dikgarebe tšeo di a thuša ka phišego go bolela ‘ditaba tše dibotse tša Mmušo’ lefaseng ka moka. (Mat. 24:14) Ga se feela gore “moya le monyadiwa ba re: ‘Tlaa!’” eupša bao ba kwago le bona ba re: “Tlaa!” (Kut. 22:17) Ee, “dinku tše dingwe” di kwele ditho tša batlotšwa tša sehlopha sa monyadiwa di re “Tlaa!” gomme tša tlatša monyadiwa go botšeng badudi ba lefase gore “Tlaa!”—Joh. 10:16.
16. Jehofa o neile dinku tše dingwe tokelo efe?
16 Mašaledi a batlotšwa a rata bagwera ba ona le gona a thabela go tseba gore Tatago Monyadi e lego Jehofa o neile dinku tše dingwe tše di lego mo lefaseng tokelo ya go thaba le ona ka baka la lenyalo la legodimong la Kwana. Go be go boletšwe e sa le pele gore ‘dikgarebe tše tšeo e lego bagwera’ ba mašaledi di be di tla “tlišwa ka lethabo le ka tlhalalo.” Ee, dinku tše dingwe, tšeo di holofelago go phela ka mo go sa felego mo lefaseng, di tla tšea karolo lethabong la legohleng la ge lenyalo la Kwana le direga legodimong. Puku ya Kutollo e bolela ka ditho tša “lešaba le legolo” di “eme pele ga sedulo sa bogoši le pele ga Kwana.” Di direla Jehofa tirelo e kgethwa lapeng la lefaseng la tempele ya gagwe ya moya.—Kut. 7:9, 15.
17, 18. Lenyalo la Kwana le tliša ditšhegofatšo bjang, gona Kriste e tla ba tatago bomang nakong ya Pušo ya gagwe ya Nywaga e Sekete?
17 Bala Psalme 45:16. ‘Dikgarebe tšeo e lego bagwera’ ba monyadiwa wa Kriste wa legodimong di tla ba le lebaka le lengwe la go thaba ge di bona lenyalo leo le di tlišetša ditšhegofatšo lefaseng le lefsa. Kgoši yeo e lego Monyadi e tla tliša diphetogo lefaseng gomme ya tsoša “borakgolokhukhu” ba yona ba mo lefaseng bao e tlago go ba “barwa” ba yona ba mo lefaseng. (Joh. 5:25-29; Baheb. 11:35) Gare ga bona e tla kgetha ba bangwe gore e be “dikgošana lefaseng ka moka.” Ga go pelaelo gore Kriste o tla kgetha ba bangwe gare ga bagolo bao ba botegago lehono gore ba etelele pele lefaseng le lefsa.—Jes. 32:1.
18 Nakong ya Pušo ya gagwe ya Nywaga e Sekete, Kriste e tla ba tatago sehlopha se sengwe gape sa batho. Ge e le gabotse, badudi ka moka ba lefaseng bao ba tlago go hwetša bophelo bjo bo sa felego ba tla bo hwetša ka baka la ge ba bontšhitše tumelo sehlabelong sa Jesu sa topollo. (Joh. 3:16) Ka go re’alo, e ba ‘Tatago bona wa ka mo go sa Felego.’—Jes. 9:6, 7.
19, 20. Ditiragalo tše di kgahlišago tšeo di boletšwego go Psalme 45 di kgoma bjang Bakriste ka moka ba therešo lehono?
19 Bala Psalme 45:1, 17. Ditiragalo tšeo di begilwego go Psalme 45 di kgoma Bakriste ka moka. Batlotšwa bao ba sa lego mo lefaseng ba thabišwa kudu ke go tseba gore kgauswinyane ba tla kopanywa le bana babo bona le Monyadi wa bona legodimong. Dinku tše dingwe di tutueletšega go ikokobeletša le go feta Kgoši ya tšona ya letago le gona di tšeela godimo tokelo ya go ba bagwera ba ditho tše di sa šetšego mo lefaseng tša monyadiwa wa yona. Ka morago ga lenyalo la bona, Kriste le babušigotee le yena Mmušong ba tla tlišetša badudi ba lefaseng ditšhegofatšo tše dintši kudu.—Kut. 7:17; 21:1-4.
20 Ge re sa letetše go phethagala ga “taba e botse” ya mabapi le Kgoši Mesia, na ga re tutueletšege go ‘bolela ka leina la gagwe’? Eka re ka ba gare ga bao ba tlago ‘go reta Kgoši ka mo go sa felego.’
MOHLOLOGADI wa modiitšana o gokarela mošemanyana wa gagwe, e lego ngwana a nnoši wa gagwe. Ga a kgolwe mahlo a gagwe. Pejana ga moo, o be a lla a gokaretše mošemanyana yoo wa gagwe yo a bego a hwile. Gona bjale o thabile le go myemyela ge a dutše a lebeletše morwa wa gagwe yo a tsošitšwego bahung. Ke moka monna yo a etetšego mosadi yo o re go yena: “Bona, morwa wa gago o a phela.”
Tsogo ye e kgahlišago e diragetše mo e ka bago nywaga e 3 000 e fetilego. O ka bala ka yona go Dikgoši tša Pele kgaolo 17. Monna yo a bego a etetše mosadi yoo ke moporofeta wa Modimo e lego Eliya. Mosadi yoo yena e be e le mang? E be e le mohlologadi yo Beibele e sa mmolelego ka leina yoo a bego a dula motseng wa Tsarepata. Go tsošwa ga morwa wa gagwe e bile e nngwe ya ditiragalo tšeo di ilego tša matlafatša tumelo ya gagwe kudu. Ge re dutše re ahlaahla pego ya mabapi le yena, re tla ithuta dithuto tša bohlokwa kudu.
Jehofa o ile a re go be go tla ba le komelelo yeo e bego e tla tšea nako e telele ge go be go buša Ahaba kgoši e kgopo ya Isiraele. Ka morago ga gore Eliya a tsebiše gore go tlo ba le komelelo, Modimo o ile a mo uta gore Ahaba a se ke a tla a mmolaya ke moka ka mohlolo a fepa moporofeta yo wa gagwe ka senkgwa le nama tšeo a bego a di tlišetšwa ke magokobu. Ke moka Jehofa o ile a botša Eliya gore: “Ema o ye Tsarepata ya Sidone o dule moo. Tseba gore ke tla laela mosadi yo mongwe wa mohlologadi gona moo gore a go fe dijo.”—1 Dikg. 17:1-9.
Ge Eliya a fihla Tsarepata, o ile a bona mohlologadi wa modiitšana a topelela dikgong. Na mosadi yo ke yena a bego a tla nea moporofeta yo dijo? O be a tla mo nea dijo tša go tšwa kae ka ge e be e le modiitšana? Go sa šetšwe dipelaelo le ge e le dife tšeo Eliya a ka bago a be a na le tšona, o ile a thoma go bolela le mosadi yoo. O ile a re: “Hle ntlišetše meetsana ka segwana gore ke nwe.” Ge mosadi yoo a tloga a yo mo gela meetse, Eliya o ile a oketša ka gore: “Hle ntlišetše le senkgwanyana.” (1 Dikg. 17:10, 11) Mosadi yo o be a se na bothata bja go nea moeng wa gagwe meetse, bothata e be le go mo nea senkgwa.
Mosadi yoo o ile a araba ka gore: “Ke ikana ka Jehofa Modimo wa gago yo a phelago gore ga ke na senkgwa, eupša ke na le bupi bjo bo ka tlalago seatla ka pitšeng e kgolo le makhura a manyenyane ka legapaneng; bjale šefa ke topelela dikgong tše sego kae gore ke yo apeela nna le morwa wa ka gomme re je ke moka re hwe.” (1 Dikg. 17:12) Anke re boneng seo poledišano ye e re rutago sona.
Mohlologadi yo o ile a lemoga gore Eliya e be e le Moisiraele yo a boifago Modimo. Seo re se bona mantšung a gagwe ao a rego: “Ke ikana ka Jehofa Modimo wa gago yo a phelago.” Go bonagala eka le ge mosadi yo a be a tseba ganyenyane ka Modimo wa Isiraele, o be a sa nape a mo tseba gakaalo moo a bego a ka bolela ka Jehofa gore “Modimo wa ka.” O be a dula Tsarepata, e lego motsana woo go bonagalago ‘e be e le wa’ motse wa Fenikia kua Sidone goba o laolwa ke wona. Go na le kgonagalo e kgolo ya gore Tsarepata go be go dula barapedi ba Baali. Go sa šetšwe seo, Jehofa o ile a bona selo se itšego se sebotse ka pelong ya mohlologadi yo.
Gaešita le ge mohlologadi yo wa modiitšana wa Tsarepata a be a phela gare ga barapedi ba medimo ya diswantšho, o be a na le tumelo. Jehofa o ile a romela Eliya go mosadi yo gore a thuše yena le moporofeta yo wa gagwe. Re ka ithuta thuto ya bohlokwa tabeng ye.
Ga se badudi ka moka ba Tsarepata yeo go yona go bego go rapelwa Baali e bego e le ba kgopo. Taba ya gore Jehofa o ile a romela Eliya go mohlologadi yo, e bontšha gore O ela hloko batho ba dipelo tše dibotse bao ba sego ba hlwa ba Mo hlankela. Ruri “setšhabeng se sengwe le se sengwe motho yo a [boifago Modimo] gomme a dira se se lokilego o a amogelega go yena.”—Dit. 10:35.
Ke batho ba bakae tšhemong ya gabo lena bao ba swanago le mohlologadi wa Tsarepata? Gaešita le ge ba ka ba ba phela gare ditho tša madumedi a maaka, ba ka ba ba nyaka go tseba therešo. Ba ka ba ba na le tsebonyana ka Jehofa goba ba sa mo tsebe le gatee gomme ba hloka thušo e le gore ba amogele borapedi bjo bo sekilego. Na o tsoma batho ba bjalo tšhemong ya geno le go ba thuša?
Ela hloko seo Eliya a ilego a kgopela mohlologadi yo gore a se dire. Mohlologadi yo o be a sa tšwa go mmotša gore ge a fetša go apeela yena le morwa wa gagwe dijo, ba tla ja ke moka ba ikhwela. Eupša Eliya o ile a re’ng? O ile a re: “O se ke wa boifa. Tsena o dire go ya ka lentšu la gago. Fela ka seo o nago le sona o thome pele ka go ntirela senkgwanyana o ntlišetše sona, ke moka e be gona o direlago wena le morwa wa gago. Ka gobane se ke seo Jehofa Modimo wa Isiraele a se boletšego: ‘Bupi bjo bo lego ka pitšeng e kgolo bo ka se ke bja fela, le makhura ao a lego ka legapaneng a ka se ke a fela go fihlela mohlang Jehofa a neša pula nageng ye.’”—1 Dikg. 17:11-14.
Ba bangwe ba ka ba ba ile ba re: ‘Re go fe dijo tša rena tša mafelelo? O nyaka go re’ng?’ Eupša mohlologadi yo ga se a ka a arabela ka tsela yeo. Gaešita le ge a be a sa tsebe Jehofa gakaalo, o be a na le tumelo go Eliya e bile o ile a dira seo a mo kgopetšego sona. A teko e kgolo gakaakaang ya tumelo! Le gona ke mo go thabišago gore mohlologadi yo o ile a arabela ka tsela e bohlale.
Modimo ga se a ka lebala mohlologadi yoo wa modiitšana. Go etša ge Eliya a holofeditše, Jehofa o ile a oketša bupi le makhura a manyenyane a mosadi yoo tšeo di bego di tla fepa Eliya, mohlologadi yoo le morwa wa gagwe go fihlela komelelo e fedile. Ruri “bupi bjo bo bego bo le ka pitšeng e kgolo [bo ile] bja se ke bja fela, le makhura ao a bego a le ka legapaneng a se ke a fela, feela bjalo ka ge Jehofa a boditše Eliya.” (1 Dikg. 17:16; 18:1) Ge nkabe mosadi yo a ile a gana go nea Eliya dijo, mohlomongwe senkgwanyana seo a se apeilego ka bupi bja gagwe le makhura nkabe se ile sa fela gomme le yena a hwa. Go e na le moo, o ile a bontšha tumelo, a bota Jehofa gomme a thoma pele ka go nea Eliya dijo.
Seo re ka ithutago sona mo ke gore Modimo o šegofatša bao ba bontšhago tumelo. Ge potego ya gago e lekwa gomme o bontšha tumelo, Jehofa o tla go thuša. E tla ba Mohlokomedi, Mošireletši le Mogwera wa gago e le gore a go thuše go fenya teko yeo.—Ek. 3:13-15.
Ka 1898, Zion’s Watch Tower e ile ya tšweletša thuto ye go tšwa pegong ya mohlologadi yo: “Ge e ba mosadi yo a bile le tumelo e nyakegago gore a kwe, gona Morena o ile a bona e le mo go swanetšego gore a mo thuše a diriša Moporofeta; eupša ge nkabe a sa bontšha tumelo, mohlomongwe go ka ba go ile gwa hwetšwa mohlologadi yo mongwe yo a bego a ka thuša moporofeta yo. Go bjalo le ka rena—Morena o dumelela maemo a itšego bophelong gore a leke tumelo ya rena. Ge re bontšha tumelo, re tla hwetša ditšhegofatšo; eupša ge e ba re sa e bontšhe, re tla di šupa ka monwana.”
Ge re lebeletšane le diteko tše itšego, re swanetše go tsoma tlhahlo ya Modimo ka Mangwalong le ka dikgatišong tša rena tše di theilwego Beibeleng. Ke moka re diriše tlhahlo yeo ya Jehofa go sa šetšwe gore go thata gakaakaang go e amogela. Ruri re tla šegofatšwa ge e ba re latela seema se se bohlale: “Bota Jehofa ka pelo ya gago ka moka gomme o se ke wa ithekga ka tlhaologanyo ya gago. Mo ele hloko ditseleng tša gago ka moka gomme yena o tla letliša ditsela tša gago.”—Die. 3:5, 6.
Tumelo ya mohlologadi yo e be e sa lebanwe ke teko e nngwe gape. Pego ya Beibele e re: “Ka morago ga dilo tše, morwa wa mosadi yoo, yo e lego yena mohumagadi wa ntlong yeo, a babja, gomme bolwetši bja gagwe bja gakala moo a ilego a hwa.” Ge mma yo yo a bego a kwele bohloko a dutše a ipotšiša lebaka la masetlapelo ao a mo wetšego, o ile a re go Eliya: “Ke na le taba mang le wena monna wa Modimo wa therešo? O tlile go nna go tlo nkgopotša molato wa ka le go bolaya morwa wa ka.” (1 Dikg. 17:17, 18) Mantšu a a bogale a ra go re’ng?
Na e ka ba e le gore mosadi yo o be a gopotše sebe sa gagwe seo se bego se sa mo robatše? Na o be a nagana gore lehu la morwa wa gagwe ke kotlo e tšwago go Modimo le gore Eliya e be e le moromiwa wa Modimo yo a tlišitšego lehu leo? Beibele ga e re botše, eupša seo re se tsebago ke se: Mohlologadi yo ga se a ka a bea Modimo molato ka gore ga se a loka.
Eliya o swanetše go ba a ile a kwešwa bohloko ke lehu la morwa wa mohlologadi yo le mantšu a gagwe a gore moporofeta yo ke yena a tlišitšego masetlapelo ao. Ka morago ga gore Eliya a rotogele phapošing ya ka godimo a rwele setopo sa mošemanyana yoo, o ile a goeletša ka gore: “Wena Jehofa Modimo wa ka, na o nyaka gore mohlologadi yo ke diiletšego ga gagwe le yena a kwe bohloko ka gore o bolaye morwa wa gagwe?” Moporofeta yo o be a tshwenyegile ka gore leina la Modimo le be le tla gobošwa ge e ba Modimo a be a ka dumelela gore mosadi yo yo botho le yo a nago le moya wa go amogela baeng a tlaišege go feta moo. Ka gona Eliya o ile a lopa Modimo ka gore: “Wena Jehofa Modimo wa ka, hle anke ngwana yo a boele a phele.”—1 Dikg. 17:20, 21.
Jehofa o be a theeditše. Mohlologadi yo o neile moporofeta wa gagwe dijo le go bontšha tumelo. Go bonagala Modimo a ile a dumelela bolwetši bja mošemanyana yoo gore bo mmolaye, a tseba gore tsogo—yeo e bilego ya mathomo go begwa ka Mangwalong—e be e tla direga le go nea batho ba nakong e tlago kholofelo. Ka morago ga gore Eliya a Mo lope, Jehofa o ile a tsoša ngwana yoo. Akanya ka lethabo la mohlologadi yoo ge Eliya a be a re go yena: “Bona, morwa wa gago o a phela”! Ke moka mohlologadi yoo o ile a re go Eliya: “Bjale gona ke a tseba gore o monna wa Modimo le gore lentšu la Jehofa leo le tšwago molomong wa gago ke la therešo.”—1 Dikg. 17:22-24.
Pego ye ya Dikgoši tša Pele kgaolo 17 ga e re botše gore mosadi yo ile a felela kae. Eupša ka ge Jesu a ile a bolela gabotse ka yena, go ka direga gore o ile a fetoga mohlanka yo a botegago wa Jehofa. (Luka 4:25, 26) Pego ya gagwe e re ruta gore Modimo o šegofatša bao ba swarago bahlanka ba gagwe gabotse. (Mat. 25:34-40) E hlatsela gore Modimo o hlokomela bahlanka ba gagwe ba ba botegago, gaešita le ge go le thata kudu. (Mat. 6:25-34) Le gona pego ye e hlatsela gore Jehofa o fagahletše go tsoša bahu le gore o na le bokgoni bja go ba tsoša. (Dit. 24:15) Ruri a ke mabaka a mabotse a gore re gopole mohlologadi wa Tsarepata.
“Gobane yena o mpontšhitše lerato, ke tla ba ka mo hlakodiša. Ke tla mo šireletša ka gobane a tseba leina la ka.”—PS. 91:14.
1, 2. Re fapana bjang malapeng a gabo rena le tseleng yeo re godišitšwego ka yona moyeng?
JEHOFA ke mothomi wa lapa. (Baef. 3:14, 15) Eupša le ge re ka ba re le bana ba motho, re na le dika tše di sa swanego le maemo a sa swanego. O ka ba o godišitšwe ke batswadi ba gago. Ba bangwe ba ka ba ba hwetšwe ke batswadi, mohlomongwe ka baka la bolwetši, kotsi ya koloi goba masetlapelo a mangwe. Ka lehlakoreng le lengwe, ba bangwe ga ba tsebe batswadi ba bona.
2 Gaešita le rena re le ditho tša lapa la barapedi ba Jehofa, ga se ra godišwa ka go swana moyeng. O ka ba o ‘godišeditšwe therešong,’ go etša ge ba bangwe ba tlwaetše go re’alo, gomme batswadi ba gago ba nweleditše melao ya motheo ya Modimo ka pelong ya gago. (Doit. 6:6, 7) Goba o ka ba o le yo mongwe wa batho ba diketekete bao ba ithutilego therešo ka modiro wa boboledi wa bahlanka ba Jehofa.—Baroma 10:13-15; 1 Tim. 2:3, 4.
3. Ke dilo dife tšeo ka moka ga rena re swanago ka tšona?
3 Go sa šetšwe dilo tšeo di boletšwego ka mo godimo, ka moka ga rena re na le dilo tšeo re swanago ka tšona. Ka moka ga rena re tlaišwa ke ditlamorago tša go se kwe ga Adama e bile re abetše go se phethagale, sebe le lehu. (Baroma 5:12) Lega go le bjalo, ka ge re le barapedi ba therešo, re na le tshwanelo ya go bitša Jehofa gore ke “Tatago rena.” Ge Jesaya 64:8 e bolela ka batho ba mehleng ya bogologolo bao Modimo a bego a ba kgethile, e re: “Wena Jehofa, o Tatago rena.” Go oketša moo, Jesu o ile a thoma thapelo ya gagwe ya mohlala ka mantšu ao a rego: “Tatago rena wa magodimong, leina la gago a le kgethagatšwe.”—Mat. 6:9.
4, 5. Ge re dutše re ahlaahla gore re tšeela Tatago rena e lego Jehofa godimo gakaakang, ke dintlha dife tšeo re tlago go di ahlaahla?
4 Tatago rena wa legodimong o re nea tlhokomelo le tšhireletšego tšeo re di nyakago ka ge re bitša leina la gagwe ka tumelo. Mopsalme o tsopola Modimo a bolela gore: “Gobane yena [morapedi wa therešo] o mpontšhitše lerato, ke tla ba ka mo hlakodiša. Ke tla mo šireletša ka gobane a tseba leina la ka.” (Ps. 91:14) Ee, ka lerato Jehofa Modimo o re hlakodiša manabeng a rena le go re šireletša ka ge re le batho ba gagwe, e le gore re se ke ra fedišwa.
5 E le gore re tšeele Tatago rena wa legodimong godimo le go feta, anke re ahlaahleng dintlha tše tše tharo tša bohlokwa: (1) Tatago rena ke Mohlokomedi wa rena. (2) Jehofa ke Mošireletši wa rena. (3) Modimo ke Mogwera wa rena yo mogolo. Ge re dutše re ahlaahla dintlha tše, e tla ba mo gobotse gore re naganišiše ka tswalano ya rena le Modimo le go bona kamoo re ka mo godišago ka gona e le Tatago rena. Le gona re tla holega kudu ge re ka naganišiša ka ditšhegofatšo tšeo Jehofa a di boloketšego bao ba mmatamelago.—Jak. 4:8.
6. Tsela e nngwe yeo Jehofa a ipontšhago e le Monei wa “mpho e nngwe le e nngwe e botse” ke efe?
6 Morutiwa Jakobo o ngwadile gore: “Mpho e nngwe le e nngwe e botse le neo e nngwe le e nngwe e phethagetšego e tšwa godimo, e theoga e etšwa go Tate wa dietša tša legodimo.” (Jak. 1:17) Bophelo ka bobjona ke mpho e kgahlišago e tšwago go Jehofa. (Ps. 36:9) Ge re diriša maphelo a rena go dira thato ya Modimo, re šegofatšwa kudu gona bjale e bile re ba le kholofelo ya go tlo phela ka mo go sa felego lefaseng le lefsa. (Die. 10:22; 2 Pet. 3:13) Eupša se se ka kgonega bjang mola re sa tlaišwa ke ditlamorago tše bohloko tša go se kwe ga Adama?
7. Modimo o dirile’ng gore re kgone go ba le tswalano le yena?
7 Ruri Jehofa ke Mohlokomedi wa rena yo Mogolo ka ditsela tše di sa balegego. Ka mohlala, o re hlakodiša ka baka la botho bja gagwe bjo bogolo. Ee, ka moka ga rena re na le sebe e bile re abetše go se phethagale go tatago rena wa mathomo wa mo lefaseng. (Baroma 3:23) Lega go le bjalo, ka lerato Jehofa o ile a gata mogato wa pele wa go dira gore go kgonege gore re be le tswalano le yena. Moapostola Johane o ngwadile gore: “Re utolletšwe lerato la Modimo ka se, gobane Modimo o rometše Morwa wa gagwe yo a tswetšwego a nnoši lefaseng gore re hwetše bophelo ka yena. Lerato le ka tsela ye, ga se gore rena re ratile Modimo, eupša yena o re ratile gomme a romela Morwa wa gagwe e le sehlabelo sa poelanyo bakeng sa dibe tša rena.”—1 Joh. 4:9, 10.
8, 9. Jehofa o ipontšhitše bjang e le Mohlokomedi yo Mogolo mehleng ya Aborahama le Isaka? (Bona seswantšho seo se lego mathomong a sehlogo.)
8 Mo e ka bago nywaga e 1 900 pele Jesu a belegwa, go ile gwa direga tiragalo e itšego ya boporofeta yeo e ilego ya utolla bogolo bja tokišetšo e lerato ya Jehofa ya gore batho bao ba kwago ba tle ba hwetše bophelo bjo bo sa felego. Baheberu 11:17-19 e hlalosa gore: “Ka tumelo Aborahama ge a be a lekwa, go bile bjalo ka ge eka o gafile Isaka; ke monna yo a ilego a amogela dikholofetšo ka lethabo a leka go gafa morwa wa gagwe a nnoši, gaešita le ge go itšwe go yena: ‘Seo se tlago go bitšwa “peu ya gago” se tla ba ka Isaka.’ Eupša a ipotša gore Modimo o be a tla kgona go mo tsoša gaešita le bahung; o ile a mo amogela gape go tšwa moo ka tsela ya seswantšhetšo.” Ga go thata go bona go swana mo go lego gona tabeng ye. Jehofa o ile a gafa Morwa wa gagwe e lego Jesu Kriste bakeng sa batho ka moka.—Bala Johane 3:16, 36.
9 Ruri Isaka o swanetše go ba a ile a thaba ge a be a hlakodišwa go hwa lehu la sehlabelo! Ga go pelaelo gore o ile a leboga tokišetšo ya Modimo ya gore go dirwe sehlabelo ka kgapa yeo e bego e tantšwe ka dinaka dihlašaneng tša kgauswi le moo go e na le gore go bolawe yena. (Gen. 22:10-13) Ga go makatše ge lefelo leo le ile la bitšwa “Jehofa-jire,” yeo e bolelago gore “Jehofa o tla Loga Leano.”—Gen. 22:14; mongwalo wa ka tlase wa Reference Bible.
10, 11. Ke bomang bao ba eteletšego pele “bodiredi bja poelano,” gona ba dirile seo bjang?
10 Ge re dutše re naganišiša kamoo Jehofa a ipontšhago e le Mohlokomedi yo Mogolo, re tšeela godimo tema ya bohlokwa yeo Jesu Kriste a e kgathago, ra swana le Paulo yo a ngwadilego gore: “Re phethile ka gore motho o tee o hwetše bohle; ka gona, bohle ba hwile; o hwetše bohle gore bao ba phelago ba se sa hlwa ba iphelela, eupša ba phelele yena yo a ba hwetšego gomme a tsošwa.”—2 Bakor. 5:14, 15.
11 Ka ge Bakriste ba lekgolong la pele la nywaga ba be ba rata Modimo e bile ba tšeela godimo tokelo e sa bapišwego le selo ya go mo hlankela, ba ile ba amogela ka lethabo “bodiredi bja poelano.” Modiro wa bona wa boboledi le wa go dira batho barutiwa o ile wa bulela batho ba dipelo tše dibotse sebaka sa go boelana le Modimo, go thabela go ba bagwera ba gagwe le go feleletša e le bana ba gagwe ba moya. Lehono, bahlanka ba ba tloditšwego ba Jehofa ba phetha bodiredi bjo bo swanago. Seo ba se fihlelelago e le batseta ba Modimo le Kriste se dira gore batho bao ba sekametšego go lokeng ba gogwe ke Jehofa gomme e be badumedi.—Bala 2 Bakorinthe 5:18-20; Joh. 6:44; Dit. 13:48.
12, 13. Re ka bontšha bjang gore re tšeela godimo ditokišetšo ka moka tša Jehofa?
12 Bakriste ka moka bao ba nago le kholofelo ya go phela mo lefaseng ba thušana le batlotšwa modirong wa boboledi e le ge ba leboga Jehofa ka ge e le Mohlokomedi yo Mogolo. Modirong wo, re diriša Beibele, e lego e nngwe ya ditokišetšo tša Modimo tše di kgahlišago kudu. (2 Tim. 3:16, 17) Ge bodireding bja rena re diriša ka bokgoni Lentšu la Modimo leo le buduletšwego, re nea batho ba bangwe sebaka sa gore ba tle ba hwetše bophelo bjo bo sa felego. E le gore yo mongwe le yo mongwe wa rena a atlege modirong wo, re ithekga ka tokišetšo e nngwe gape ya Jehofa—moya wa gagwe o mokgethwa. (Sak. 4:6; Luka 11:13) Mafelelo a seo e ba a mabotse kudu, go etša ge re bona seo tokollong e nngwe le e nngwe ya Yearbook of Jehovah’s Witnesses. Ruri ke tokelo e kgolo kudu go tšea karolo modirong wo woo ka wona re tumišago Tatago rena le Mohlokomedi wa rena!
13 Ka baka la dilo ka moka tšeo Modimo a re neilego tšona, re swanetše go ipotšiša gore: ‘Na ke dira sohle seo nka se kgonago bodireding go bontšha Jehofa gore ke tšeela godimo ditokišetšo tša gagwe? Nka kaonefatša kae gore ke be mogoeledi yo a atlegago wa ditaba tše dibotse?’ Re ka bontšha gore re tšeela godimo ditokišetšo tša Modimo tše lerato ka go etiša pele dikgahlego tša Mmušo maphelong a rena. Ge e ba re dira bjalo, Jehofa o tla kgonthišetša gore re hwetša dilo tšeo re di hlokago. (Mat. 6:25-33) Ka baka la ge Modimo a re rata, ga go pelaelo gore re nyaka go dira sohle seo re ka se kgonago go mo kgahliša le go thabiša pelo ya gagwe.—Die. 27:11.
14. Jehofa e bile Mohlakodiši wa batho ba gagwe bjang?
14 Mopsalme Dafida o opetše ka gore: “Ke a hlaka e bile ke a diila. Jehofa yena o a ntšhetša. O mothuši wa ka le Mohlakodiši wa ka.” (Ps. 40:17) Jehofa e bile Mohlakodiši wa batho ba gagwe e le sehlopha ka makga a mantši, kudukudu ge ba be ba tlaišwa o šoro le go hlakišwa ke manaba a bona. Ruri re leboga thušo ya Jehofa dinakong tše bjalo gotee le ditokišetšo tše dintši tša moya tšeo a re direlago tšona ka mehla!
15. Hlalosa kamoo tate yo lerato a lekago ka gohle go šireletša ngwana wa gagwe.
15 Tate yo lerato ga a fo hlokomela bana ba gagwe, eupša e bile o a ba šireletša. Ka tlhago o tla leka go ba hlakodiša ge ba le kotsing. Ngwanabo rena yo mongwe o gopola selo se sengwe seo se ilego sa direga ge e be e sa le yo monyenyane. Yena le tatagwe ba be ba boela gae ba etšwa tšhemong gomme ba swanetše go tshela noka. Mesong yeo pula e be tšhologile gomme noka yeo e tletše wa go falala. Tsela feela ya gore ba tshele noka yeo e be e le gore ba gate godimo ga maswika a magolo. Mošemanyana yo o ile a eta tatagwe pele gomme a gata leswika le lengwe ka thoko, a phonkgela ka mafuleng ao ke moka a nwelela gabedi. Ruri mošemanyana yo o ile a thaba ge tatagwe kapejana a mo swara ka legetla ke moka a mo hlakodiša! Tatago rena wa legodimong o re hlakodiša dilong tšeo re ka rego ke mafula a matla a lefase le le kgopo le go mmuši wa lona, Sathane. Ruri Jehofa ke Mošireletši wa rena wa kgonthe.—Mat. 6:13; 1 Joh. 5:19.
16, 17. Jehofa o ile a thuša Baisiraele bjang le go ba šireletša ge ba be ba elwa le Baamaleke?
16 Tšhireletšo e lerato yeo Jehofa a kilego a e bontšha e bonagetše gabotse ka morago ga gore a hlakodiše Baisiraele bokgobeng bja Egipita gomme ka mohlolo a ba šireletša ge ba be ba tshela Lewatle le Lehwibidu ka 1513 B.C.E. Ka morago ga gore setšhaba se phatše lešokeng se lebile Thabeng ya Sinai, se ile sa fihla Rafidima.
17 Ka baka la boporofeta bjo Modimo a bo boletšego go Genesi 3:15, Sathane a ka ba a be a tsoma go diriša sebaka se sengwe le se sengwe go hlasela Baisiraele ba bao ba bego ba bonagala ba sa šireletšega. O ile a dira seo a diriša Baamaleke bao e bego e le manaba a batho ba Modimo. (Num. 24:20) Nagana ka seo Jehofa a ilego a se fihlelela a diriša banna ba bane bao ba botegago e lego Joshua, Moshe, Arone le Huru. Ge Joshua a dutše a elwa le Baamaleke, Moshe, Arone le Huru ba be ba eme mmotong wa kgauswi le moo. Ge Moshe a be a emišeditše diatla tša gagwe godimo, Baisiraele ba be ba fenya. Eupša ge diatla tša gagwe di be di thoma go lapa, Arone le Huru ba ile ba di thekga. Ka gona ka thušo ya Jehofa le tšhireletšo ya gagwe, “Joshua [o ile] a fenya Amaleke le setšhaba sa gagwe.” (Ek. 17:8-13) Moshe o ile a aga aletare gomme a e reela leina a re ke “Jehofa-nisi,” yeo e bolelago gore “Jehofa ke Seka sa ka [Kota ya ka].”—Bala Ekisodo 17:14, 15; mongwalo wa ka tlase.
18, 19. Ke tšhireletšo efe yeo Modimo a e neago bahlanka ba gagwe mehleng yeno?
18 Jehofa o šireletša bao ba mo ratago le go mo kwa. Go swana le Baisiraele kua Rafidima, re tšhabela go Modimo gore a re šireletše ge manaba a rena a re hlasela. Ke gantši Jehofa a re šireletša re le sehlopha, e bile o re šireletša ditlhaselong tša Diabolo. Nagana ka makga a mantši ao ka ona Modimo a šireleditšego bana babo rena bao ba bego ba kgomarela boemagare bja bona bja Bokriste. Ka mohlala, o ile a dira seo mehleng ya Manazi kua Jeremane le dinageng tše dingwe ka bo-1930 le mathomong a bo-1940. Go bala le go naganišiša ka diphihlelo le dipego tše di lego ka go Yearbook tša mabapi le kamoo Modimo a ilego a šireletša batho ba gagwe dinakong tša tlaišo, go tla dira gore re mmote le go feta e le Setšhabelo sa rena.—Ps. 91:2.
19 Jehofa e bile o re šireletša ka go re nea dikgopotšo tše lerato a diriša mokgatlo wa gagwe le dikgatišo tša rena. Ela hloko kamoo se se re hotšego ka gona morago bjale. Ge lefase le le nwelela le go feta boitshwarong bjo bo gobogilego le go bogela diswantšho tše di kgothaletšago bootswa, Jehofa o re nea dikgopotšo kapejana le go re thuša go lemoga dikotsi tša boitshwaro. Ka mohlala, o re nea keletšo e lerato bjalo ka tate ya gore re pheme bagwera ba babe ka go se diriše gampe mekero ya dipoledišano Inthaneteng.*—1 Bakor. 15:33.
20. Re hwetša tšhireletšego efe le tlhahlo ka phuthegong ya Bokriste?
20 Re ka bontšha bjang gore ruri re ‘rutwa ke Jehofa’? Re ka bontšha seo ka go kwa melao ya gagwe ka mo go feletšego. (Jes. 54:13) Ka diphuthegong tša gabo rena tše di šireletšegilego, re hwetša tlhahlo le tšhireletšego yeo re e hlokago, ka gobane ke gona moo banna ba ba botegago bao ba hlankelago e le bagolo ba re neago thušo ya Mangwalo le keletšo. (Bagal. 6:1) Ke ka “dimpho [tše] tšeo e lego banna” moo re hwetšago tlhokomelo e kgolo ya Jehofa. (Baef. 4:7, 8) Re swanetše go arabela bjang? Ge re ikokobeletša bona ka go rata le go ba kwa, Modimo o tla re šegofatša.—Baheb. 13:17.
21. (a) Re swanetše go ikemišetša go dira’ng? (b) Ke’ng seo se tlago go ahlaahlwa sehlogong se se latelago?
21 Anke re ikemišetšeng go hlahlwa ke moya o mokgethwa gomme re dumelele Tatago rena wa legodimong gore a re hlahle. Le gona re swanetše go naganišiša ka tsela yeo Morwa wa gagwe e lego Jesu Kriste a bego a phela ka yona, yena yoo re katanelago go latela mohlala wa gagwe o sa bapišwego le selo. Ka ge Jesu a ile a kwa go fihla lehung, o ile a newa moputso o mogolo kudu. (Bafil. 2:5-11) Le rena re tla šegofatšwa kudu ge e ba re ka bota Jehofa ka dipelo tša rena ka moka. (Die. 3:5, 6) Ka gona, anke ka mehla re ithekgeng ka Jehofa e le Mohlokomedi wa rena le Mošireletši wa rena yo a sa bapišwego le selo. Ruri ke tokelo e kgolo le e thabišago gore re bahlanka ba gagwe! Re tla mo rata kudu ge re dutše re nagana ka seka sa boraro sa Tatago rena seo se bontšhago gore o a re hlokomela—bogwera bja gagwe. Sehlogo se se latelago se tla ahlaahla kamoo Jehofa e lego Mogwera wa rena yo mogolo.
^ ser. 19 O ka hwetša mehlala ya dikgopotšo tše bjalo sehlogong se se rego “Inthanete—Go Diriša ka Bohlale Sedirišwa se sa Lefase ka Bophara” ka go Morokami wa August 15, 2011, matlakala 3-5, le go se se rego “Phakgamelang Melaba ya Diabolo!” gotee le go se se rego “Lwantšhang Melaba ya Sathane Gomme le e Pheme!” ka go Morokami wa August 15, 2012, matlakala 20-29.
“[Aborahama] a tla a bitšwa ‘mogwera wa Jehofa.’”—JAK. 2:23.
1. Ka ge re bopilwe ka seswantšho sa Modimo, re na le bokgoni bofe?
BATHO ba bantši ba fela ba re: “Banna! Ngwana yo a tla a swana le tatagwe!” Ee, bana ba bantši ba swana le batswadi ba bona. Seo ga se makatše ka gore tate le mma ba fetišetša dikarolwana tša leabela go bana ba bona. Jehofa, yena Tatago rena wa legodimong, ke Monei wa bophelo. (Ps. 36:9) Ka gona, ka ge re le bana ba gagwe ba batho, re swana le yena ka tekanyo e itšego. Ka ge re bopilwe ka seswantšho sa gagwe, re na le bokgoni bja go nagana, bja go dira diphetho gotee le bja go dira segwera le go se kgomarela.—Gen. 1:26.
2. Ke’ng seo se dirago gore go kgonege gore Jehofa e be Mogwera wa rena?
2 Jehofa e ka ba Mogwera wa rena yo mogolo. Segwera se se bjalo se a kgonega ka gobane Modimo o a re rata e bile re na le tumelo go yena le go Morwa wa gagwe. Jesu o itše: “Modimo o ratile lefase kudu mo a ilego a gafa Morwa wa gagwe yo a tswetšwego a nnoši gore yo mongwe le yo mongwe yo a dumelago go yena a se ke a fedišwa, eupša a be le bophelo bjo bo sa felego.” (Joh. 3:16) Go na le mehlala e mentši ya batho bao ba ilego ba ba le tswalano ya kgauswi le Jehofa. Anke re ahlaahleng ba babedi ba bona.
3, 4. Segwera sa Jehofa le Aborahama se be se fapana bjang le seo a bilego le sona le ditlogolo tša gagwe?
3 Jehofa o ile a bitša mopatriareka le rakgolokhukhu wa Baisiraele gore ke “Aborahama mogwera wa ka.” (Jes. 41:8) Ke’ng seo se dirilego gore segwera sa monna yo yo a botegago le Mmopi wa gagwe se swarelele? Ke tumelo ya Aborahama.—Gen. 15:6; bala Jakobo 2:21-23.
4 Mathomong Jehofa e be e le Mogwera le Tatago ditlogolo tša Aborahama tšeo e ilego ya ba setšhaba sa Isiraele ya bogologolo. Ka maswabi, segwera seo se ile sa fela. Ka baka la’ng? Ka gobane di ile tša palelwa ke go tšwela pele di bontšha tumelo go Jehofa le dikholofetšong tša gagwe.
5, 6. (a) Jehofa e bile Mogwera wa gago bjang? (b) Ke dipotšišo dife tšeo re swanetšego go ipotšiša tšona?
5 Ge o tšwela pele o ithuta ka Jehofa, tumelo ya gago go yena e tla matlafala le go feta, e bile o tla mo rata kudu. Nagana ge o be o thoma go tseba gore Modimo ke Motho wa kgonthe, motho yoo o ka bago le tswalano ya kgauswi le yena. O ithutile le gore ka moka ga rena re belegetšwe sebeng ka baka la go se kwe ga Adama. O ile wa hwetša gore batho ka moka ba arogile go Modimo. (Bakol. 1:21) Ke moka wa lemoga gore Tatago rena yo lerato wa legodimong ga a kgole le rena le gore o na le taba le rena. Ge re be re ithuta ka tokišetšo yeo a e dirilego ya sehlabelo sa Jesu sa topollo le go bontšha tumelo go sona, re ile ra thoma go gwerana le Modimo.
6 Ge re gadima morago, re ka ipotšiša gore: ‘Na segwera sa ka le Modimo se a gola? Na ke tloga ke bota Mogwera yo wa ka yo a rategago e lego Jehofa, le gona na lerato leo ke mo ratago ka lona le a gola letšatši le letšatši?’ Motho yo mongwe wa mehleng ya bogologolo yo a bego a na le tswalano ya kgauswi le Jehofa ke Gideone. Anke ga bjale re ahlaahleng mohlala wa gagwe o mobotse e le gore re o ekiše.
7-9. (a) Gideone o bile le phihlelo efe e makatšago, gona e ile ya mo kgoma bjang? (Bona seswantšho seo se lego mathomong a sehlogo.) (b) Re ka ba bagwera ba Jehofa bjang?
7 Moahlodi Gideone o hlanketše Jehofa mehleng ya ge Baisiraele ba bogologolo ba be ba le tlalelong ka morago ga gore ba tsene Nageng ya Kholofetšo. Baahlodi kgaolo ya botshelela e re botša gore morongwa wa Jehofa o ile a etela Gideone kua Ofura. Ka nako yeo, setšhaba sa kgauswi sa Bamidiane se be se tlaiša Baisiraele. Ka baka leo, Gideone o be a fola korong segatelong sa morara ka kutamong e le gore a akgofele go e tšhabiša ge manaba a bona a etla. Ka ge a be a makaditšwe ke morongwa yo a ilego a iponagatša go yena gomme a mmitša “mogale,” Gideone o ile a mmotšiša ge e ba Jehofa, yo a phološitšego Baisiraele Egipita, a be a tlo ba thuša le lekgeng le. Ge morongwa yo a be a bolelela Mmopi, o ile a kgonthišetša Gideone gore Jehofa o be a tla mo thuša.
8 Gideone o ile a ipotšiša gore o be a tla kgona bjang go “phološa Baisiraele diatleng tša Bamidiane.” Jehofa o ile a mo nea karabo ye e lebanyago: “Ka gobane ke tla ba le wena gomme o tla bolaya Bamidiane bjalo ka ge eka o bolaya motho o tee.” (Baa. 6:11-16) Ka ge Gideone a be a sa na le dipelaelo tša gore seo se be se tla direga bjang, o ile a kgopela go bontšhwa seka. Hlokomela gore poledišanong ye ya Jehofa le Gideone ga go na pelaelo gore Gideone o be a lebelela Jehofa e le Motho wa kgonthe.
9 Seo se ilego sa direga ka morago se ile sa matlafatša tumelo ya Gideone le go mmatametša kgauswi le Modimo. Gideone o ile a apea dijo ke moka a di solela morongwa. Morongwa yoo o ile a di kgwatha ka lehlotlo la gagwe gomme ka mohlolo tša fišwa ke mollo ke moka Gideone a lemoga gore ka kgonthe morongwa yoo e be e le moemedi wa Jehofa. A tšhogile, Gideone o ile a re: “Joo Mmuši Morena Jehofa! Ke bone morongwa wa Jehofa re lebantše difahlego!” (Baa. 6:17-22) Eupša na tiragalo ye e ile ya dira gore Gideone a tšhabe Modimo wa gagwe? Le gatee! Go ile gwa direga se se fapanego le seo. Gideone o ile a tseba Jehofa moo a ilego a ikwa a na le khutšo le Yena. Re tseba seo ka baka la aletare yeo Gideone a ilego a e aga lefelong leo, yeo e ilego ya bitšwa “Jehofa-shalomo.” Leina leo le ra gore “Jehofa ke Khutšo.” (Bala Baahlodi 6:23, 24; mongwalo wa ka tlase wa Reference Bible.) Ge re naganišiša ka seo Jehofa a re direlago sona letšatši le letšatši, re feleletša re lemoga gore ke Mogwera wa kgonthe. Go rapela Modimo ka mehla go dira gore re be le khutšo ya ka gare e bile go matlafatša segwera sa rena le yena.
10. Go ya ka Psalme 15:3, 5, ke dilo dife tšeo Jehofa a di nyakago go rena ge e ba re nyaka go ba bagwera ba gagwe?
10 Lega go le bjalo, e le gore Jehofa e be Mogwera wa rena, re swanetše go dira dilo tše itšego. Go etša ge go begilwe go Psalme 15, Dafida o opetše ka dilo tšeo re swanetšego go di dira le tšeo re sa swanelago go di dira gore re be ‘baeng tenteng ya Jehofa,’ ke gore, gore re be bagwera ba Modimo. (Ps. 15:1) Anke re boleleng ka tše pedi tša tšona, e lego go se thomeletše batho ba bangwe le go botega dilong ka moka. Tšona dilong tše, Dafida o boletše ka moeng wa tenteng ya Jehofa gore: “Ga se a thomeletša ka leleme la gagwe. . . . Ga se a amogela letsogo-le-kobong gore a latofatše motho yo a se nago molato.”—Ps. 15:3, 5.
11. Ke ka baka la’ng re swanetše go phema go thomeletša ba bangwe?
11 Psalmeng e nngwe, Dafida o lemošitše ka gore: “Šireletša leleme la gago go se sebe.” (Ps. 34:13) Ge re ka palelwa ke go kwa keletšo ye e buduletšwego, segwera sa rena le Tatago rena wa go loka wa legodimong se tla senyega. Ge e le gabotse, go thomeletša ke se sengwe sa dika tša lenaba le legolo la Jehofa e lego Sathane. Leina “Diabolo” le tšwa lentšung la Segerika leo le bolelago gore “mothomeletši.” Go šetša seo re se bolelago ka ba bangwe go tla re thuša go dula re le kgauswi le Jehofa. Seo ke sa therešo kudukudu ge re bolela ka banna bao ba kgethilwego ka phuthegong.—Bala Baheberu 13:17; Juda 8.
12, 13. (a) Ke ka baka la’ng re swanetše go botega dilong tšohle? (b) Go botega ga rena go ka kgoma ba bangwe bjang?
12 Go botega, e sego go ikhola ka batho ba bangwe, le gona ke leswao la bahlanka ba Jehofa. Moapostola Paulo o ngwadile gore: “Tšwelang pele le re rapelela, gobane re holofela gore re na le letswalo le botegago, ka ge re rata go itshwara ka go botega dilong tšohle.” (Baheb. 13:18) Ka ge re ikemišeditše go “itshwara ka go botega dilong tšohle,” re phema go ikhola ka bana babo rena ba Bakriste. Ka mohlala, ge e ba re ba hirile, re kgonthišetša gore re ba swara ka toka le go ba lefa go ya ka seo re dumelelanego ka sona. Ka ge re le Bakriste, re dirišana ka potego le bašomi ba rena le batho ba bangwe ka moka. Le gona ge e ba re hirilwe ke Mokristegotee, ga re nyake go ikhola ka yena ka go nyaka gore a re sware eka re kgethegile.
13 Ke mo go thabišago ge re fela re ekwa bengmešomo ba lefase ba reta tsela yeo Dihlatse tša Jehofa di dirišanago le bona ka yona! Ka mohlala, molaodi yo mongwe wa mokgatlo wa ditirelo tša go aga o ile a lemoga gore Dihlatse tša Jehofa di phelela mantšu a tšona. O ile a re: “Ka mehla le phetha seo re dumelelanego ka sona.” (Ps. 15:4) Boitshwaro bjo bjalo bo re thuša go dira gore segwera sa rena le Jehofa se swarelele. Go feta moo, bo tumiša Tatago rena yo lerato wa legodimong.
14, 15. Ge re le bodireding, re ka thuša ba bangwe bjang gore e be bagwera ba Jehofa?
14 Le ge batho ba bantši bao re kopanago le bona tšhemong ba ka ba ba dumela gore Modimo o gona, ga ba mo lebelele e le Mogwera wa bona yo mogolo. Re ka ba thuša bjang? Ela hloko ditaelo tšeo Jesu a ilego a di nea barutiwa ba gagwe ba 70 ge a be a ba roma ka babedi ka babedi gore ba yo dira boboledi. O itše: “Kae le kae mo le tsenago gona ka ntlong le thome ka gore: ‘Eka ntlo ye e ka ba le khutšo.’ Ge e ba mogwera wa khutšo a le gona, khutšo ya lena e tla ba go yena. Eupša ge e ba a se gona, gona e tla boela go lena.” (Luka 10:5, 6) Re ka gogela batho therešong ka go boledišana le bona ka tsela ya bogwera. Ge re kopana le baganetši, seo se ka thuša gore go se tsoge ntwa gomme sa dira gore dikgoro tša poledišano di dule di butšwe.
15 Ge re kopana le batho bao ba nweletšego bodumeding bja maaka goba bao ba latelago ditšo tšeo di ganetšanago le Mangwalo, re swanetše go bontšha moya wa khutšo le wa bogwera. Dibokeng tša rena re amogela ka borutho batho bao ba kganyogago go ithuta mo go oketšegilego ka Modimo yo re mo rapelago e le ka ge ba lapišitšwe ke dilo tšeo di diregago mo lefaseng. Lelokelelo la dihlogo tše di rego “Beibele e Fetoša Maphelo” di re nea mehlala e mentši e mebotse ya batho ba bjalo.
16. Ke ka kgopolo efe re ka bitšwago bagwera ba Jehofa le “bašomigotee” le yena?
16 Gantši batho bao ba šomago gotee e feleletša e le bagwera ba bagolo. Bohle bao ba ineetšego go Jehofa ba na le tokelo ya go bitšwa bagwera ba gagwe le “bašomigotee” le yena. (Bala 1 Bakorinthe 3:9.) Ee, ge re dutše re tšea karolo modirong wa boboledi le wa go dira barutiwa, re ba le tsebo e tseneletšego ka dika tše di kgahlišago tša Tatago rena wa legodimong. Re bona kamoo moya wa gagwe o mokgethwa o re thušago go phetha taelo yeo a re neilego yona ya go bolela ditaba tše dibotse.
17. Dijo tša moya tšeo re di hwetšago dikopanong tše dikgolo le tše dinyenyane di bontšha bjang gore Jehofa ke Mogwera wa rena?
17 Ge re tšea karolo ka botlalo modirong wa go dira barutiwa, ke moo re ikwago re batametše kgauswi le Jehofa. Ka mohlala, re bona kamoo Jehofa a folodišago maano a baganetši. Lebelela morago nywageng e sego kae e fetilego. Na ga go molaleng gore Modimo o a re hlahla? Re šala re makatše ge re bona tsela yeo a re neago dijo tše dintši tša moya ka go se kgaotše. Dikopano tša rena tše dikgolo le tše dinyenyane di utolla gore Tatago rena yo lerato o tseba mehlako ya rena le dilo tše re di hlokago. Lapa le lengwe le ile la ngwala lengwalo la go leboga kopano ya selete ka gore: “Ruri lenaneo le le kgomile dipelo tša rena. Re kwele kamoo Jehofa a ratago yo mongwe le yo mongwe wa rena e bile a nyakago re atlega.” Ka morago ga gore banyalani bao ba tšwago Jeremane ba be gona kopanong ya selete e kgethegilego kua sehlakahlakeng sa Ireland, ba ile ba leboga kudu tsela yeo ba ilego ba amogelwa ka yona le go hlokomelwa, ba okeditše ka gore: “Ka godimo ga tšohle, re leboga Jehofa kudu le Kgoši yeo a e kgethilego e lego Jesu Kriste. Ke bona ba re laleditšego gore re be karolo ya setšhaba se seo se nago le botee. Ga re fo bolela gore re na le botee, eupša re bo thabela letšatši le letšatši. Diphihlelo tšeo re bilego le tšona kopanong ya selete e kgethegilego kua Dublin di tla dula di re gopotša ka tokelo e kgolo yeo re nago le yona ya go hlankela Modimo wa rena yo mogolo re bapelane ka magetla.”
18. Re swanetše go ipotšiša eng ka poledišano ya rena le Jehofa?
18 Segwera se a tia ge go na le poledišano e botse. Mehleng ye ya thekinolotši, go boledišana Inthaneteng le go romelana melaetša go ratwa kudu. Lega go le bjalo, re nagana gore poledišano ya rena le Mogwera wa rena yo mogolo e lego Jehofa e bjang ge re e bapetša le seo se boletšwego ka mo godimo? Ee, Jehofa ke “Mokwi wa thapelo.” (Ps. 65:2) Bjale potšišo ke gore re boledišana le yena gakae ka letšatši?
19. Ke’ng seo se tlago go re thuša ge re thatafalelwa ke go ntšhetša Tatago rena wa legodimong sa mafahleng?
19 Bahlanka ba bangwe ba Modimo ba thatafalelwa ke go mo ntšhetša sa mafahleng. Lega go le bjalo, Jehofa o nyaka gore re dire sona seo ge re mo rapela. (Ps. 119:145; Dillo 3:41) Gaešita le ge re sa tsebe gore re re’ng dithapelong tša rena, re na le mothuši. Paulo o ile a ngwalela Bakriste ba kua Roma gore: “Bothata bja seo re swanetšego go se rapelela go etša ge re swanetše ga re bo tsebe, eupša moya ka bowona o re phophothela ditsetselong tše re di hlokelago mantšu. Lega go le bjalo, yo a fetlekago dipelo o tseba seo se bolelwago ke moya, gobane o phophotha ka go dumelelana le Modimo bakeng sa bakgethwa.” (Baroma 8:26, 27) Go naganišiša ka mantšu ao a begilwego ka dipukung tša Beibele tša go swana le Jobo, Dipsalme le Diema go tla re thuša go ntšhetša Jehofa sa mafahleng.
20, 21. Mantšu a Paulo ao a lego go Bafilipi 4:6, 7 a re homotša bjang?
20 Ge re lebeletšane le maemo a thata, anke re lateleng keletšo yeo Paulo a ilego a budulelwa go e ngwalela Bafilipi, yeo e rego: “Le se ke la belaela ka selo, eupša dilong tšohle tsebišang Modimo dikgopelo tša lena ka thapelo le ka topo gotee le ka go leboga.” Ga go pelaelo gore go boledišana ka tsela e bjalo le Mogwera wa rena yo mogolo go tla re homotša le go re kgothatša, ka gobane Paulo o okeditše ka gore: “Khutšo ya Modimo yeo e fetago kwešišo yohle ya batho e tla diša dipelo tša lena le matla a lena a monagano ka Kriste Jesu.” (Bafil. 4:6, 7) Anke ka mehla re tšeeleng godimo “khutšo ya Modimo” e sa bapišwego le selo yeo ruri e dišago dipelo tša rena le matla a rena a monagano!
21 Thapelo e re thuša go hlagolela segwera le Jehofa. Ka go re’alo, a re “rapeleng ka mehla.” (1 Bathes. 5:17) Eka sehlogo se se ka matlafatša tswalano ya rena e bohlokwa le Modimo le boikemišetšo bja rena bja go phela ka go dumelelana le melao ya gagwe ya go loka. Le gona, anke re ipheng nako ya go naganišiša ka ditšhegofatšo tšeo re di thabelago ka baka la ge Jehofa e le Tatago rena, Modimo wa rena le Mogwera wa rena.
Mehleng ya Johane Mokolobetši, “batho ba be ba letile, bohle ba be ba eleletša ka Johane dipelong tša bona ba re: ‘Na mohlomongwe ke yena Kriste?’” (Luka 3:15) Ke ka baka la’ng Bajuda ba ka ba ba ile ba letela gore Mesia a tšwelele ka nako yeo? Go na le mabaka a mmalwa.
Ka morago ga gore Jesu a belegwe, morongwa wa Jehofa o ile a iponagatša go badiši bao ba bego ba dišitše mehlape ya bona lefelong leo le lego kgauswi le Betlelehema. Morongwa yoo o ile a re: “Lehono le belegetšwe Mophološi, yo e lego Kriste Morena, motseng wa Dafida.” (Luka 2:8-11) Ka morago ga moo, morongwa o ile a tlatšwa ke “lešaba la madira a legodimo, la tumiša Modimo la re:* ‘Letago a le ye go Modimo magodimodimong, lefaseng go be le khutšo bathong bao a ba amogelago.’”—Luka 2:13, 14.
Ga go pelaelo gore tsebišo yeo e bile le tutuetšo e matla go badiši bao ba ikokobeditšego. Gateetee ba ile ba tloga ba ya Betlelehema, gomme ge ba hweditše Josefa, Maria le Jesu wa lesea, ba ile “ba tsebatša mantšu ao ba a boditšwego mabapi le ngwana yoo.” Ka baka leo, “bohle ba ba kwelego ba ile ba kgotsa dilo tšeo ba di boditšwego ke badiši.” (Luka 2:17, 18) Polelwana yeo e rego, “bohle ba ba kwelego” e bolela gore badiši ba ile ba botša le batho ba bangwe ka ntle le Josefa le Maria ka taba yeo. Ke moka ge badiši bao ba boela gae, ba ile ba tšwela pele “ba tumiša le go reta Modimo ka dilo ka moka tšeo ba di kwelego le go di bona ka wona mokgwa wo ba di boditšwego ka wona.” (Luka 2:20) Ruri badiši bao ga se ba ka ba fo homola ka dilo tše dibotse tšeo ba di kwelego ka Kriste!
Ge Maria a be a tlišitše morwa wa gagwe wa leitšibulo Jerusalema gore a mo tšweletše pele ga Jehofa, ka ge go be go nyakega gore a dire bjalo go ya ka Molao wa Moshe, Anna moporofeta wa mosadi o ile “a batamela gomme a leboga Modimo le go bolela ka ngwana yoo go bohle bao ba bego ba letetše tlhakodišo ya Jerusalema.” (Luka 2:36-38; Ek. 13:12) Ka baka leo, ditaba tša mabapi le go tšwelela ga Mesia di ile tša tšwela pele go phatlalala.
Ka morago ga moo, “balepi ba dinaledi ba tšwago ka Bohlabela [ba ile] ba tla Jerusalema, ba re: ‘O kae yo a belegwego e le kgoši ya Bajuda? Gobane re bone naledi ya gagwe ge re be re le ka Bohlabela gomme re tletše go mo khunamela.’” (Mat. 2:1, 2) “Kgoši Heroda ge a ekwa se a ferekana, le Jerusalema ka moka ya ferekana gotee le yena. Ge a kgobokantše gotee baperisita ba bagolo ka moka le bamangwalo ba setšhaba, a thoma go ba botšišiša moo Kriste a bego a tla belegelwa gona.” (Mat. 2:3, 4) Ka go re’alo batho ba bantši ba be ba botšwa gore: Mesia yo a bego a letilwe o fihlile!*
Luka 3:15 yeo e tsopotšwego pejana, e bontšha gore Bajuda ba bangwe ba be ba nagana gore Johane Mokolobetši e ka ba e be e le yena Kriste. Lega go le bjalo, Johane o ile a phošolla kgopolo yeo ka go bolela gore: “Yo a tlago ka morago ga ka o mpheta ka matla, yo ke sa swanelegego go rola diramphašane tša gagwe. Yena Yoo o tla le kolobetša ka moya o mokgethwa le ka mollo.” (Mat. 3:11) Mantšu a a Johane a boikokobetšo a ile a dira gore ba fagahlele le go feta go tla ga Mesia.
Na Bajuda ba lekgolong la pele la nywaga ba ka ba ba ile ba balela nako ya go tla ga Mesia ba diriša boporofeta bja dibeke tše 70 bjo bo begilwego go Daniele 9:24-27? Le ge re ka se ganetše seo, re ka se nape re kgonthišega gore go bile bjalo. Taba ke gore mehleng ya Jesu go be go na le ditlhaloso tše dintši tše di ganetšanago mabapi le dibeke tše 70 gomme ga go le e tee ya tšona yeo e nyakilego e swana le kwešišo ya rena ya gona bjale.*
Baessene, bao batho ba bantši ba naganago gore e be e le sehlotswana sa Bajuda seo se bego se dula se nnoši, ba be ba ruta gore Bomesia ba babedi ba be ba tla tšwelela go ya mafelelong a nywaga e 490, eupša re ka se nape re kgodišega gore Baessene ba ba be ba theile dipalopalo tša bona boporofeteng bja Daniele. Le ge e ba ba dirile bjalo, ga re tsebe gore Bajuda ka kakaretšo ba ka ba ba ile ba tutuetšwa bjang ke dikgopolo tša sehlotswana se.
Lekgolong la bobedi la nywaga C.E., Bajuda ba bangwe ba be ba dumela gore dibeke tše 70 di be di balwa go tloga nakong ya ge go fedišwa tempele ya mathomo ka 607 B.C.E. go fihla ge go fedišwa ya bobedi ka 70 C.E., mola ba bangwe ba be ba tswalanya go phethagala ga boporofeta bja mabapi le go tšwelela ga Mesia le mehla ya Maccabee a lekgolong la bobedi la nywaga B.C.E. Ka gona go be go sa tsebje gabotse gore dibeke tše 70 di swanetše go balwa bjang.
Ge e ba nako ya dibeke tše 70 e ka be e ile ya kwešišwa gabotse lekgolong la pele la nywaga C.E., motho a ka nagana gore baapostola le Bakriste ba bangwe ba lekgolong la pele la nywaga nkabe ba ile ba šupa go yona e le bohlatse bja gore Jesu Kriste, e lego Mesia yo a holofeditšwego, o be a fihlile ka nako. Lega go le bjalo, ga go na bohlatse bja gore Bakriste ba pele ba ile ba šupa go nako yeo.
Go na le ntlha e nngwe yeo re swanetšego go e ela hloko. Bangwadi ba Diebangedi ba boletše gantši gore diporofeto tše dingwe tšeo di lego ka Mangwalong a Seheberu di ile tša phethagala mabapi le Jesu Kriste. (Mat. 1:22, 23; 2:13-15; 4:13-16) Lega go le bjalo, ga go le o tee wa bona yo a tswalanyago go tšwelela ga Jesu mo lefaseng le boporofeta bja dibeke tše 70.
Ka boripana: Re ka se nape re phetha ka gore batho ba mehleng ya Jesu ba be ba kwešiša gabotse boporofeta bja dibeke tše 70. Lega go le bjalo, Diebangedi di re nea mabaka a mangwe a kwagalago ao ka ona batho bao ba ka bago ba ile ba ‘letela’ Mesia.
^ ser. 4 Beibele ga e bolele gore barongwa ba ile ba “opela” letšatšing leo Jesu a belegwego ka lona.
^ ser. 7 Re ka ipotšiša gore: Balepi ba dinaledi ba ile ba kgona bjang go tswalanya go tšwelela ga “naledi” ya ka Bohlabela le go belegwa ga “kgoši ya Bajuda”? Na go ka direga gore ba kwele ka ditaba tše tša go belegwa ga Jesu ge ba dutše ba sepela nageng ya Isiraele?
^ ser. 9 Ge e ba o nyaka go tseba ka kwešišo ya rena ya gona bjale ya mabapi le boporofeta bja dibeke tše 70, bona puku ya Ela Hloko Boporofeta bja Daniele! kgaolo 11.
Maemo a gateletšago a ka re kgoma ka tsela e sa kgahlišego. Re ka dula re nagana ka wona, a re fetša matla le go kgoma pono ya rena ka bophelo. Kgoši Dafida wa Isiraele ya bogologolo o ile a welwa ke mathata a mantši. O ile a lebeletšana le ona bjang? Psalmeng e nngwe e kgomago pelo, Dafida o araba ka gore: “Ke ile ka goeletša Jehofa ka lentšu la ka ke kgopela thušo; ke ile ka llela Jehofa ka lentšu la ka ke kgopela gore a nkgaugele. Pele ga gagwe ka tšhollela seo se ntshwenyago; pele ga gagwe ka bolela seo se mpeago tlalelong, ge moya wa ka o be o felelwa ke matla ka go nna. Wena o be o tseba tsela ya ka.” Ee, ka boikokobetšo Dafida o ile a rapela Modimo gore a mo thuše.—Ps. 142:1-3.
Dinakong tše thata, Dafida o ile a rapela Jehofa ka boikokobetšo gore a mo thuše
Psalmeng e nngwe, Dafida o opetše ka gore: “Ke selo setee seo ke se kgopetšego go Jehofa—ke sona seo ke tlago go se nyaka, ke gore ke dule ka ntlong ya Jehofa matšatši ohle a bophelo bja ka, gore ke bone botse bja Jehofa le gore ke kgahlwe ke go lebelela tempele ya gagwe.” (Ps. 27:4) Dafida e be e se Molefi, eupša akanya a eme ka ntle ga lapa le lekgethwa kgauswi le lefelo la borapedi bja therešo. Pelo ya Dafida e be e tletše ka tebogo moo a bego a nyaka go fetša matšatši a gagwe ka moka a le moo gore a “bone botse bja Jehofa.”
Lentšu “botse” le tswalanywa le boemo goba seka seo se “thabišago goba seo se kgahlišago monagano, maikwelo goba dikwi.” Dafida ka mehla o be a kgahlwa ke tokišetšo ya Modimo ya borapedi. Re ka ipotšiša gore: ‘Na ke ikwa ka tsela yeo Dafida a bego a ikwa ka yona?’
Mehleng ye ya rena, ga go na moago wo re swanetšego go ya go wona ge re nyaka go batamela Jehofa. Go e na le moo, re diriša tempele ya Modimo e kgolo ya moya, e lego tokišetšo e kgethwa ya borapedi bja therešo.* Ge e ba re ‘kgahlwa’ ke tokišetšo ye ya Modimo ya borapedi, le rena re ka ‘bona botse bja Jehofa.’
Ela hloko aletare ya koporo ya dibego tša go fišwa yeo e bego e beilwe pele ga mojako wa taberenakele. (Ek. 38:1, 2; 40:6) Aletare yeo e be e emela go ikemišetša ga Modimo go amogela bophelo bja Jesu e le sehlabelo. (Baheb. 10:5-10) Nagana ka seo se se se bolelago go rena! Moapostola Paulo o ngwadile gore: “Ge re be re le manaba re ile ra boelanywa le Modimo ka lehu la Morwa wa gagwe.” (Baroma 5:10) Ge re bontšha tumelo mading ao a tšholotšwego a Jesu, Modimo o tla re amogela re le bagwera ba gagwe le go re bota. Ka baka leo, re thabela go ba le “tswalano ya kgauswi le Jehofa.”—Ps. 25:14.
Ka ge ‘dibe tša rena di phumolwa,’ re thabela ‘mehla ya tapologo e tšwago go Jehofa.’ (Dit. 3:19) Boemo bja rena bo swana le bja mogolegwa yo a itsholago ka baka la ditiro tša gagwe tša nakong e fetilego gomme a dira diphetogo tše dikgolo ge a dutše a letile go ahlolelwa lehu. Ge moahlodi yo a lokilego a bona se, o tutueletšega go phumola melato ya mogolegwa yoo gomme a se sa mo ahlolela lehu. Ruri mogolegwa yo o tla ikwa a imologile e bile a thabile kudu! Go swana le moahlodi yoo, Jehofa o gaugela batho bao ba itsholago gomme a se sa ba ahlolela lehu.
Gare ga dibopego tša borapedi bja therešo tšeo Dafida a bego a di bona ngwakong wa Jehofa e be e le go kgobokana ga mašaba a Baisiraelegotee le yena, go balwa le go hlaloswa ga Molao phatlalatša, go fišwa ga diorelo le go bona baperisita le Balefi ba dira tirelo e kgethwa. (Ek. 30:34-38; Num. 3:5-8; Doit. 31:9-12) Dibopego tše tša borapedi bja therešo tša Isiraele ya bogologolo di swana le tša borapedi bja rena bja mehleng yeno.
Go etša mehleng e fetilego, le lehono “ke mo gobotse le mo go kgahlišago gakaakang ge bana ba motho ba dudišana ka botee!” (Ps. 133:1) Go bile le koketšego e kgolo “[mokgatlong] wohle wa bana babo rena” lefaseng ka bophara. (1 Pet. 2:17) Lentšu la Modimo le balwa le go hlaloswa phatlalatša dibokeng tša rena. Ka mokgatlo wa gagwe, Jehofa o diriša lenaneo leo le humilego go re ruta. Le gona go na le motlalo wa dijo tša moya tše di gatišitšwego tšeo re ka di dirišago thutong ya motho ka noši le borapeding bja lapa. Setho se sengwe sa Sehlopha se Bušago se itše: “Go naganišiša ka Lentšu la Jehofa le seo le se bolelago gotee le go tsoma temogo le kwešišo go nkhumišitše moyeng le go nnea kgotsofalo bophelong.” Ee, ‘tsebo e ka thabiša meoya ya rena.’—Die. 2:10
Lehono, dithapelo tša bahlanka ba Modimo tšeo di amogelegago di rotogela go Jehofa letšatši le letšatši. Dithapelo tše bjalo go Jehofa di swana le monko o bose wa diorelo tše di nkgago bose. (Ps. 141:2) Ruri ke mo gobotse go tseba gore Jehofa Modimo o a thaba ge re mmatamela ka thapelo re ikokobeditše!
Moshe o ile a rapela ka gore: “Anke botse bja Jehofa Modimo wa rena bo be godimo ga rena, modiro wa diatla tša rena o re theele wona o o tiiše.” (Ps. 90:17) Ge re dutše re dira bodiredi bja rena ka mafolofolo, Jehofa o šegofatša modiro wa rena. (Die. 10:22) Re ka no ba re thušitše ba bangwe go ithuta therešo. Mohlomongwe re kgotleletše nywaga e mentši bodireding go sa šetšwe go babja, go kwa bohloko maikwelong, go tlaišwa goba gore batho ga ba thabele. (1 Bathes. 2:2) Lega go le bjalo, na ga se ra bona “botse bja Jehofa” gomme ra lemoga gore Tatago rena wa legodimong o tloga a thabišwa ke maiteko a rena?
Dafida o opetše ka gore: “Jehofa ke karolo ya seo ke se abetšwego le ya senwelo sa ka. Wena o swareletše kabelong ya ka ka go tia. Manti a go ela ona a nthaletše mafelong a nkgahlago.” (Ps. 16:5, 6) Dafida o ile a leboga “karolo” ya gagwe, ke gore, go ba le segwera se se amogelegago le Jehofa le tokelo ya go mo hlankela. Go etša Dafida, re ka welwa ke mathata, eupša re šegofaditšwe kudu moyeng! Ka gona anke re tšweleng pele re thabela borapedi bja therešo gomme ka mehla re “kgahlwe ke go lebelela” tempele ya Jehofa ya moya.
GO TŠWA BOBOLOKELONG BJA RENA
“Ge filimi e dutše e bapala, o bona Ngwanabo rena Russell a phela.”—Mantšu a mmogedi wa filimi ya “Photo-Drama” ka 1914.
NGWAGENG wo filimi ya “Photo-Drama of Creation” e fetša nywaga e 100, e lego filimi ya kgale yeo e bego e hlametšwe go thuša batho go ba le tumelo go Beibele e le Lentšu la Modimo. Mehleng ye yeo go yona thuto ya tlhagelelo, baswayadiphošo le dipelaelo di dirilego gore batho ba bantši ba hloke tumelo, filimi ya “Photo-Drama” e ile ya godiša Jehofa e le Mmopi.
Charles T. Russell, yo a bego a etelela pele Barutwana ba Beibele, ka mehla o be a nyaka mokgwa wa go phatlalatša therešo ya Beibele ka lebelo le ka ditsela tše di atlegago. Barutwana ba Beibele ba be ba dutše ba diriša dikgatišo tšeo di theilwego Beibeleng ka nywaga ya ka godimo ga e masome a mararo. Ga bjale ba be ba hweditše mokgwa o mofsa wo ba bego ba ka o diriša—difilimi.
Ka bo-1890 batho ba ile ba bona filimi ya diswantšho tšeo di se nago modumo ka lekga la mathomo. Go tloga ka 1903, filimi e nngwe ya bodumedi e ile ya bontšhwa kerekeng ya kua New York City. Ka go re’alo, intaseteri ya difilimi tša diswantšho tše di sepelago e be e sa tšwa go thoma ka 1912 ge ngwanabo rena Russell ka sebete a be a thoma go hlama filimi ya “Photo-Drama.” O ile a lemoga gore mokgwa wo o be o tla fetišetša therešo ya Beibele bathong ka tsela yeo dikgatišo di nnoši di bego di ka se kgone.
Filimi ye ya “Photo-Drama” ya diiri tše seswai, yeo gantši e bego e bontšhwa ka dikarolo tše nne, e be e na le dipolelo tše kopana tše 96 tše di rekhotilwego tšeo di theilwego Beibeleng tšeo di bego di laodišwa ke seboledi sa lentšu le lebotse seo se bego se tsebja kudu mehleng yeo. Ge filimi e dutše e bapala go be go lla mmino o mobose. Bana babo rena bao ba nago le bokgoni ba be ba bapala mmino wa mantšu wo o bego o sepedišana le diletšo woo o bego o rekhotilwe go dikeramafomo, ke moka ba dira gore o sepedišane le diselaete tša mebalabala gotee le filimi ya mabapi le dikanegelo tša ka Beibeleng tše di tsebjago.
“Filimi ye e be e akaretša diswantšho tša go thoma ka tlholo ya dinaledi go fihla seremong sa Pušo ya Kriste ya Nywaga e Sekete.”—F. Stuart Barnes yo a bego a na le nywaga e 14 ka 1914
Dikarolo tše dintši tša filimi ye le diselaete tša galase di be di etšwa diteišeneng tša kgašo tša lefase. Bathadi ba diswantšho bao ba nago le bokgoni ba kua Philadelphia, New York, Paris le London ba ile ba thala seswantšho sa selaete se sengwe le se sengwe le sa filimi e nngwe le e nngwe ka letsogo. Lefapha la tša bokgabo kua Bethele le lona le ile la thala diswantšho tše dintši tša diselaete, gantši le lokiša tšeo di bego di pšhatlegile. Go tlaleletša go difilimi tšeo di bego di rekwa, ditho tša lapa la Bethele di be di tšewa bidio kgauswi le Yonkers kua New York ge di dutše di bapala dikarolo tša Aborahama, Isaka le morongwa yo a ilego a thibela Aborahama go dira sehlabelo ka morwa wa gagwe.—Gen. 22:9-12.
Yo mongwe wa bašomigotee le Ngwanabo rena Russell o ile a botša babegi ba ditaba gore filimi ya mohuta wo e be e tla “dira gore batho ba diketekete ba nyake go tseba ka Beibele go feta selo le ge e le sefe seo se [kilego] sa dirišwa gore batho ba kgahlegele bodumedi. Na baruti ba be ba tla thekga mokgwa wo o mofsa wa go fepa batho ba bantši bao ba swerwego ke tlala ya moya? Go fapana le seo, baruti ka moka ba Bojakane ba ile ba lwantšha filimi ye ya “Photo-Drama,” ba bangwe ba ile ba ba ba diriša bohwirihwiri goba ba tsoša mmudubudu go thibela batho gore ba se e bogele. Lefelong le lengwe, lekgotla la baruti le ile la tima mohlagase.
Lega go le bjalo, batho ba ile ba tlala diholo go tlo bogela filimi ye ya “Photo-Drama” ntle le tefo. Kua United States, letšatši le lengwe le lengwe go be go bontšhwa filimi ye ya “Photo-Drama” ditoropong tše e ka bago tše 80. Babogedi ba bantši bao ba bego ba maketše ba be ba thoma go bona ‘filimi ya go bolela.’ Filiming yeo ba ile ba bona diswantšho tšeo di bontšhago letswienyana le etšwa ka gare ga lee le letšoba le thunya. Thutamahlale ya mehleng yeo e ile ya bontšha bohlale bjo bo makatšago bja Jehofa. Go etša ge go boletšwe mathomong a sehlogo se, ge Ngwanabo rena Russell a tšwelela sekirining gomme a rola filimi ya “Photo-Drama,” mmogedi yo mongwe o ile a ba a re go be go bonagala eka “o bona Ngwanabo rena Russell a phela!”
Mongwadi le radihistori wa difilimi e lego Tim Dirks, o hlalositše filimi ya “Photo-Drama” e le “filimi ya mathomo e kgolokgolo yeo e nago le modumo (mantšu a rekhotilwego), diswantšho tšeo di sepelago gotee le diselaete tša mebalabala.” Difilimi tšeo di hlamilwego pele ga filimi ye ya “Photo-Drama” di be di dirišitše e mengwe ya mekgwa ye eupša e sego filiming e tee, kudukudu tšeo di bego di bolela ka Beibele. Ga go na filimi yeo e kilego ya bogelwa ke batho ba bantši go feta ye, ka ge ka ngwaga wa mathomo feela e ile ya bogelwa ke batho ba dimilione tše senyane kua Amerika Leboa, Yuropa, Australia le New Zealand!
Filimi ya “Photo-Drama” e ile ya bontšhwa ka lekga la pele kua New York City ka January 11, 1914. Dikgwedi tše šupa ka morago ga moo, go ile gwa tšwelela masetlapelo a magolo ao ka morago a ilego a bitšwa Ntwa ya Pele ya Lefase. Eupša mašaba lefaseng ka bophara a ile a tšwela pele go kgobokana go tlo bogela filimi ye ya “Photo-Drama,” a homotšwa ke dikarolo tša yona tšeo di bego di bontšha seo Mmušo wa Modimo o tlago go se dira nakong e tlago. Go sa šetšwe seo se tlago ka monaganong wa gago ge o nagana ka 1914, filimi ya “Photo-Drama” e bile semaka.
1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32
^ ***sn kopelo 99 Go Reta Kgoši e Mpsha ya Lefase***
Kopelo 99
Go Reta Kgoši e Mpsha ya Lefase
(Kutollo 7:9)
1. Lešaba le bokane go
tšwa ditšhabeng ka moka,
Lona le kgobokeditšwe
ke Kriste le batlotšwa.
’Me Mmušo wa Jah o tswetšwe;
Go tla dirwa thato ya ’gwe.
Kholofelo ye e bohlokwa,
E’a homotša, e’a thabiša.
(Khorase)
2. Ka megobo re reta Kriste,
Kgoši e bušago.
Thato ya Jah e dirwa ke
Kgošana ye ya Khutšo.
Bokamoso ke bja ’thabo,
Mo go se nago poifo.
Go tla ba le tsogo ya bahu,
Ya ba nako ya lethabo!
(KHORASE)
Tumišang Jehofa;
Tumišang le Morwa,
Yena a re lopolotšego.
Re holofela go hlankela Jah
Ka mo go sa felego.
(Bona le Ps. 2:6; 45:1; Jes. 9:6; Joh. 6:40.)
^ ***sn kopelo 107 Etlang Thabeng ya Jehofa***
Kopelo 107
Etlang Thabeng ya Jehofa
(Jesaya 2:2-4)
1. Emang ’me le bone
Godimo ga meboto.
Go na le thaba
Ye e phagamego ya Jah.
Le ba tšwago kgole
Gotee le mawatleng,
Ge ba bitša ba re:
‘Etlang le hlankele Jah.’
Nako e fihlile
Monyatšegi e ba setšhaba.
Gomme ge re gola
Re bona tlhahlo ya Jehofa.
Bontši bo tla go Jah
Ya ba babušwa ba ’gwe.
Ba re ba tla botega
’Me ba ema naye.
2. Jesu o laetše
Gore go kwatšwe lentšu.
’Taba tše tše dibotse
Batho ba’a di hwetša.
Kriste o a buša,
Bohle a ba mo thekge.
Ba ba kwago Lentšu
Ke ba lego boleta.
Ruri ke lethabo
Ge lešabeng go na le kgolo!
Re na le karolo,
Re botša batho ka Modimo.
A re goeletšeng,
Bohle ba kwe ge re re:
‘Etlang thabeng ya Tate
’Me le dule gona.’
(Bona le Ps. 43:3; 99:9; Jes. 60:22; Dit. 16:5.)
^ ***sn kopelo 109 Tumišang Leitšibulo la Jehofa!***
Kopelo 109
Tumišang Leitšibulo la Jehofa!
(Baheberu 1:6)
1. Retang Leitšibulo,
Kgoši e kgethilwego.
O buša ka therešo;
Re hwetša ’tšhegofatšo.
Ka seriti o lwela
’Ina la Modimo,
E bile o tsebatša
Pušo ya Modimo.
(Khorase)
2. Retang Leitšibulo,
Leo le re hwetšego.
Le lefile topollo;
Ra hwetša tebalelo.
Monyadiwa wa Kriste
Ka kobo e tšhweu.
Lenyalo le la Kwana
Le thekga pušo’a Jah.
(KHORASE)
Retang Leitšibulo!
Tumišang Morwa wa Jah.
O hlomilwe Tsione,
O thomile go buša!
(Bona le Ps. 2:6; 45:3, 4; Kut. 19:8.)
^ ***sn kopelo 100 Re Madira a Jehofa!***
Kopelo 100
Re Madira a Jehofa!
(Joele 2:7)
1. Re madir’a Jehofa,
Re tšwile bobeng,
Re bolela ka Mmušo,
’Me Kriste o matleng.
Bjalo ka babotegi
Re ithaope,
Re ikemišetše
Ntle le go boifa.
(Khorase)
2. Re hlankela Jehofa,
Re tsoma batho
Ba ba lahlegilego,
Ba ba nyamilego.
Ge ba hwetšwa ba’a fepša
Ba hwetša thušo
’Me re ba laletša
’Holong tša Mmušo.
(Khorase)
3. A ke madira a Jah
Tlase ga Kriste,
A itlhametše go lwa,
Gape a tiile.
Re dula re le šedi,
Re eme tokong.
Ge kotsi e hlaga,
Re be therešong.
(KHORASE)
Re madir’a Jehofa;
Kwanong le Kriste,
Ka lethabo re re:
“Jah o a buša.”
(Bona le Baef. 6:11, 14; Bafil. 1:7; Fil. 2.)
^ ***sn kopelo 60 O tla go Matlafatša***
Kopelo 60
O tla go Matlafatša
(1 Petro 5:10)
1. Jah o bone lebaka la go go ruta,
A go fahloša wa ba seetšeng.
O bone tlhologelo ya pelo ya ’go;
Ya go dira toko go mo tsomeng.
Wa holofetša go mo direla;
’Me yena a go thuša ka mehla.
(Khorase)
2. Jah o gafile Morwa bakeng sa gago;
O rata go bona o atlega.
Ka ge a go neile Morwa wa gagwe,
Gona o tla go nea le matla.
O tla gopola tumelo ya ’go;
A hlokomele ba gagwe batho.
(KHORASE)
Mmopi o go rekile ka madi a Kriste,
O tla go tiiša, a go matlafatše.
O tla go hlahla a be a go šireletše.
Ee, a go tiiše, a go matlafatše.
(Bona le Baroma 8:32; 14:8, 9; Baheb. 6:10; 1 Pet. 2:9.)
^ ***sn kopelo 51 Re Kgomarela Jehofa***
Kopelo 51
Re Kgomarela Jehofa
(Joshua 23:8)
1. Jehofa Modimo ruri o’a swanelega.
Ditirišanong tša gagwe o bontšha toka.
Ga se a bolela ’ntšu ya ba lefeela.
Re mo kgomarele le go mmatamela;
Go bušwa ke yena go na le mohola.
2. Bogoši bja ’gwe ke bja therešo le toko.
Sedulo sa gagwe se tletše ka letago.
Ba boleta ba kwa taletšo ya gagwe.
Re mo kgomarele ka ge a phagame;
O swanelwa ke gore re mo rapele.
3. Ga a lekanwe le ke ona magodimo.
Ga go na lenaba le le ka mo thibago.
O phethagatša dikholofetšo tša ’gwe.
Re mo kgomarele le thato ya gagwe,
’Me re ineele go yena ka gohle.
(Bona le Doit. 4:4; 30:20; 2 Dikg. 18:6; Ps. 89:14.)
^ ***sn kopelo 91 Tate wa ka, Modimo wa ka le Mogwera wa ka***
Kopelo 91
Tate wa ka, Modimo wa ka le Mogwera wa ka
(Baheberu 6:10)
1. Bophelo bo boima.
Bo n’e manyami le bohloko.
’Me ka mehla ke tla re:
“Ke rata bophelo.”
(Khorase)
2. Ga bjale ke godile;
Mehla ya kotsi e fihlile.
Ka mahlo a tumelo,
Nna ke go botile.
(KHORASE)
Modimo o lokile,
Ga a lebale ’rato la ka.
’Me ga a kgole le nna;
Ga ke noši, ke na le Jah.
Nna ke lotwa ke Mmopi
’me o ntšhireletša ka mehla.
Ee, Jehofa Tate wa ka,
Ke Mogwera.
(Bona le Ps. 71:17, 18.)
^ ***sn kopelo 63 Go Dula re Botega***
Kopelo 63
Go Dula re Botega
(Psalme 18:25)
1. Re botega go Jehofa
Gomme re a mo rata.
Re le batho ba boineelo,
’Taelo re’a di rata.
O re eletša ka mehla,
E bile re a mo kwa.
O’a botega; Re ka mmota.
Ga re ba go hlanošwa.
2. Re botega go barwarre
Gare ga tlaišego.
Re ba šetše, re ba bote,
Re dule re le botho.
Re godiša babo rena
Re hlompha go tšwa pelong.
Re kopantšwe ke Beibele;
Re dula re le kwanong.
3. Re botega ge re hlahlwa,
Ge re etilwe pele.
Ge re newa yona tlhahlo,
Anke re hlwayeng tsebe.
Ka gona re tla thabela
Go šegofatšwa ke Jah.
Ge ka mehla re botega,
Re tla ba ba Jehofa.
(Bona le Ps. 149:1; 1 Tim. 2:8; Baheb. 13:17.)
^ (Ps. 45:0-17) Go moopediši: Diriša Dilili. Psalme ya barwa ba Kora. Maskile. Koša ya mabapi le basadi ba ba rategago. 45 Pelo ya ka e thabišitšwe kudu ke taba e botse. Ke re: “Mediro ya ka ke ya mabapi le kgoši.” Anke leleme la ka e be petlwana ya go ngwala ya mongwalolodi yo a nago le bokgoni. 2 O yo botse go feta bana ba batho. Mantšu ao a tšwago molomong wa gago ke a mabose gakaakang! Ke ka baka leo Modimo a go šegofaditšego go iša mehleng ya neng le neng. 3 Wena mogale, hloma tšhoša ya gago lethekeng, O hlome le seriti sa gago le letago la gago. 4 Eya o atlege o le letagong la gago; Namela pere ya gago o lwele baikokobetši, o lwele therešo le toko, Seatla sa gago sa le letona se tla go ruta dilo tše di boifišago. 5 Mesebe ya gago e bogale e tla hlaba manaba a kgoši pelong; Merafo e wela ka tlase ga gago. 6 Modimo ke sedulo sa gago sa bogoši go iša mehleng ya neng le neng, gaešita le ka mo go sa felego; Molamo wa bogoši bja gago ke molamo wa go loka. 7 Wena o ratile toko gomme o hloile bokgopo. Ke ka baka leo Modimo, yena Modimo wa gago, a go tloditšego ka makhura a tlhalalo go feta dikgoši tše dingwe. 8 Diaparo tša gago ka moka di nkga senkgišabose seo se bitšwago mira, sa sekgopha le seo se bitšwago kasia; Dikwadi tšona di go thabišitše go tšwa ntlong e kgolo ya mošate yeo e kgabišitšwego ka manaka a tlou. 9 Barwedi ba dikgoši ba gare ga basadi ba gago ba ba rategago. Mohumagadi o eme ka letsogong la gago la le letona a apere gauta ya Ofira. 10 Wena morwedi, theetša, o lebelele o be o hlwaye tsebe; O lebale batho ba geno le ba ntlo ya tatago. 11 Kgoši e tla hlologela botse bja gago, Gobane ke mong wa gago, Ka gona mo hlomphe. 12 Morwedi wa Tiro le yena o moo le mpho ya gagwe. Bao e lego bahumi mo setšhabeng ba tla nolofatša sefahlego sa gago. 13 Morwedi wa kgoši o tletše ka letago ka ntlong; Diaparo tša gagwe di kgabišitšwe ka mekgabišo ya gauta. 14 O tla tlišwa go kgoši a apere seaparo se se logilwego. Dikgarebe tšeo di lego molokelokeng e le bagwera ba gagwe di tlišwa go wena. 15 Ba tla tlišwa ka lethabo le ka tlhalalo; Ba tla tsena ka gare ga ntlo ya kgoši. 16 Borakgolokhukhu ba gago ba tla tšeelwa legato ke barwa ba gago Bao o tlago go ba bea dikgošana lefaseng ka moka. 17 Ke tla bolela ka leina la gago melokong ka moka e tlago. Ke ka baka leo merafo yona e tlago go go reta go iša mehleng ya neng le neng, gaešita le ka mo go sa felego.
^ ser. 1 (Ps. 45:0-17) Go moopediši: Diriša Dilili. Psalme ya barwa ba Kora. Maskile. Koša ya mabapi le basadi ba ba rategago. 45 Pelo ya ka e thabišitšwe kudu ke taba e botse. Ke re: “Mediro ya ka ke ya mabapi le kgoši.” Anke leleme la ka e be petlwana ya go ngwala ya mongwalolodi yo a nago le bokgoni. 2 O yo botse go feta bana ba batho. Mantšu ao a tšwago molomong wa gago ke a mabose gakaakang! Ke ka baka leo Modimo a go šegofaditšego go iša mehleng ya neng le neng. 3 Wena mogale, hloma tšhoša ya gago lethekeng, O hlome le seriti sa gago le letago la gago. 4 Eya o atlege o le letagong la gago; Namela pere ya gago o lwele baikokobetši, o lwele therešo le toko, Seatla sa gago sa le letona se tla go ruta dilo tše di boifišago. 5 Mesebe ya gago e bogale e tla hlaba manaba a kgoši pelong; Merafo e wela ka tlase ga gago. 6 Modimo ke sedulo sa gago sa bogoši go iša mehleng ya neng le neng, gaešita le ka mo go sa felego; Molamo wa bogoši bja gago ke molamo wa go loka. 7 Wena o ratile toko gomme o hloile bokgopo. Ke ka baka leo Modimo, yena Modimo wa gago, a go tloditšego ka makhura a tlhalalo go feta dikgoši tše dingwe. 8 Diaparo tša gago ka moka di nkga senkgišabose seo se bitšwago mira, sa sekgopha le seo se bitšwago kasia; Dikwadi tšona di go thabišitše go tšwa ntlong e kgolo ya mošate yeo e kgabišitšwego ka manaka a tlou. 9 Barwedi ba dikgoši ba gare ga basadi ba gago ba ba rategago. Mohumagadi o eme ka letsogong la gago la le letona a apere gauta ya Ofira. 10 Wena morwedi, theetša, o lebelele o be o hlwaye tsebe; O lebale batho ba geno le ba ntlo ya tatago. 11 Kgoši e tla hlologela botse bja gago, Gobane ke mong wa gago, Ka gona mo hlomphe. 12 Morwedi wa Tiro le yena o moo le mpho ya gagwe. Bao e lego bahumi mo setšhabeng ba tla nolofatša sefahlego sa gago. 13 Morwedi wa kgoši o tletše ka letago ka ntlong; Diaparo tša gagwe di kgabišitšwe ka mekgabišo ya gauta. 14 O tla tlišwa go kgoši a apere seaparo se se logilwego. Dikgarebe tšeo di lego molokelokeng e le bagwera ba gagwe di tlišwa go wena. 15 Ba tla tlišwa ka lethabo le ka tlhalalo; Ba tla tsena ka gare ga ntlo ya kgoši. 16 Borakgolokhukhu ba gago ba tla tšeelwa legato ke barwa ba gago Bao o tlago go ba bea dikgošana lefaseng ka moka. 17 Ke tla bolela ka leina la gago melokong ka moka e tlago. Ke ka baka leo merafo yona e tlago go go reta go iša mehleng ya neng le neng, gaešita le ka mo go sa felego.
^ ser. 10 (Ps. 45:0-17) Go moopediši: Diriša Dilili. Psalme ya barwa ba Kora. Maskile. Koša ya mabapi le basadi ba ba rategago. 45 Pelo ya ka e thabišitšwe kudu ke taba e botse. Ke re: “Mediro ya ka ke ya mabapi le kgoši.” Anke leleme la ka e be petlwana ya go ngwala ya mongwalolodi yo a nago le bokgoni. 2 O yo botse go feta bana ba batho. Mantšu ao a tšwago molomong wa gago ke a mabose gakaakang! Ke ka baka leo Modimo a go šegofaditšego go iša mehleng ya neng le neng. 3 Wena mogale, hloma tšhoša ya gago lethekeng, O hlome le seriti sa gago le letago la gago. 4 Eya o atlege o le letagong la gago; Namela pere ya gago o lwele baikokobetši, o lwele therešo le toko, Seatla sa gago sa le letona se tla go ruta dilo tše di boifišago. 5 Mesebe ya gago e bogale e tla hlaba manaba a kgoši pelong; Merafo e wela ka tlase ga gago. 6 Modimo ke sedulo sa gago sa bogoši go iša mehleng ya neng le neng, gaešita le ka mo go sa felego; Molamo wa bogoši bja gago ke molamo wa go loka. 7 Wena o ratile toko gomme o hloile bokgopo. Ke ka baka leo Modimo, yena Modimo wa gago, a go tloditšego ka makhura a tlhalalo go feta dikgoši tše dingwe. 8 Diaparo tša gago ka moka di nkga senkgišabose seo se bitšwago mira, sa sekgopha le seo se bitšwago kasia; Dikwadi tšona di go thabišitše go tšwa ntlong e kgolo ya mošate yeo e kgabišitšwego ka manaka a tlou. 9 Barwedi ba dikgoši ba gare ga basadi ba gago ba ba rategago. Mohumagadi o eme ka letsogong la gago la le letona a apere gauta ya Ofira. 10 Wena morwedi, theetša, o lebelele o be o hlwaye tsebe; O lebale batho ba geno le ba ntlo ya tatago. 11 Kgoši e tla hlologela botse bja gago, Gobane ke mong wa gago, Ka gona mo hlomphe. 12 Morwedi wa Tiro le yena o moo le mpho ya gagwe. Bao e lego bahumi mo setšhabeng ba tla nolofatša sefahlego sa gago. 13 Morwedi wa kgoši o tletše ka letago ka ntlong; Diaparo tša gagwe di kgabišitšwe ka mekgabišo ya gauta. 14 O tla tlišwa go kgoši a apere seaparo se se logilwego. Dikgarebe tšeo di lego molokelokeng e le bagwera ba gagwe di tlišwa go wena. 15 Ba tla tlišwa ka lethabo le ka tlhalalo; Ba tla tsena ka gare ga ntlo ya kgoši. 16 Borakgolokhukhu ba gago ba tla tšeelwa legato ke barwa ba gago Bao o tlago go ba bea dikgošana lefaseng ka moka. 17 Ke tla bolela ka leina la gago melokong ka moka e tlago. Ke ka baka leo merafo yona e tlago go go reta go iša mehleng ya neng le neng, gaešita le ka mo go sa felego.
^ ser. 2 (Ps. 45:0-17) Go moopediši: Diriša Dilili. Psalme ya barwa ba Kora. Maskile. Koša ya mabapi le basadi ba ba rategago. 45 Pelo ya ka e thabišitšwe kudu ke taba e botse. Ke re: “Mediro ya ka ke ya mabapi le kgoši.” Anke leleme la ka e be petlwana ya go ngwala ya mongwalolodi yo a nago le bokgoni. 2 O yo botse go feta bana ba batho. Mantšu ao a tšwago molomong wa gago ke a mabose gakaakang! Ke ka baka leo Modimo a go šegofaditšego go iša mehleng ya neng le neng. 3 Wena mogale, hloma tšhoša ya gago lethekeng, O hlome le seriti sa gago le letago la gago. 4 Eya o atlege o le letagong la gago; Namela pere ya gago o lwele baikokobetši, o lwele therešo le toko, Seatla sa gago sa le letona se tla go ruta dilo tše di boifišago. 5 Mesebe ya gago e bogale e tla hlaba manaba a kgoši pelong; Merafo e wela ka tlase ga gago. 6 Modimo ke sedulo sa gago sa bogoši go iša mehleng ya neng le neng, gaešita le ka mo go sa felego; Molamo wa bogoši bja gago ke molamo wa go loka. 7 Wena o ratile toko gomme o hloile bokgopo. Ke ka baka leo Modimo, yena Modimo wa gago, a go tloditšego ka makhura a tlhalalo go feta dikgoši tše dingwe. 8 Diaparo tša gago ka moka di nkga senkgišabose seo se bitšwago mira, sa sekgopha le seo se bitšwago kasia; Dikwadi tšona di go thabišitše go tšwa ntlong e kgolo ya mošate yeo e kgabišitšwego ka manaka a tlou. 9 Barwedi ba dikgoši ba gare ga basadi ba gago ba ba rategago. Mohumagadi o eme ka letsogong la gago la le letona a apere gauta ya Ofira. 10 Wena morwedi, theetša, o lebelele o be o hlwaye tsebe; O lebale batho ba geno le ba ntlo ya tatago. 11 Kgoši e tla hlologela botse bja gago, Gobane ke mong wa gago, Ka gona mo hlomphe. 12 Morwedi wa Tiro le yena o moo le mpho ya gagwe. Bao e lego bahumi mo setšhabeng ba tla nolofatša sefahlego sa gago. 13 Morwedi wa kgoši o tletše ka letago ka ntlong; Diaparo tša gagwe di kgabišitšwe ka mekgabišo ya gauta. 14 O tla tlišwa go kgoši a apere seaparo se se logilwego. Dikgarebe tšeo di lego molokelokeng e le bagwera ba gagwe di tlišwa go wena. 15 Ba tla tlišwa ka lethabo le ka tlhalalo; Ba tla tsena ka gare ga ntlo ya kgoši. 16 Borakgolokhukhu ba gago ba tla tšeelwa legato ke barwa ba gago Bao o tlago go ba bea dikgošana lefaseng ka moka. 17 Ke tla bolela ka leina la gago melokong ka moka e tlago. Ke ka baka leo merafo yona e tlago go go reta go iša mehleng ya neng le neng, gaešita le ka mo go sa felego.
^ ser. 10 (Kut. 19:11-21) Ke moka ka bona legodimo le bulega gomme ka bona pere e tšhweu. Yo a e nametšego o bitšwa Mmotegi le Morereši gomme o ahlola le go lwa ka go loka. 12 Mahlo a gagwe ke kgabo ya mollo gomme o rwele mefapahlogo e mentši hlogong ya gagwe. O na le leina le le ngwadilwego leo go sego yo a le tsebago, ge e se yena a nnoši, 13 o apere seaparo sa ka ntle seo se gašitšwego ka madi gomme leina leo a bitšwago ka lona ke Lentšu la Modimo. 14 Le gona, madira a legodimong a be a mo latela a nametše dipere tše tšhweu, a apere linene e tšhweu, e hlwekilego e botse. 15 Molomong wa gagwe go tšwa tšhoša e telele e bogale gore a otle ditšhaba ka yona, gomme o tla di buša ka molamo wa tšhipi. Godimo ga moo, o gatakela le segatelo sa morara sa bogale bja kgalefo ya Modimo Ramatlaohle. 16 Kobong ya gagwe ya ka ntle, ee, seropeng sa gagwe, o na le leina le le ngwadilwego le le rego: Kgoši ya dikgoši le Morena wa marena. 17 Ka buša ka bona morongwa a eme letšatšing, a goeletša ka lentšu le le hlabošago a re go dinonyana ka moka tše di fofago sebakabakeng: “Etlang mo, kgobokanelang selalelo se segolo sa Modimo, 18 e le gore le je dinama tša dikgoši, dinama tša balaodi ba bahlabani, dinama tša banna ba matla, dinama tša dipere le tša bao ba di nametšego, le dinama tša bohle, tša ba ba lokologilego le tša bahlanka le tša ba banyenyane le ba bagolo.” 19 Ka bona sebata le dikgoši tša lefase le madira a tšona ba kgobokanetše go lwa le yo a nametšego pere le madira a gagwe. 20 Sebata sa swarwa, gwa swarwa le moporofeta wa maaka yo a bego a dira dipontšho pele ga sona tšeo ka tšona a bego a timetša bao ba amogetšego leswao la sebata le bao ba bego ba rapela seswantšho sa sona. Ba lahlelwa ka bobedi letsheng la mollo leo le tukago sebabole ba sa dutše ba phela. 21 Eupša ba bangwe ka moka ba bolawa ka tšhoša e telele e tšwago molomong wa yoo a nametšego pere. Dinonyana ka moka tša khora dinama tša bona.
^ ser. 10 (Ps. 45:0-17) Go moopediši: Diriša Dilili. Psalme ya barwa ba Kora. Maskile. Koša ya mabapi le basadi ba ba rategago. 45 Pelo ya ka e thabišitšwe kudu ke taba e botse. Ke re: “Mediro ya ka ke ya mabapi le kgoši.” Anke leleme la ka e be petlwana ya go ngwala ya mongwalolodi yo a nago le bokgoni. 2 O yo botse go feta bana ba batho. Mantšu ao a tšwago molomong wa gago ke a mabose gakaakang! Ke ka baka leo Modimo a go šegofaditšego go iša mehleng ya neng le neng. 3 Wena mogale, hloma tšhoša ya gago lethekeng, O hlome le seriti sa gago le letago la gago. 4 Eya o atlege o le letagong la gago; Namela pere ya gago o lwele baikokobetši, o lwele therešo le toko, Seatla sa gago sa le letona se tla go ruta dilo tše di boifišago. 5 Mesebe ya gago e bogale e tla hlaba manaba a kgoši pelong; Merafo e wela ka tlase ga gago. 6 Modimo ke sedulo sa gago sa bogoši go iša mehleng ya neng le neng, gaešita le ka mo go sa felego; Molamo wa bogoši bja gago ke molamo wa go loka. 7 Wena o ratile toko gomme o hloile bokgopo. Ke ka baka leo Modimo, yena Modimo wa gago, a go tloditšego ka makhura a tlhalalo go feta dikgoši tše dingwe. 8 Diaparo tša gago ka moka di nkga senkgišabose seo se bitšwago mira, sa sekgopha le seo se bitšwago kasia; Dikwadi tšona di go thabišitše go tšwa ntlong e kgolo ya mošate yeo e kgabišitšwego ka manaka a tlou. 9 Barwedi ba dikgoši ba gare ga basadi ba gago ba ba rategago. Mohumagadi o eme ka letsogong la gago la le letona a apere gauta ya Ofira. 10 Wena morwedi, theetša, o lebelele o be o hlwaye tsebe; O lebale batho ba geno le ba ntlo ya tatago. 11 Kgoši e tla hlologela botse bja gago, Gobane ke mong wa gago, Ka gona mo hlomphe. 12 Morwedi wa Tiro le yena o moo le mpho ya gagwe. Bao e lego bahumi mo setšhabeng ba tla nolofatša sefahlego sa gago. 13 Morwedi wa kgoši o tletše ka letago ka ntlong; Diaparo tša gagwe di kgabišitšwe ka mekgabišo ya gauta. 14 O tla tlišwa go kgoši a apere seaparo se se logilwego. Dikgarebe tšeo di lego molokelokeng e le bagwera ba gagwe di tlišwa go wena. 15 Ba tla tlišwa ka lethabo le ka tlhalalo; Ba tla tsena ka gare ga ntlo ya kgoši. 16 Borakgolokhukhu ba gago ba tla tšeelwa legato ke barwa ba gago Bao o tlago go ba bea dikgošana lefaseng ka moka. 17 Ke tla bolela ka leina la gago melokong ka moka e tlago. Ke ka baka leo merafo yona e tlago go go reta go iša mehleng ya neng le neng, gaešita le ka mo go sa felego.
^ (Ps. 45:0-17) Go moopediši: Diriša Dilili. Psalme ya barwa ba Kora. Maskile. Koša ya mabapi le basadi ba ba rategago. 45 Pelo ya ka e thabišitšwe kudu ke taba e botse. Ke re: “Mediro ya ka ke ya mabapi le kgoši.” Anke leleme la ka e be petlwana ya go ngwala ya mongwalolodi yo a nago le bokgoni. 2 O yo botse go feta bana ba batho. Mantšu ao a tšwago molomong wa gago ke a mabose gakaakang! Ke ka baka leo Modimo a go šegofaditšego go iša mehleng ya neng le neng. 3 Wena mogale, hloma tšhoša ya gago lethekeng, O hlome le seriti sa gago le letago la gago. 4 Eya o atlege o le letagong la gago; Namela pere ya gago o lwele baikokobetši, o lwele therešo le toko, Seatla sa gago sa le letona se tla go ruta dilo tše di boifišago. 5 Mesebe ya gago e bogale e tla hlaba manaba a kgoši pelong; Merafo e wela ka tlase ga gago. 6 Modimo ke sedulo sa gago sa bogoši go iša mehleng ya neng le neng, gaešita le ka mo go sa felego; Molamo wa bogoši bja gago ke molamo wa go loka. 7 Wena o ratile toko gomme o hloile bokgopo. Ke ka baka leo Modimo, yena Modimo wa gago, a go tloditšego ka makhura a tlhalalo go feta dikgoši tše dingwe. 8 Diaparo tša gago ka moka di nkga senkgišabose seo se bitšwago mira, sa sekgopha le seo se bitšwago kasia; Dikwadi tšona di go thabišitše go tšwa ntlong e kgolo ya mošate yeo e kgabišitšwego ka manaka a tlou. 9 Barwedi ba dikgoši ba gare ga basadi ba gago ba ba rategago. Mohumagadi o eme ka letsogong la gago la le letona a apere gauta ya Ofira. 10 Wena morwedi, theetša, o lebelele o be o hlwaye tsebe; O lebale batho ba geno le ba ntlo ya tatago. 11 Kgoši e tla hlologela botse bja gago, Gobane ke mong wa gago, Ka gona mo hlomphe. 12 Morwedi wa Tiro le yena o moo le mpho ya gagwe. Bao e lego bahumi mo setšhabeng ba tla nolofatša sefahlego sa gago. 13 Morwedi wa kgoši o tletše ka letago ka ntlong; Diaparo tša gagwe di kgabišitšwe ka mekgabišo ya gauta. 14 O tla tlišwa go kgoši a apere seaparo se se logilwego. Dikgarebe tšeo di lego molokelokeng e le bagwera ba gagwe di tlišwa go wena. 15 Ba tla tlišwa ka lethabo le ka tlhalalo; Ba tla tsena ka gare ga ntlo ya kgoši. 16 Borakgolokhukhu ba gago ba tla tšeelwa legato ke barwa ba gago Bao o tlago go ba bea dikgošana lefaseng ka moka. 17 Ke tla bolela ka leina la gago melokong ka moka e tlago. Ke ka baka leo merafo yona e tlago go go reta go iša mehleng ya neng le neng, gaešita le ka mo go sa felego.
^ (Ps. 45:0-17) Go moopediši: Diriša Dilili. Psalme ya barwa ba Kora. Maskile. Koša ya mabapi le basadi ba ba rategago. 45 Pelo ya ka e thabišitšwe kudu ke taba e botse. Ke re: “Mediro ya ka ke ya mabapi le kgoši.” Anke leleme la ka e be petlwana ya go ngwala ya mongwalolodi yo a nago le bokgoni. 2 O yo botse go feta bana ba batho. Mantšu ao a tšwago molomong wa gago ke a mabose gakaakang! Ke ka baka leo Modimo a go šegofaditšego go iša mehleng ya neng le neng. 3 Wena mogale, hloma tšhoša ya gago lethekeng, O hlome le seriti sa gago le letago la gago. 4 Eya o atlege o le letagong la gago; Namela pere ya gago o lwele baikokobetši, o lwele therešo le toko, Seatla sa gago sa le letona se tla go ruta dilo tše di boifišago. 5 Mesebe ya gago e bogale e tla hlaba manaba a kgoši pelong; Merafo e wela ka tlase ga gago. 6 Modimo ke sedulo sa gago sa bogoši go iša mehleng ya neng le neng, gaešita le ka mo go sa felego; Molamo wa bogoši bja gago ke molamo wa go loka. 7 Wena o ratile toko gomme o hloile bokgopo. Ke ka baka leo Modimo, yena Modimo wa gago, a go tloditšego ka makhura a tlhalalo go feta dikgoši tše dingwe. 8 Diaparo tša gago ka moka di nkga senkgišabose seo se bitšwago mira, sa sekgopha le seo se bitšwago kasia; Dikwadi tšona di go thabišitše go tšwa ntlong e kgolo ya mošate yeo e kgabišitšwego ka manaka a tlou. 9 Barwedi ba dikgoši ba gare ga basadi ba gago ba ba rategago. Mohumagadi o eme ka letsogong la gago la le letona a apere gauta ya Ofira. 10 Wena morwedi, theetša, o lebelele o be o hlwaye tsebe; O lebale batho ba geno le ba ntlo ya tatago. 11 Kgoši e tla hlologela botse bja gago, Gobane ke mong wa gago, Ka gona mo hlomphe. 12 Morwedi wa Tiro le yena o moo le mpho ya gagwe. Bao e lego bahumi mo setšhabeng ba tla nolofatša sefahlego sa gago. 13 Morwedi wa kgoši o tletše ka letago ka ntlong; Diaparo tša gagwe di kgabišitšwe ka mekgabišo ya gauta. 14 O tla tlišwa go kgoši a apere seaparo se se logilwego. Dikgarebe tšeo di lego molokelokeng e le bagwera ba gagwe di tlišwa go wena. 15 Ba tla tlišwa ka lethabo le ka tlhalalo; Ba tla tsena ka gare ga ntlo ya kgoši. 16 Borakgolokhukhu ba gago ba tla tšeelwa legato ke barwa ba gago Bao o tlago go ba bea dikgošana lefaseng ka moka. 17 Ke tla bolela ka leina la gago melokong ka moka e tlago. Ke ka baka leo merafo yona e tlago go go reta go iša mehleng ya neng le neng, gaešita le ka mo go sa felego.
^ ser. 19 (Ps. 45:0-17) Go moopediši: Diriša Dilili. Psalme ya barwa ba Kora. Maskile. Koša ya mabapi le basadi ba ba rategago. 45 Pelo ya ka e thabišitšwe kudu ke taba e botse. Ke re: “Mediro ya ka ke ya mabapi le kgoši.” Anke leleme la ka e be petlwana ya go ngwala ya mongwalolodi yo a nago le bokgoni. 2 O yo botse go feta bana ba batho. Mantšu ao a tšwago molomong wa gago ke a mabose gakaakang! Ke ka baka leo Modimo a go šegofaditšego go iša mehleng ya neng le neng. 3 Wena mogale, hloma tšhoša ya gago lethekeng, O hlome le seriti sa gago le letago la gago. 4 Eya o atlege o le letagong la gago; Namela pere ya gago o lwele baikokobetši, o lwele therešo le toko, Seatla sa gago sa le letona se tla go ruta dilo tše di boifišago. 5 Mesebe ya gago e bogale e tla hlaba manaba a kgoši pelong; Merafo e wela ka tlase ga gago. 6 Modimo ke sedulo sa gago sa bogoši go iša mehleng ya neng le neng, gaešita le ka mo go sa felego; Molamo wa bogoši bja gago ke molamo wa go loka. 7 Wena o ratile toko gomme o hloile bokgopo. Ke ka baka leo Modimo, yena Modimo wa gago, a go tloditšego ka makhura a tlhalalo go feta dikgoši tše dingwe. 8 Diaparo tša gago ka moka di nkga senkgišabose seo se bitšwago mira, sa sekgopha le seo se bitšwago kasia; Dikwadi tšona di go thabišitše go tšwa ntlong e kgolo ya mošate yeo e kgabišitšwego ka manaka a tlou. 9 Barwedi ba dikgoši ba gare ga basadi ba gago ba ba rategago. Mohumagadi o eme ka letsogong la gago la le letona a apere gauta ya Ofira. 10 Wena morwedi, theetša, o lebelele o be o hlwaye tsebe; O lebale batho ba geno le ba ntlo ya tatago. 11 Kgoši e tla hlologela botse bja gago, Gobane ke mong wa gago, Ka gona mo hlomphe. 12 Morwedi wa Tiro le yena o moo le mpho ya gagwe. Bao e lego bahumi mo setšhabeng ba tla nolofatša sefahlego sa gago. 13 Morwedi wa kgoši o tletše ka letago ka ntlong; Diaparo tša gagwe di kgabišitšwe ka mekgabišo ya gauta. 14 O tla tlišwa go kgoši a apere seaparo se se logilwego. Dikgarebe tšeo di lego molokelokeng e le bagwera ba gagwe di tlišwa go wena. 15 Ba tla tlišwa ka lethabo le ka tlhalalo; Ba tla tsena ka gare ga ntlo ya kgoši. 16 Borakgolokhukhu ba gago ba tla tšeelwa legato ke barwa ba gago Bao o tlago go ba bea dikgošana lefaseng ka moka. 17 Ke tla bolela ka leina la gago melokong ka moka e tlago. Ke ka baka leo merafo yona e tlago go go reta go iša mehleng ya neng le neng, gaešita le ka mo go sa felego.
^ (1 Dik 17:1-24) Eliya wa Mothishibe e lego yo mongwe wa badudi ba Gileada o ile a bolela le Ahaba a re: “Ke ikana ka Jehofa Modimo wa Isiraele yo a phelago yoo ke emego pele ga gagwe gore nywageng ye go ka se ne phoka goba pula, ka ntle le ge nka ntšha taelo ya gore go be bjalo!” 2 Lentšu la Jehofa la mo tlela la re: 3 “Tloga mo o lebe ka bohlabela gomme o ikute moeding wa mafula wa Kirithe wo o lego ka bohlabela bja Noka ya Jorodane. 4 O nwe meetse a moeding wa mafula gomme ke tla romela magokobu gore a go tlišetše dijo moo.” 5 Gateetee o ile a sepela gomme a dira go ya ka lentšu la Jehofa, ka gona a ya a dula moeding wa mafula wa Kirithe wo o lego ka bohlabela bja Noka ya Jorodane. 6 Magokobu a be a mo tlišetša senkgwa le nama mesong, mantšiboa le gona a mo tlišetša senkgwa le nama, a enwa meetse a moeding wa mafula. 7 Eupša ya re ka morago ga matšatši a itšego moedi woo wa mafula wa gopa ka gobane go be go sa ne pula mo nageng. 8 Bjale lentšu la Jehofa la mo tlela la re: 9 “Ema o ye Tsarepata ya Sidone o dule moo. Tseba gore ke tla laela mosadi yo mongwe wa mohlologadi gona moo gore a go fe dijo.” 10 A ema a ya Tsarepata a tla kgorong ya motse; gona moo go be go na le mosadi wa mohlologadi a topelela dikgong. A mmitša a re go yena: “Hle ntlišetše meetsana ka segwana gore ke nwe.” 11 Ge mosadi yoo a tloga a yo mo gela meetse, a mmitša a re go yena: “Hle ntlišetše le senkgwanyana ka seatla.” 12 Ge a re’alo mosadi yoo a re go yena: “Ke ikana ka Jehofa Modimo wa gago yo a phelago gore ga ke na senkgwa, eupša ke na le bupi bjo bo ka tlalago seatla ka pitšeng e kgolo le makhura a manyenyane ka legapaneng; bjale šefa ke topelela dikgong tše sego kae gore ke yo apeela nna le morwa wa ka gomme re je ke moka re hwe.” 13 Ke moka Eliya a re go yena: “O se ke wa boifa. Tsena o dire go ya ka lentšu la gago. Fela ka seo o nago le sona o thome pele ka go ntirela senkgwanyana o ntlišetše sona, ke moka e be gona o direlago wena le morwa wa gago. 14 Ka gobane se ke seo Jehofa Modimo wa Isiraele a se boletšego: ‘Bupi bjo bo lego ka pitšeng e kgolo bo ka se ke bja fela, le makhura ao a lego ka legapaneng a ka se ke a fela go fihlela mohlang Jehofa a neša pula nageng ye.’” 15 A ya a dira go ya ka lentšu la Eliya; mosadi yoo le lapa la gagwe gotee le Eliya ba ba le dijo ka matšatši a mantši. 16 Bupi bjo bo bego bo le ka pitšeng e kgolo bja se ke bja fela, le makhura ao a bego a le ka legapaneng a se ke a fela, feela bjalo ka ge Jehofa a boditše Eliya. 17 Ya re ka morago ga dilo tše, morwa wa mosadi yoo, yo e lego yena mohumagadi wa ntlong yeo, a babja, gomme bolwetši bja gagwe bja gakala moo a ilego a hwa. 18 Ge a bona se a re go Eliya: “Ke na le taba mang le wena monna wa Modimo wa therešo? O tlile go nna go tlo nkgopotša molato wa ka le go bolaya morwa wa ka.” 19 Eupša Eliya a re go yena: “Nnee morwa wa gago.” Ke moka a mo tšea sehubeng sa mosadi yoo, a mo rwala a mo iša phapošing ya ka godimo moo a bego a dula gona gomme a mo robatša bolaong bja gagwe. 20 A bitša Jehofa a re: “Wena Jehofa Modimo wa ka, na o nyaka gore mohlologadi yo ke diiletšego ga gagwe le yena a kwe bohloko ka gore o bolaye morwa wa gagwe?” 21 A gokarela ngwana yoo gararo gomme a bitša Jehofa a re: “Wena Jehofa Modimo wa ka, hle anke ngwana yo a boele a phele.” 22 Mafelelong Jehofa a theetša lentšu la Eliya, moo ngwana yoo a ilego a boela a phela. 23 Bjale Eliya a tšea ngwana yoo a theoga le yena go tšwa phapošing ya ka godimo a tsena ka ntlong a mo nea mmagwe; ke moka Eliya a re: “Bona, morwa wa gago o a phela.” 24 Ge mosadi yoo a bona seo a re go Eliya: “Bjale gona ke a tseba gore o monna wa Modimo le gore lentšu la Jehofa leo le tšwago molomong wa gago ke la therešo.”
^ (1 Dik 17:1-24) Eliya wa Mothishibe e lego yo mongwe wa badudi ba Gileada o ile a bolela le Ahaba a re: “Ke ikana ka Jehofa Modimo wa Isiraele yo a phelago yoo ke emego pele ga gagwe gore nywageng ye go ka se ne phoka goba pula, ka ntle le ge nka ntšha taelo ya gore go be bjalo!” 2 Lentšu la Jehofa la mo tlela la re: 3 “Tloga mo o lebe ka bohlabela gomme o ikute moeding wa mafula wa Kirithe wo o lego ka bohlabela bja Noka ya Jorodane. 4 O nwe meetse a moeding wa mafula gomme ke tla romela magokobu gore a go tlišetše dijo moo.” 5 Gateetee o ile a sepela gomme a dira go ya ka lentšu la Jehofa, ka gona a ya a dula moeding wa mafula wa Kirithe wo o lego ka bohlabela bja Noka ya Jorodane. 6 Magokobu a be a mo tlišetša senkgwa le nama mesong, mantšiboa le gona a mo tlišetša senkgwa le nama, a enwa meetse a moeding wa mafula. 7 Eupša ya re ka morago ga matšatši a itšego moedi woo wa mafula wa gopa ka gobane go be go sa ne pula mo nageng. 8 Bjale lentšu la Jehofa la mo tlela la re: 9 “Ema o ye Tsarepata ya Sidone o dule moo. Tseba gore ke tla laela mosadi yo mongwe wa mohlologadi gona moo gore a go fe dijo.” 10 A ema a ya Tsarepata a tla kgorong ya motse; gona moo go be go na le mosadi wa mohlologadi a topelela dikgong. A mmitša a re go yena: “Hle ntlišetše meetsana ka segwana gore ke nwe.” 11 Ge mosadi yoo a tloga a yo mo gela meetse, a mmitša a re go yena: “Hle ntlišetše le senkgwanyana ka seatla.” 12 Ge a re’alo mosadi yoo a re go yena: “Ke ikana ka Jehofa Modimo wa gago yo a phelago gore ga ke na senkgwa, eupša ke na le bupi bjo bo ka tlalago seatla ka pitšeng e kgolo le makhura a manyenyane ka legapaneng; bjale šefa ke topelela dikgong tše sego kae gore ke yo apeela nna le morwa wa ka gomme re je ke moka re hwe.” 13 Ke moka Eliya a re go yena: “O se ke wa boifa. Tsena o dire go ya ka lentšu la gago. Fela ka seo o nago le sona o thome pele ka go ntirela senkgwanyana o ntlišetše sona, ke moka e be gona o direlago wena le morwa wa gago. 14 Ka gobane se ke seo Jehofa Modimo wa Isiraele a se boletšego: ‘Bupi bjo bo lego ka pitšeng e kgolo bo ka se ke bja fela, le makhura ao a lego ka legapaneng a ka se ke a fela go fihlela mohlang Jehofa a neša pula nageng ye.’” 15 A ya a dira go ya ka lentšu la Eliya; mosadi yoo le lapa la gagwe gotee le Eliya ba ba le dijo ka matšatši a mantši. 16 Bupi bjo bo bego bo le ka pitšeng e kgolo bja se ke bja fela, le makhura ao a bego a le ka legapaneng a se ke a fela, feela bjalo ka ge Jehofa a boditše Eliya. 17 Ya re ka morago ga dilo tše, morwa wa mosadi yoo, yo e lego yena mohumagadi wa ntlong yeo, a babja, gomme bolwetši bja gagwe bja gakala moo a ilego a hwa. 18 Ge a bona se a re go Eliya: “Ke na le taba mang le wena monna wa Modimo wa therešo? O tlile go nna go tlo nkgopotša molato wa ka le go bolaya morwa wa ka.” 19 Eupša Eliya a re go yena: “Nnee morwa wa gago.” Ke moka a mo tšea sehubeng sa mosadi yoo, a mo rwala a mo iša phapošing ya ka godimo moo a bego a dula gona gomme a mo robatša bolaong bja gagwe. 20 A bitša Jehofa a re: “Wena Jehofa Modimo wa ka, na o nyaka gore mohlologadi yo ke diiletšego ga gagwe le yena a kwe bohloko ka gore o bolaye morwa wa gagwe?” 21 A gokarela ngwana yoo gararo gomme a bitša Jehofa a re: “Wena Jehofa Modimo wa ka, hle anke ngwana yo a boele a phele.” 22 Mafelelong Jehofa a theetša lentšu la Eliya, moo ngwana yoo a ilego a boela a phela. 23 Bjale Eliya a tšea ngwana yoo a theoga le yena go tšwa phapošing ya ka godimo a tsena ka ntlong a mo nea mmagwe; ke moka Eliya a re: “Bona, morwa wa gago o a phela.” 24 Ge mosadi yoo a bona seo a re go Eliya: “Bjale gona ke a tseba gore o monna wa Modimo le gore lentšu la Jehofa leo le tšwago molomong wa gago ke la therešo.”
^ ***w11 8/15 matl. 3-5 Inthanete—Go Diriša ka Bohlale Sedirišwa se sa Lefase ka Bophara***
Inthanete—Go Diriša ka Bohlale Sedirišwa se sa Lefase ka Bophara
GO THOMA ga go gatišwa ga dilo moo go thomilego nywagakgolo e fetilego, go fetošitše tsela yeo batho ba boledišanago ka yona. Go thoma go dirišwa ga Inthanete mehleng ya lehono go ile gwa bapetšwa le seo. Ba bangwe ba biditše sedirišwa se seo se holago gore ke sedirišwa sa lefase ka bophara sa poledišano, le gona ba nepile. Ge o dutše o nyakišiša tsebišong yeo e ka hwetšwago ka thekinolotši, o ka kopana le dintlha tše bohlokwa, dipalopalo le dikgopolo tše dintši ditabeng tša go fapafapana.
Bokgoni bja go boledišana ke mpho e kgahlišago e tšwago go Mmopi wa rena. Inthanete e re kgontšha go abelana dikgopolo le go nea ba bangwe tsebišo. Jehofa e bile wa pele wa go boledišana le lapa la batho, a le nea tsebišo e kwagalago le yeo e sego ya raragana ya kamoo le ka phelago bophelo bjo bo nago le morero. (Gen. 1:28-30) Lega go le bjalo, go etša ge go hlatselwa ke seo se diragetšego mathomong a histori ya batho, mpho ya poledišano e ka dirišwa gampe. Sathane o ile a nea Efa tsebišo yeo e bego e tloga e fošagetše. Efa o ile a amogela seo a bego a mmotša sona gomme a se fetišetša go Adama, yo a ilego a lebiša batho bophelong bja madimabe.—Gen. 3:1-6; Baroma 5:12.
Go ka bolelwa’ng mabapi le go diriša Inthanete? Le ge Inthanete e ka nea tsebišo e bohlokwa, ya re bolokela nako, le go dira dilo tšeo di nago le mohola, e ka re nea tsebišo e fošagetšego, ya re jela nako gomme ya senya boitshwaro bja rena bjo bobotse. A re hlahlobeng kamoo re ka dirišago sedirišwa seo sa lefase ka bophara go re hola.
Na ke Tsebišo e ka Botwago Goba ya Maaka?
O se ke wa nagana gore tsebišo ka moka e hwetšwago go Inthanete e lokile le gore e a hola. Ditshepedišo tša go nyakišiša ka gare ga Inthanete di diriša dikhomphutha tše dintši kudu bakeng sa go kgoboketša tsebišo goba go kgetha matlakala a Inthanete ao a nago le selo se sengwe le se sengwe go tloga go dilo tše kaone go ya go dilo tše di sa kgahlišego. Re nyaka temogo gore re kgethologanye korong go mooko, e le gore re se ke ra tsenya tsebišo e fošagetšego ya mpholo menaganong ya rena.
Ka 1993 makasine o mongwe wa go tsebega o be o na le diswantšho tša go segiša tšeo di bontšhago dimpša tše pedi di dutše ka pele ga khomphutha. Mpša e nngwe e botša e nngwe gore: “Go Inthanete ga go na yo a tsebago gore o mpša.” Nakong e fetilego, Sathane o ile a khuta ka noga ge a be a boledišana le Efa gomme a mmotša gore a ka swana le Modimo, bjalo ka ge batho ba bantši bao ba boledišanago Inthaneteng ba dira. Lehono, motho yo mongwe le yo mongwe yo a kgonago go tsena go Inthanete e ka ba tsebanyane go Inthanete, a itira gore o tseba ditaba tše itšego, a bile a sa utolle leina la gagwe. E bile ga go na melao ya gore ke batho bafe feela bao ba dumeletšwego go phatlalatša dikgopolo, tsebišo, diswantšho le ditšhišinyo go yona.
O se ke wa swana le Efa ge o diriša Inthanete. O swanetše go ba šedi pele ga ge o ka dumela tsebišo yeo e ngwadilwego Inthaneteng. Pele ga ge o ka e bota, ipotšiše gore: (1) Tsebišo ye e tšwa go mang? Mongwadi o tseba gakaaka’ng ka taba yeo a bolelago ka yona? (2) Ke ka baka la’ng tsebišo yeo e phatlalatšwa? Ke’ng seo se bego se tutuetša mongwadi? Na e tšea lehlakore? (3) Mongwadi o hweditše kae tsebišo ye? Na o nea methopo yeo e ka hlahlobjago yeo tsebišo ya gagwe e tšerwego go yona? (4) Na tsebišo ye e nakong? Lekgolong la pele la nywaga, moapostola Paulo o ile a nea Timotheo keletšo yeo e sa dutšego e šoma le lehono. Paulo o ngwadile gore: “Hlokomela seo o se gafetšwego, o furalele dipolelo tša lefeela tšeo di senyago se sekgethwa le dikganetšano tšeo ka maaka di bitšwago gore ke tsebo.”—1 Tim. 6:20.
Na e Boloka Nako Goba e a e Senya?
Ge e ba Inthanete e dirišwa ka bohlale, e ka boloka nako, matla le tšhelete. Re ka reka selo ka ntle le gore re tšwe ka gae. Go bapetša ditheko go ka re thuša go boloka tšhelete. Go panka ka Inthanete go dirile gore bophelo bja batho ba bantši bo be bonolo; tšhelete e ka dirišwa nako e nngwe le e nngwe motho a le ka gae. Inthanete e re nea didirišwa tše bohlokwa tša go rulaganya leeto leo re ka bago re rerile go le tšea re sa diriše tšhelete e ntši, e bile e re thuša go beeletša e sa le pele dilo tše di nyakegago. Ka ntle le go dira boiteko bjo bogolo re ka lebelela dinomoro tša megala, diaterese le ditsela tše di fapafapanego tša go fihla moo re yago gona. Lefaseng ka bophara, diofisi tša makala tša Dihlatse tša Jehofa di diriša bontši bja didirišwa tša Inthanete go boloka nako, go fokotša mošomo le go seketša tšhelete.
Lega go le bjalo, go na le selo seo se sa lokago seo re swanetšego go se ela hloko. Se mabapi le nako yeo e ka senywago go dirišwa Inthanete. Go ba bangwe, Inthanete e fetogile sebapadišwa se se gogelago kudu go e na le go ba sedirišwa sa go thuša. Ba fetša nako e ntši ba bapala, ba reka, ba bolela, ba ngwala melaetša, ba nyakišiša le go fetleka Inthanete. Mafelelong, ba ka thoma go hlokomologa dilo tše bohlokwa kudu tšeo di akaretšago lapa, bagwera le phuthego. Motho a ka ba a lemalela Inthanete. Ka mohlala, kakanyetšo yeo e phatlaladitšwego ka 2010 e bontšha gore Makorea a lego mahlalagading a e ka bago a 18,4 lekgolong a ile a kgongwa kudu ke go lemalela Inthanete. Banyakišiši ba Jeremane ba boletše gore “basadi ba bantši bao ba oketšegago ba belaela ka go lemalela [ga] balekane ba bona” Inthanete. Mosadi yo mongwe o ile a belaela ka gore go ithekga ka mo go feteletšego ka Inthanete go fetošitše monna wa gagwe kudu go fihla bokgoleng bja gore lenyalo la bona le senyege.
Ofisi e nngwe ya lekala ya Dihlatse tša Jehofa e amogetše lengwalo leo le tšwago go motho yo a ipitšago molemaledi wa Inthanete. Ka dinako tše dingwe o be a fetša diiri tša go fihla go tše lesome ka letšatši a diriša Inthanete. Ka morago ga go bolela gore “mathomong, go be go bonala e le selo seo se sa tshwenyego,” o ile a tlaleletša ka gore: “Ge nako e dutše e sepela, ke ile ka se sa ba le nako ya diboka gomme ke ile ka se sa rapela.” O be a eya dibokeng a sa lokišetša gomme monagano wa gagwe o be o e ba ka gae o duma gore o “ka kgona go tsena go [Inthanete] gape.” Ka mo go thabišago, o ile a lemoga bothata gomme a gata megato ya go bo lokiša. A re se keng ra fihla bokgoleng bja gore re lemalele go diriša Inthanete.
Tsebišo—Na e Bohlokwa Goba ga e Bohlokwa?
Go 1 Bathesalonika 5:21, 22 re bala gore: “Kgonthišetšang dilo tšohle; kgomarelang se sebotse. Ilang bokgopo bja mohuta o mongwe le o mongwe.” Re swanetše go hlahloba ge e ba tsebišo yeo re e hwetšago go Inthanete e ka amogelwa ke Modimo, e bile e dumelelana le ditekanyetšo tša gagwe tše di phagamego. E swanetše gore e se ke ya belaetša boitshwarong gomme e swanele Mokriste. Diswantšho tšeo di kgothaletšago bootswa di tletše mo gohle, le gona ge e ba re se šedi, di ka re gokeletša molabeng.
Re bontšha bohlale ge re ipotšiša gore: ‘Na selo seo ke se bogelago nka se utela molekane wa ka, batswadi ba ka goba bana bešo ba Bakriste ge ba ka tsena ka phaphošing yeo ke lego go yona?’ Ge e ba karabo e le ee, re dira gabotse go diriša Inthanete feela ge batho ba bangwe ba le gona. Inthanete e tloga e fetošitše tsela yeo re boledišanago ka yona le yeo re rekago ka yona. Go tlaleletša moo, e butše tsela e mpsha ya go dira ‘bohlotlolo ka dipelong tša rena.’—Mat. 5:27, 28.
Na ke Romele Molaetša wo Goba ke se o Romele?
Go diriša Inthanete go akaretša go hwetša tsebišo le go e phatlalatša. Le ge re na le tokologo ya go hwetša tsebišo le go e fetiša, re bile re na le boikarabelo bja go kgonthišetša gore e nepagetše le gore e dumelelana le ditekanyetšo tša boitshwaro. Na re ka kgonthišetša gore selo seo re se ngwalago goba re se fetišetšago go batho ba bangwe se nepagetše? Na re dumeletšwe go fetiša tsebišo yeo? Na e a hola le go aga? Maikemišetšo a rena ke afe ge re e dira gore e hwetšagale? Na re nyaka go dira bjalo e le feela gore re kgahliše batho ba bangwe?
Ge e-mail e dirišwa gabotse, e ka ba le mohola. E ka ba ya re nea tsebišo e ntši. Na re imetša batho ba bangwe ka go ba romela ditaba tša morago bjale goba ra romela batho ba bantši bao re ba tlwaetšego ditaba tše di sego bohlokwa, mohlomongwe ka go ba jela nako ya bona e bohlokwa? Na ga se ra swanela go hlahloba maikemišetšo a rena pele re kgotla konotswana ya go romela molaetša? Ke’ng seo re tlogago re nyaka go se fihlelela? Batho ba be ba ngwala mangwalo go abelana diphihlelo tša bona le ba leloko le bagwera, ba ba tsebiša seo se diregago maphelong a bona. Na se ga se sa swanela go ba moko wa e-mail ya rena? Go re’ng re fetišetša batho ba bangwe tsebišo yeo re ka se kgonego go e kgonthišetša?
Ka gona, ke’ng seo re swanetšego go se dira ka Inthanete? Na re swanetše go e efoga ka mo go feletšego? Mabakeng a mangwe seo se ka nyakega. Molemaledi wa Inthanete yo go boletšwego ka yena pejana o ile a dira bjalo e le gore a fenye go lemalela ga gagwe Inthanete ka nywaga e mentši. Ka lehlakoreng le lengwe, go diriša Inthanete go ka re hola, ge feela re dumelela ‘tlhaologanyo e re diša gomme temogo e re šireletša.’—Die. 2:10, 11.
[Mongwalo wa tlase]
Go bjalo le tabeng ya diswantšho. Le ge re ka tšea diswantšho tšeo re nyakago go di diriša, re ka no se be le tumelelo ya go di phatlalatša, go se sa bolelwa ka go phatlalatša maina a batho bao ba lego moo diswantšhong le gore ba dula kae.
[Seswantšho go letlakala 4]
O ka efoga bjang go ba mohlaselwa wa tsebišo yeo e sego ya nepagala?
[Seswantšho go letlakala 5]
Ke’ng seo o swanetšego go se hlahloba pele o kgotla konotswana ya go romela molaetša?
^ ***w12 8/15 matl. 20-24 Phakgamelang Melaba ya Diabolo!*** >>
Phakgamelang Melaba ya Diabolo!
“Phonyokga molabeng wa Diabolo.”—2 TIM. 2:26.
O BE O TLA ARABA BJANG?
Ke boitlhahlobo bofe bjo bo nyakegago ge e ba o tlwaetše go swayaswaya ba bangwe diphošo?
Go tšwa mehlaleng ya Pilato le Petro, re ka ithuta’ng mabapi le go se ineele poifong le kgateletšong ya dithaka?
O ka phema bjang molaba wa go ikwa o le molato ka mo go feteletšego?
DIABOLO o lalela bahlanka ba Jehofa. Pakane ya gagwe ga se go ba fediša go etša ge motsomi a bolaya phoofolo yeo a e tantšego. Go e na le moo, pakane ya gagwe ke go swara batho ba sa phela le go ba šomiša go ya kamoo a ratago ka gona.—Bala 2 Timotheo 2:24-26.
2 Motsomi a ka diriša molaba o itšego gore a sware phoofolo e phela. A ka leka go ntšha phoofolo yeo moo e utamego gore a kgone go e swara ka segole. Goba a ka diriša molaba o utegilego woo o nago le segoketši gore a sware phoofolo yeo e se ya letela. Diabolo o diriša melaba e swanago le yeo e le gore a sware bahlanka ba Modimo ba phela. Ge e ba re nyaka go phema go tanywa, gona re swanetše go phakgama le go lemoga maswao ao a laetšago gore re kgauswi le o mongwe wa melaba goba mereo ya Sathane. Sehlogo se se tla ahlaahla tsela yeo re ka itšhireletšago melabeng e meraro yeo Diabolo a ilego a e diriša ka katlego e kgolo. Melaba yeo ke (1) go bolela ka go se šetše, (2) poifo le kgateletšo ya dithaka le (3) go ikwa o le molato ka mo go feteletšego. Sehlogo se se latelago se tla ahlaahla melaba goba mereo e mengwe e mebedi ya Sathane.
TIMA MOLLO WA GO BOLELA KA GO SE ŠETŠE
3 Motsomi a ka fiša hlaga e le gore a ntšhe diphoofolo moo di utamego gomme a di swara ge di leka go tšhaba. Ka tsela ya seswantšhetšo, Diabolo o nyaka go fiša hlaga ka phuthegong ya Bokriste. Ge e ba a ka atlega, a ka ntšha ditho tša yona lefelong leo le le šireletšegilego gomme a dire gore di wele diatleng tša gagwe. Re ka dirišana bjang le Sathane tabeng ye re sa lemoge gomme a re tanya?
4 Morutiwa Jakobo o ile a swantšha leleme le mollo. (Bala Jakobo 3:6-8) Ge e ba re palelwa ke go laola maleme a rena, ka tsela ya seswantšhetšo, re ka thoma mollo wa hlaga ka phuthegong. Se se ka direga bjang? Ela hloko tiragalo e latelago: Sebokeng sa phuthego go dirwa tsebišo ya gore kgaetšedi yo a itšego o kgethilwe go ba mmulamadibogo wa ka mehla. Ka morago ga seboka seo, bagoeledi ba babedi ba boledišana ka tsebišo ye. Yo mongwe o thabile gomme o rata ge mmulamadibogo yo a sa tšwago go kgethwa a ka atlega. Mola yo mongwe a belaela maikemišetšo a mmulamadibogo yoo le go nagana gore o fo ba a nyaka botumo ka phuthegong. Ke mang gare ga bagoeledi ba ba babedi yo o ka ratago gore e be mogwera wa gago? Ga go thata go bona gore ke ofe yoo go bonagalago a nyaka go fiša hlaga ka phuthegong ka seo a se bolelago.
5 Re ka tima bjang mollo wa go bolela ka go se šetše? Jesu o itše: “Molomo o bolela go tšwa go se se tletšego pelong.” (Mat. 12:34) Ka gona mogato wa mathomo ke go hlahloba seo se lego ka dipelong tša rena. Na re phema maikwelo a fošagetšego ao a gakatšago polelo yeo e sa agego? Ka mohlala, ge re ekwa gore ngwanabo rena o katanela go fihlelela ditokelo tše itšego tša tirelo, na re nagana gore maikemišetšo a gagwe e tloga e le a mabotse goba re belaela gore o dira seo ka baka la boithati? Ge e ba re tlwaetše go swayaswaya diphošo, ke mo gobotse go gopola gore Diabolo o ile a belaela maikemišetšo a mohlanka yo a botegago wa Modimo e lego Jobo. (Jobo 1:9-11) Go e na le go belaela ngwanabo rena, re tla ba re dira gabotse go ela hloko lebaka leo re mo swayaswayago diphošo. Na ruri re na le lebaka le lebotse la go dira seo? Goba na pelo ya rena e šilafaditšwe ke moya wa go hloka lerato woo o tlwaelegilego mehleng ye ya bofelo?—2 Tim. 3:1-4.
6 Ela hloko a mangwe a mabaka ao a ka dirago gore re swayeswaye ba bangwe diphošo. Le lengwe la mabaka e ka ba gore re nyaka batho ba bone seo rena re se fihleletšego. Ge e le gabotse, re ka ba re leka go phagamela ba bangwe ka gore re ba gatelele. Goba re ka ba re leka go lokafatša mafokodi a rena ao a re paledišago gore re gate megato ya maleba. Go sa šetšwe gore re tutuetšwa ke boikgogomošo, mona goba go se ikholofele, mafelelo e ka ba a kotsi.
7 Mohlomongwe re nagana gore ke mo swanetšego go bolela gampe ka motho yo mongwe. Go ka direga gore o ile a bolela gampe ka rena. Ge e ba boemo e le bjoo, go itefeletša ga go rarolle bothata. Go dira seo go fo ba go gakatša boemo bjoo e bile ke go dira dilo ka go dumelelana le thato ya Diabolo, e sego ya Modimo. (2 Tim. 2:26) E tla ba mo gobotse gore re ekiše Jesu tabeng ye. Ge a be a rogwa gabohloko, “ga se a ka a ithogela.” Go e na le moo, o ile a “ikgafela yo a ahlolago ka go loka.” (1 Pet. 2:21-23) Jesu o be a kgodišegile gore Jehofa o tla laola ditaba ka tsela le nako ya Gagwe. Le rena re swanetše go bota Modimo ka tsela yeo. Ge re diriša polelo ya rena go aga ba bangwe, gona re thuša go boloka ‘setlemo se se tlemaganyago sa khutšo’ ka phuthegong ya gabo rena.—Bala Baefeso 4:1-3.
TŠHABA SEGOLE SA POIFO LE KGATELETŠO YA DITHAKA
8 Phoofolo yeo e tantšwego ke molaba ga e kgone go laola mosepelo wa yona. Ka tsela e swanago, motho yo a ineelago poifong le kgateletšong ya dithaka ga a sa kgona go laola bophelo bja gagwe ka mo go feletšego. (Bala Diema 29:25) Anke re ele hloko mehlala e mebedi ya banna bao ba sa swanego bao ba ilego ba ineela kgateletšong ya dithaka le poifong gomme re bone seo re ka ithutago sona diphihlelong tša bona.
9 Mmuši wa Roma e lego Pontio Pilato o be a tseba gore Jesu ga a na molato e bile go bonagala a be a sa nyake go mo gobatša. Ge e le gabotse, Pilato o boletše gore Jesu ga se a ka a dira “selo seo se swanelwago ke lehu.” Lega go le bjalo, Pilato o ile a mo ahlolela lehu. Ka baka la’ng? Ka gobane Pilato o ile a ineela kgateletšong ya bahlolampherefere. (Luka 23:15, 21-25) Baganetši bao ba ile ba goeletša ba re: “Ge e ba o ka lokolla motho yo, gona ga o mogwera wa Kesara,” ka go re’alo ba mo gatelela e le gore ba hwetše seo ba se nyakago. (Joh. 19:12) Mohlomongwe Pilato o be a tšhaba gore o tla lahlegelwa ke maemo a gagwe—goba bophelo bja gagwe—ge e ba a ka ema le Kriste. Ka gona o ile a gokeletšwa go dira thato ya Diabolo.
10 Moapostola Petro e be e le yo mongwe wa bagwera ba kgauswiuswi ba Jesu. O ile a bolela phatlalatša gore Jesu e be e le Mesia. (Mat. 16:16) Petro o ile a dula a botega ge barutiwa ba bangwe ba be ba sa kwešiše seo Jesu a se boletšego gomme ba Mo tlogela. (Joh. 6:66-69) Le gona ge manaba a be a golega Jesu, Petro o ile a diriša tšhoša gore a šireletše Mong wa gagwe. (Joh. 18:10, 11) Lega go le bjalo, ka morago ga moo Petro o ile a ineela poifong gomme a ba a latola gore o tseba Jesu Kriste. Ka nakwana, moapostola yoo o be a tantšwe molabeng wa go boifa batho gomme a o dumeletše go mo thibela go ba le sebete.—Mat. 26:74, 75.
11 Ka ge re le Bakriste, re swanetše go ganetša kgateletšo ya go dira dilo tšeo di sa kgahlišego Modimo. Bathwadi goba batho ba bangwe ba ka leka go re gapeletša gore re se botege goba ba ka re tutueletša go kopanela boitshwarong bjo bo gobogilego bja tša botona le botshadi. Barutwana ba sekolo ba ka swanelwa ke go lebeletšana le dithaka tšeo di lekago go ba gapeletša gore ba se botege ditlhahlobong, ba bogele diswantšho tše di kgothaletšago bootswa, ba kgoge, ba diriše dihlaretagi, ba diriše bjala gampe goba ba itshware gampe ka tša botona le botshadi. Ka gona re ka thušwa ke eng gore re efoge molaba wa poifo le kgateletšo ya dithaka tšeo di ka dirago gore re se kgahliše Jehofa?
12 Anke re bone seo re ka ithutago sona go tšwa mehlaleng ya Pilato le Petro. Pilato o be a sa tsebe go gontši ka Kriste. Lega go le bjalo, o be a tseba gore Jesu ga a na molato le gore e be e se motho yo a tlwaelegilego. Eupša Pilato o be a se na boikokobetšo le lerato la go rata Modimo wa therešo. Diabolo o ile a mo tanya gabonolo a sa phela. Petro yena o be a na le tsebo e nepagetšego e bile a rata Modimo. Lega go le bjalo, ka dinako tše dingwe o ile a hloka boipoetšo, a ba le poifo gomme a ineela kgateletšong. Pejana ga go golegwa ga Jesu, Petro o ile a ikgantšha a re: “Gaešita le ge ba bangwe ka moka ba ka kgopša, nna nka se kgopše.” (Mar. 14:29) Moapostola yoo a ka be a ile a itokišeletša diteko tšeo di bego di letše ka pele ge nkabe a ile a gata megato ya mopsalme yo a bego a holofetše Modimo gomme a opela a re: “Jehofa o ka lehlakoreng la ka; nka se boife. Motho wa lefaseng a ka ntira’ng?” (Ps. 118:6) Bošegong bja Gagwe bja mafelelo ge a le mo lefaseng, Jesu o ile a tšea Petro le baapostola ba bangwe ba babedi a ba iša garegare ga serapa sa Getsemane. Lega go le bjalo, go e na le gore Petro le bagwera ba gagwe ba dule ba phakgame, ba ile ba robala. Jesu o ile a ba tsoša gomme a re go bona: “Dulang le phakgame e bile le rapela, e le gore le se tsene molekong.” (Mar. 14:38) Eupša Petro o ile a robala gape ke moka ka moragonyana a ineela poifong le kgateletšong ya dithaka.
13 Mehlala ya Pilato le Petro e ka re ruta thuto e nngwe gape e bohlokwa: Go atlega ga rena go ganetšeng kgateletšo ya dithaka go akaretša go ba le dilo tše bjalo ka tsebo e nepagetšego, boikokobetšo, boipoetšo, lerato la go rata Modimo le go boifa Jehofa, e sego batho. Ge e ba tumelo ya rena e theilwe tsebong e nepagetšego, re tla bolela ditumelo tša rena ka sebete le kgodišego. Se se tla re thuša go lwantšha kgateletšo ya dithaka le go fenya poifo ya go boifa batho. Therešo ke gore ga se ra swanela go ikholofela kudu. Eupša ka boikokobetšo re swanetše go lemoga gore re nyaka matla a Modimo e le gore re lwantšhe kgateletšo ya dithaka. Re swanetše go rapelela moya wa Jehofa le go dumelela lerato leo re mo ratago ka lona le re tutueletša go hlompha leina la gagwe le go kgomarela ditekanyetšo tša gagwe. Go oketša moo, re swanetše go itokišeletša go lebeletšana le teko ya kgateletšo ya dithaka pele ga ge e tšwelela. Ka mohlala, go itokišeletša e sa le pele gotee le go rapela go ka thuša bana ba rena go arabela gabotse ge dithaka tša bona di leka go ba gokeletša go dira selo se se fošagetšego.—2 Bakor. 13:7.
PHEMA MOLABA WOO O WIŠAGO—GO IKWA O LE MOLATO KA MO GO FETELETŠEGO
14 Ka dinako tše dingwe molaba wa phoofolo o ka sebopego sa kota e boima goba leswika le legolo leo le lekelelago tseleng yeo gantši phoofolo e sepelago go yona. Phoofolo yeo e sa lemogego e ka gata thapo yeo e bofeletšwego koteng yeo goba leswikeng leo gomme seo sa dira gore leswika leo le wele godimo ga yona ke moka le e kgatle. Go ikwa o le molato ka mo go feteletšego go ka swantšhwa le morwalo o boima woo o re wišetšago fase. Ge re nagana ka diphošo tša kgale, re ka ikwa re “nyamile o šoro.” (Bala Psalme 38:3-5, 8) Sathane o nyaka gore re ipone eka ga re swanelwe ke kgaugelo ya Jehofa le gore re ka se kgone go fihlelela dinyakwa tša Gagwe.
15 Re ka phema bjang molaba wo o wišago? Ge e ba o kile wa dira sebe se segolo, gata megato gona bjale e le gore o tsošološe segwera sa gago le Jehofa. Boledišana le bagolo gomme o kgopele thušo ya bona. (Jak. 5:14-16) Dira sohle seo se lego matleng a gago e le gore o lokiše phošo yeo. (2 Bakor. 7:11) Ge e ba o laiwa, o se ke wa nyama. Tayo ke bohlatse bjo bo lego molaleng bja gore Jehofa o a go rata. (Baheb. 12:6) Ikemišetše go se boeletše diphošo tšeo di dirilego gore o wele sebeng gomme o dire dilo go ya ka boikemišetšo bjoo. Ka morago ga gore o itshole le go sokologa, eba le tumelo sehlabelong sa topollo sa Jesu Kriste gore dibe tša gago di ka lebalelwa e le ruri.—1 Joh. 4:9, 14.
16 Batho ba bangwe ba dula ba ikwa ba na le molato wa dibe tšeo ge e le gabotse ba di lebaletšwego. Ge e ba seo e le sa therešo ka wena, gopola gore Jehofa o ile a lebalela Petro le baapostola ba bangwe ka morago ga gore ba tlogele Morwa wa Gagwe yo a rategago Jesu nakong ya ge a be a nyaka thekgo ya bona. Jehofa o ile a lebalela monna yo a bego a rakilwe phuthegong ya Korinthe ka baka la boitshwaro bjo bo šišimišago eupša yoo ka morago a ilego a itshola. (1 Bakor. 5:1-5; 2 Bakor. 2:6-8) Lentšu la Modimo le bolela ka badiradibe ba bagolo bao ba ilego ba itshola gomme Modimo a ba lebalela.—2 Dikor. 33:2, 10-13; 1 Bakor. 6:9-11.
17 Jehofa o tla go lebalela diphošo tša gago tša nakong e fetilego e bile a ka se di gopole ge e ba o tloga o itshola gomme o tsoma kgaugelo ya gagwe. Le ka mohla o se ke wa nagana gore sehlabelo sa Jesu sa topollo se ka se kgone go bipa dibe tša gago. O tla ba o wela go o mongwe wa melaba ya Sathane ge o dira bjalo. Go sa šetšwe seo Diabolo a nyakago gore o se nagane, topollo e ka kgona go bipa dibe tša bohle bao ba wetšego sebeng gomme ba itshotše. (Die. 24:16) Go ba le tumelo topollong go ka go imolla morwalo woo o lego magetleng a gago wa go ikwa o le molato ka mo go feteletšego gomme go ka go nea matla a go hlankela Modimo ka pelo ya gago ka moka, monagano wa gago ka moka le ka moya wa gago ka moka.—Mat. 22:37.
RE TSEBA MAANO A SATHANE
18 Sathane ga a na taba gore ke molaba ofe woo o re swarago, se segolo go yena ke ge a re tantše. Ka ge re tseba maano a Sathane Diabolo, re ka phema gore a re radie. (2 Bakor. 2:10, 11) Re ka se tanywe ke melaba goba mereo ya gagwe ge e ba re rapelela bohlale bja go lebeletšana le diteko tša rena. Jakobo o ngwadile gore: “Ge e ba mang le mang wa lena a hloka bohlale, a a tšwele pele a kgopela Modimo, gobane o fa bohle kudu ka ntle le go goboša; o tla bo newa.” (Jak. 1:5) Re swanetše go dira dilo ka go dumelelana le dithapelo tša rena le ka go ithuta ka mehla re le noši gomme re diriše seo se lego ka Lentšung la Modimo. Dikgatišo tše di theilwego Beibeleng tšeo di lokišeditšwego ke sehlopha sa mohlanka yo a botegago le wa temogo di re hlabišetša seetša melabeng yeo re e beelwago ke Diabolo e bile di re thuša go e phema.
19 Go rapela le go ithuta Beibele go dira gore re rate se se lokilego. Eupša ka mo go swanago, go bohlokwa gore re hlagolele lehloyo la go hloya se sebe. (Ps. 97:10) Go naganišiša ka ditlamorago tša go phegelela dikganyogo tša boithati go ka re thuša gore re di pheme. (Jak. 1:14, 15) Ge re ithuta go hloya se sebe le go rata se se lokilego, digoketši tšeo Sathane a di beago melabeng ya gagwe di thoma go re šišimiša; ga di re leke.
20 Re leboga gakaakang gore Modimo o re thuša gore re se ke ra radiiwa ke Sathane! Jehofa o re hlakodiša “go yo kgopo” ka moya wa Gagwe, Lentšu la gagwe le mokgatlo wa gagwe. (Mat. 6:13) Sehlogong se se latelago, re tla ithuta kamoo re ka phemago melaba e mengwe e mebedi yeo Diabolo a hweditšego e le e atlegago gore a tanye bahlanka ba Modimo ba phela.
^ ***w12 8/15 matl. 25-29 Lwantšhang Melaba ya Sathane Gomme le e Pheme!*** <<
Lwantšhang Melaba ya Sathane Gomme le e Pheme!
‘Lwantšhang ditiro tša bohwirihwiri tša Diabolo le tiile.’—BAEF. 6:11.
O BE O TLA ARABA BJANG?
Mohlanka wa Jehofa a ka phema bjang go tanywa molabeng wa go rata dilo tše di bonagalago?
Mokriste yo a lego lenyalong a ka thušwa ke eng gore a se wele molabeng wa go dira bohlotlolo?
Ke ka baka la’ng o nagana gore go a hola go lwantšha go rata dilo tše di bonagalago le boitshwaro bjo bo gobogilego bja tša botona le botshadi?
SATHANE DIABOLO ga a hlomogele batho pelo, kudukudu bao ba hlankelago Jehofa. Ge e le gabotse, Sathane o lwa le mašaledi a batlotšwa. (Kut. 12:17) Batlotšwa bao ba eteletše pele modirong wa go bolela ka Mmušo ka sebete le gona ba pepentšhitše Sathane e le mmuši wa lefase le. Le gona Diabolo ga a rate “dinku tše dingwe” tšeo di thekgago batlotšwa le tšeo di nago le kholofelo ya go phela ka mo go sa felego, e lego kholofelo yeo Sathane a se sa hlwago a na le yona. (Joh. 10:16) Ga go makatše ge a galefile gakaakaa! Sathane ke lenaba la rena, go sa šetšwe gore re na le kholofelo ya go phela legodimong goba mo lefaseng. Pakane ya gagwe ke go re hlasela.—1 Pet. 5:8.
2 E le gore a fihlelele pakane yeo, Sathane o theile melaba goba mereo e fapafapanego. Ka ge ‘a foufaditše menagano’ ya ba ba sa dumelego, ga ba amogele ditaba tše dibotse e bile ga ba kgone go bona melaba yeo. Lega go le bjalo, Diabolo o tanya le ba bangwe bao ba amogetšego molaetša wa Mmušo. (2 Bakor. 4:3, 4) Sehlogo se fetilego se bontšhitše kamoo re ka phemago melaba e meraro ya Sathane: (1) go bolela ka go se šetše, (2) poifo le kgateletšo ya dithaka gotee le (3) go ikwa o le molato ka mo go feteletšego. Ga bjale anke re ahlaahleng tsela yeo re ka lwantšhago melaba goba mereo e mengwe e mebedi ya Sathane re tiile—go rata dilo tše di bonagalago le teko ya go dira bohlotlolo.
GO RATA DILO TŠE DI BONAGALAGO—MOLABA WOO O KGAMAGO
3 Seswantšhong se sengwe sa gagwe, Jesu o ile a bolela ka peu yeo e bjetšwego meetlweng. O bontšhitše gore motho a ka kwa lentšu, “eupša dipelaelo tša lefase le gotee le matla a forago a mahumo a bipa lentšu gomme a ba yo a sa enywego.” (Mat. 13:22) Ee, go rata dilo tše di bonagalago ke o mongwe wa melaba yeo e dirišwago ke lenaba la rena Sathane.
4 Go na le dilo tše pedi tšeo di bipago lentšu. E nngwe ke “dipelaelo tša lefase le.” ‘Dinakong tše tšeo di hlobaetšago tšeo go lego thata go lebeletšana le tšona,’ go na le dilo tše dintši tšeo di ka dirago gore re belaele. (2 Tim. 3:1) O ka hwetša go le thata gore o iphediše ka baka la go phagama ga ditheko le go hlokega ga mešomo. Le gona o ka ba o tshwenyegile ka bokamoso e bile o ipotšiša gore: ‘Na ke tla ba le tšhelete e lekanego ka morago ga go rola modiro?’ Ka baka la pelaelo e bjalo, ba bangwe ba ile ba phegelela mahumo, ba nagana gore tšhelete e tla ba nea tšhireletšo yeo ba e nyakago.
5 Jesu o boletše ka selo se sengwe gape, e lego “matla a forago a mahumo.” Selo seo gotee le dipelaelo tša lefase di ka bipa lentšu. Beibele e bolela gore ‘tšhelete e a šireletša.’ (Mmo. 7:12) Lega go le bjalo, ga se gabohlale go phegelela mahumo. Batho ba bantši ba ile ba hwetša gore ge ba leka ka matla go huma, ke moo ba tanywago ke molaba wa go rata dilo tše di bonagalago. Ba bangwe ba ile ba feleletša e le makgoba a mahumo.—Mat. 6:24.
6 Motho a ka thoma go ba le kganyogo ya mahumo a sa lemoge. Ka mohlala, ela hloko boemo bjo. Mothwadi wa gago o tla go wena gomme o re: “Ke go swaretše ditaba tše dibotse! Khamphani ye e hweditše konteraka e kgolo. Se se tla ra gore re šome diiri tše oketšegilego kgafetšakgafetša dikgweding tše mmalwa tše di latelago. Eupša ke go botša gore o ka se itshole ka gobane mogolo woo o tla o hwetšago o tla ba o bonagala.” O be o tla arabela bjang go se? Ke therešo gore go hlokomela lapa la gago ka dilo tša nama ke boikarabelo bjo bogolo, eupša ga se bjona feela bjo o nago le bjona. (1 Tim. 5:8) Go na le dilo tše dingwe gape tše mmalwa tšeo o swanetšego go di naganela. O tla šoma diiri tše oketšegilego ka nako e kaaka’ng? Na mošomo wa gago wa boiphedišo o tla šitiša mediro ya gago ya moya, go akaretša diboka tša phuthego le mantšiboa a Borapedi bja Lapa?
7 Ge o dira phetho tabeng ye, ke selo sefe seo o tlago go se lebelela e le sa bohlokwa kudu? Na ke tsela yeo go šoma diiri tše oketšegilego go tlago go kgoma akhaonto ya gago ya panka goba tsela yeo e ka kgomago bomoya bja gago? Na kganyogo ya go hwetša tšhelete e oketšegilego e ka go thibela go etiša dikgahlego tša Mmušo pele bophelong bja gago? Na o bona kamoo go rata dilo tše di bonagalago go ka go kgomago ge e ba o be o ka hlokomologa bomoya bja gago le bja lapa la gago? Ge e ba seo se go diragalela gona bjale, o ka ema bjang o tiile e le gore o pheme go kgangwa ke go rata dilo tše di bonagalago?—Bala 1 Timotheo 6:9, 10.
8 E le gore o pheme go kgangwa ke go rata dilo tše di bonagalago, o swanetše go dula o lekola tsela yeo o phelago ka yona. Le ka mohla o se nyake go swana le Esau, yo a ilego a bontšha ka ditiro tša gagwe gore o nyatša dilo tša moya! (Gen. 25:34; Baheb. 12:16) Le gona o se ke wa swana le lesogana la mohumi leo le ilego la kgopelwa gore le rekiše dilo tša lona, le nee badiidi ke moka le latele Jesu. Go e na le gore le dire seo, le ile “la tloga le kwele bohloko, gobane le be le na le dilo tše dintši.” (Mat. 19:21, 22) Ka ge le be le tantšwe ke mahumo ao le bego le na le ona, le ile la lahlegelwa ke tokelo e kgolo—ya go latela motho yo a phagamego kudu yo a kilego a phela! Hlokomela gore o se lahlegelwe ke tokelo ya go ba morutiwa wa Jesu Kriste.
9 E le gore re se tshwenyege kudu ka dilo tše di bonagalago, re swanetše go kwa keletšo ya Jesu e rego: “Le ka mohla le se ke la belaela la re: ‘Re tla ja’ng, ra nwa’ng goba ra apara’ng?’ Gobane tše ka moka ke dilo tše ditšhaba di di phegelelago ka phišego. Tatago lena wa legodimong o a tseba gore dilo tše ka moka le a di nyaka.”—Mat. 6:31, 32; Luka 21:34, 35.
10 Ge e ba re sa nyake go tanywa molabeng o forago wa mahumo, re swanetše go ba le pono ya mongwadi wa Beibele, e lego Aguri, yo a boletšego gore: “O se nnee bodiidi goba mahumo. Anke ke je dijo tšeo di ntekanego.” (Die. 30:8) Go molaleng gore Aguri o be a lemoga gore tšhelete e a nyakega gore motho a phele, e bile o be a kwešiša gore matla a forago a mahumo a ka aroša motho. Re swanetše go lemoga gore dipelaelo tša lefase le le matla a forago a mahumo di ka ba le mafelelo a sa kgahlišego tswalanong ya rena le Modimo. Go tshwenyega kudu ka dilo tše di bonagalago go ka senya nako ya gago, gwa fetša matla a gago le kganyogo ya gago ya gore o phegelele dikgahlego tša Mmušo. Ka gona, ikemišetše gore o se tanywe molabeng wa Sathane wa go rata dilo tše di bonagalago!—Bala Baheberu 13:5.
BOHLOTLOLO—MOLETE WOO O UTILWEGO KA BOHLALE
11 Batsomi bao ba nyakago go tanya phoofolo e matla ba ka dira seo ka go epa molete tsejaneng yeo phoofolo gantši e sepelago go yona. Gantši molete woo o khupetšwa ganyenyane ka dikotana le mobu. Molaba wa mohuta wo ke o mongwe wa diteko tše di atlegago kudu tša Sathane. Teko yeo ke sebe sa boitshwaro bjo bo gobogilego. (Die. 22:14; 23:27) Bakriste ba bantši ba ile ba wela moleteng woo ka go itumelela gore ba be maemong ao go lego bonolo kudu gore ba dire bohlotlolo. Bakriste ba bangwe bao ba lego lenyalong ba ile ba feleletša ba dirile bohlotlolo ka morago ga ge ba hlagoletše ditswalano tša lerato le batho bao ba sa nyalanago le bona.
12 Mošomong wa gago wa boiphedišo go ka direga gore o hlagolele tswalano ya lerato le motho yo o sa nyalanago le yena. Ge e le gabotse, nyakišišo e nngwe yeo e dirilwego e utolotše gore palo e fetago seripagare ya basadi bao ba ilego ba dira bohlotlolo, ba bo dirile le mošomigotee le bona; le gona mo e ka bago banna ba bararo go ba bane bao ba dirilego bohlotlolo, le bona ba bo dirile le mošomigotee le bona. Na o gapeletšega gore o šome le batho ba bong bjo bo fapanego le bja gago mošomong wa boiphedišo? Ge e ba go le bjalo, ke tswalano ya mohuta mang yeo o nago le yona le bona? Na o beile mellwane tswalanong ya gago le bona gore e felele ditabeng tša mošomo gomme ga o dumelele gore tswalano yeo e fete mellwane yeo? Ka mohlala, ge e ba kgaetšedi wa Mokriste a ka tlwaela go swara mehlamu le monna yo e lego mošomigotee le yena, a ka feleletša ka go tšhollela monna yoo sa mafahleng a gagwe le go mmotša mathata a gagwe a lenyalo. Boemong bjo bongwe, ka morago ga gore monna wa Mokriste a feleletše a gwerane le mošomigotee le yena wa mosadi, a ka bolela gore: “Mosadi yo o tšeela dikgopolo tša ka godimo le gona o a ntheetša ge ke bolela le yena. E bile o a nkwešiša. Ke duma eka mosadi wa ka nkabe a ntshwara ka tsela ye!” Na o bona kamoo Bakriste bao ba lego maemong a bjalo ba ka ipeago kotsing ya gore ba dire bohlotlolo?
13 Ka phuthegong, go ka direga gore motho a be le tswalano ya lerato le motho yo a sa nyalanago le yena. Ela hloko seo se ilego sa direga e le ka kgonthe. Daniel le mosadi wa gagwe Sarah e be e le babulamadibogo ba ka mehla. E bile Daniel o bolela gore e be e le “mogolo wa madumelatšohle.” O be a amogela kabelo e nngwe le e nngwe ka mafolofolo. Daniel o be a swara dithuto tše hlano tša Beibele le masogana a mangwe—a mararo a ona a ile a kolobetšwa. Bana ba babo rena ba bararo bao ba sa tšwago go kolobetšwa ba be ba nyaka thušo e kgolo. Ge Daniel a be a swaregile ka dikabelo tša gagwe tše di fapafapanego tša phuthego, Sarah o be a fela a ba nea thušo yeo. Go se go ye kae, go ile gwa direga se latelago: Barutwana ba Daniel ba Beibele ba be ba nyaka go thekgwa maikwelong, gomme ba ile ba hwetša thekgo yeo go Sarah. Sarah o be a tloga a nyaka tlhokomelo gomme o ile a e hwetša go barutwana bao ba Beibele ba Daniel. Molaba o kotsi o be o theilwe. Daniel o re: “Go ikgafa ga mosadi wa ka ka dikgwedi tše ntši go dirile gore a lape moyeng le maikwelong. Taba ye, go akaretša le ya gore ke be ke mo hlokomologile, e ile ya lebiša kotsing. Mosadi wa ka o ile a dira bohlotlolo le yo mongwe yo e kilego ya ba morutwana wa ka. Sarah o ile a thoma go fokola moyeng pele ga mahlo a ka, eupša ke ile ka se lemoge seo ka ge ke be ke tshwenyegile kudu ka ditokelo tša ka.” O ka phema bjang kotsi e bjalo?
14 E le gore re pheme molaba wa bohlotlolo, re dira gabotse ge re naganišiša ka seo se bolelwago ke tlemo ya lenyalo. Jesu o itše: “Se Modimo a se tlemagantšego jokong go se be le motho yo a se aroganyago.” (Mat. 19:6) Le ka mohla o se ke wa nagana gore ditokelo tša gago ka phuthegong di bohlokwa kudu go feta molekane wa gago. Go feta moo, hlokomela gore go dula o fetša nako o se na molekane wa gago ka baka la mediro yeo e sego ya bohlokwa, go ka bontšha gore lenyalo la gago le a fokola e bile go ka dira gore o wele tekong le sebeng se segolo.
15 Lega go le bjalo, ge e ba o le mogolo, go thwe’ng ka mohlape woo o swanetšego go o hlokomela? Moapostola Petro o ngwadile gore: “Dišang mohlape wa Modimo woo le o hlokometšego, e sego ka go gapeletšwa, eupša e be ka go rata; le gona e se be ka go rata leruo la go se botege, eupša e be ka go fišega.” (1 Pet. 5:2) Ke therešo gore ga se wa swanela go hlokomologa ditho tša phuthego. Lega go le bjalo, ga se wa swanela go hlokomela phuthego mola ka lehlakoreng le lengwe o hlokomologile mosadi wa gago. E tla ba mo go sa kwagalego—gaešita le go ba kotsi—gore o fetše nako e ntši o fepa phuthego mola mosadi wa gago a ikwa a bolawa ke tlala moyeng. Daniel o re: “Le ka mohla o se ke wa swarega kudu ka ditokelo tša gago ka phuthegong gomme wa hlokomologa lapa la gago.”
16 Go na le keletšo e ntši e botse yeo e tšweletšego matlakaleng a Morokami le Phafoga! bakeng sa go thuša Bakriste bao ba lego lenyalong gore ba pheme go wela molabeng wa bohlotlolo. Ka mohlala, Morokami wa September 15, 2006, o neile keletšo e latelago: “Mošomong le lefelong le lengwe, phafogela maemo ao a ka dirago gore o tlwaelane kudu le batho ba bong bjo bo sa swanego le bja gago. Ka mohlala, go fetša diiri tše di oketšegilego o šoma le motho yo mongwe wa bong bjo bo fapanego le bja gago go ka lebiša tekong. O le monna yo a nyetšego goba mosadi yo a nyetšwego, o swanetše go tiiša ka ganong le go bontšha ka boitshwaro gore ga o nyake go tsenela tswalano e bjalo ya lerato ka ge o [na] le molekane wa gago. Bjalo ka motho yo a dulago a kgomaretše boineelo bja gagwe go Modimo, ruri o ka se rate go dira gore motho a be le kgahlego e sa nyakegego go wena ka go bapala ka lerato goba ka go se apare goba go itokiša gabotse. . . . Go bea dinepe tša molekane wa gago le tša bana ba gago mo o šomelago gona e tla ba kgopotšo go wena le ba bangwe gore go na le dilo tšeo o di lebelelago e le tša bohlokwa. Ikemišetše gore o se ke wa kgothaletša—goba gaešita le go kgotlelela—dikgoketšo tša lerato tša motho yo mongwe.”
17 Sehlogo seo se lego ka go Phafoga! ya July-September 2009 se rego: “Go Dula o Botega Lenyalong—Ge e le Gabotse go Bolela’ng?” se ile sa lemoša ka go ba le dikakanyo tša dikopano tša botona le botshadi le motho yo mongwe yo e sego molekane wa gago wa lenyalo. Sehlogo seo se bontšhitše gore go ba le dikakanyo tša dikopano tša botona le botshadi go tla oketša kgonagalo ya gore o dire bohlotlolo. (Jak. 1:14, 15) Ge e ba o le lenyalong, ke mo gobotse gore wena le molekane wa gago le ahlaahle tsebišo e bjalo nako le nako le le gotee. Lenyalo ke thulaganyo e kgethwa le yeo e thomilwego ke Jehofa ka boyena. Go beela ka thoko nako ya go boledišana le molekane wa gago ka lenyalo la lena ke tsela e botse ya go bontšha gore o tšeela godimo dilo tše kgethwa.—Gen. 2:21-24.
18 Ge e ba o ka ikhwetša o lekega gore o be le tswalano e sa swanelago le motho yo o sa nyalanago le yena, naganišiša ka ditlamorago tša bootswa le bohlotlolo. (Die. 7:22, 23; Bagal. 6:7) Bao ba itshwarago ka tsela e gobogilego ba nyamiša Jehofa e bile ba a ikgobatša le go gobatša balekane ba bona. (Bala Maleaki 2:13, 14.) Ka lehlakoreng le lengwe, naganišiša ka mehola yeo e tlelago bao ba kgomarelago boitshwaro bjo bo hlwekilego. Ga se feela gore ba holofela go phela ka mo go sa felego eupša gape ba thabela bophelo bjo bokaonekaone gona bjale, go akaretša go ba le letswalo le le hlwekilego.—Bala Diema 3:1, 2.
19 Mopsalme o opetše ka gore: “Bao ba ratago molao wa gago [Modimo] ba atetšwe ke khutšo, ga ba na tšhitišo.” (Ps. 119:165) Ka gona, ratang therešo gomme le ‘dule le phakgametše gore kamoo le sepelago ka gona ga se bjalo ka batho ba ba sa hlalefago eupša ke bjalo ka ba bohlale’ mehleng ye e mebe. (Baef. 5:15, 16) Ditsela tšeo re sepelago ka tšona di tletše ka melaba yeo e theilwego ke Sathane e le gore a tanye barapedi ba therešo. Eupša re hlametšwe gore re itšhireletše. Jehofa o re neile seo re se hlokago e le gore re ‘lwantšhe’ le “go tima mesebe ka moka e tukago ya yo kgopo”!—Baef. 6:11, 16.
^ ***w96 7/1 matl. 14-19 Tempele ya Jehofa e Kgolo ya Moya*** >>
Tempele ya Jehofa e Kgolo ya Moya
“Rè na le Moperisita e moxolo e mokaakaa, . . . Yêna Molaki wa yôna Ntlo-kxêthwa ya makxonthe ye e hlomilwexo ke Modimo, e sa kaxo ya hlôngwa ke motho.”—BA-HEBERE 8:1, 2.
KA BAKA la lerato la gagwe le legolo la go rata batho, Jehofa Modimo o lokišeditše sehlabelo sa go tloša dibe tša lefase. (Johane 1:29; 3:16) Se ile sa nyaka gore a fetišetše bophelo bja Morwa wa gagwe wa leitšibulo go tloga legodimong go ya popelong ya kgarebe ya mo-Juda e bitšwago Maria. Morongwa wa Jehofa o ile a hlalosetša Maria ka mo go kwalago gore ngwana yo a bego a tla mo ima o be a tla bitšwa ‘yo mokgethwa, Morwa wa Modimo.’ (Luka 1:34, 35, PK) Josefa yo a bego a beeleditše Maria o ile a botšwa ka mokgwa wa mohlolo wa go ingwa ga Jesu gomme a lemoga gore yo o be a tla “phološa sethšaba sa xaxwe dibeng tša sôna.”—Mateo 1:20, 21.
2 Ge Jesu a be a dutše a gola, o swanetše go ba a ile a kwešiša tše dingwe tša ditherešo tše mabapi le matswalo a gagwe a mohlolo. O be a tseba gore Tatagwe wa legodimong o be a e-na le modiro wa go phološa bophelo wo a bego a nyaka gore a o dire lefaseng. Ka gona, ge e be e le monna yo a ipheditšego wa nywaga e ka bago 30, Jesu o ile a tla go moporofeta wa Modimo Johane gore a kolobetšwe Nokeng ya Jorodane.—Mareka 1:9; Luka 3:23.
3 Jesu o be a rapela nakong ya ge a kolobetšwa. (Luka 3:21) Go molaleng gore go tloga mo nakong ye go ya pele, o ile a phethagatša mantšu a Psalme 40:6-8 go etša ge moapostola Paulo a ile a bontšha ka morago gore: “Xa O kxahlwe ke [dihlabelo, NW] le dibexô; se o nthakxetšexo sôna ké mmele.” (Ba-Hebere 10:5) Ka gona Jesu o bontšhitše go lemoga ga gagwe gore Modimo “xa [a] kxahlwe” ke gore dihlabelo tša diphoofolo di tšwele pele di dirwa tempeleng ya Jerusalema. Go e na le moo, o ile a lemoga gore Modimo o be a mo lokišeditše mmele o phethagetšego wa motho, e lego Jesu gore a o neele e le sehlabelo. Se se be se tla tloša go nyakega le ge e le gofe mo gongwe ga dihlabelo tša diphoofolo. A bontšha kganyogo ya gagwe e tšwago pelong ya go ikokobeletša thato ya Modimo, Jesu o ile a tšwela pele go rapela ka gore: “Ké Nna é, ke a tla, Modimo; ke dira tše di Xo kxahlaxo; matlakaleng a puku xo ngwadilwe tše di ntebanexo.” (Ba-Hebere 10:7) Ke mohlala o mobotse gakaakang wa sebete le boineelo bjo bo se nago boithati wo Jesu a o beilego letšatšing leo bakeng sa bohle bao ka morago e bego e tla ba barutiwa ba gagwe!—Mareka 8:34.
4 Na Modimo o ile a bontšha go amogela thapelo ya Jesu ya kolobetšo? Anke yo mongwe wa baapostola ba kgethilwego ba Jesu a re nee karabo: “Ya re xe Jesu a kolobeditšwe, à e-tšwa meetseng, xwa napa xwa bulêxa lexodimo, ’me a bôna Môya wa Modimo ò theoxa byalo ka leeba, ò e-tla xodimo xa xaxwe. Xwa tloxa xò kwala lentšu le le tšwaxo lexodimong lè re: Yêna-yó ké Yêna Morwa-moratwa wa-ka, yo ke kxahlwaxo ke Yêna.”—Mateo 3:16, 17; Luka 3:21, 22.
5 Go amogela ga Modimo go tlišwa ga mmele wa Jesu e le sehlabelo go be go bolela gore ka kgopolo ya moya, aletare e fetago yeo e bego e le ka tempeleng ya Jerusalema ka bogolo e be e tšweletše. Aletare ya kgonthe yeo diphoofolo di bego di dirwa dihlabelo go yona e be e swantšhetša aletare yeo ya moya, yeo ge e le gabotse e bego e le e “kxahlaxo” Modimo goba thulaganyo ya go amogela bophelo bja Jesu bja motho e le sehlabelo. (Ba-Hebere 10:10) Ke ka baka leo moapostola Paulo a bego a ka ngwalela Bakriste-gotee le yena gore: “Re na le aletare ya rena, ye ba ba hlankêlaxo Ntlo-kxêthwa [goba tempeleng] yela ba se naxo tokêlô ya xo ja tše di tšwaxo mo xo yôna.” (Ba-Hebere 13:10) Ka mantšu a mangwe, Bakriste ba therešo ba holwa ke sehlabelo se phagamego sa go tloša dibe seo bontši bja baperisita ba ba-Juda ba se gannego.
6 Go tlotšwa ga Jesu ka moya o mokgethwa go be go bolela gore bjale Modimo o be a tšweleditše thulaganyo ya gagwe ka moka ya tempele ya moya, Jesu a hlankela e le Moperisita yo Mogolo. (Ditiro 10:38; Ba-Hebere 5:5) Morutiwa Luka o ile a budulelwa gore a šupe ngwaga wa tiragalo ye e bohlokwa e le “ngwaxa wa lesome la metšô e fetšaxo seatla wa boxoši bya Kesara Tiberio.” (Luka 3:1-3) Seo se dumelelana le ngwaga wa 29 C.E.—e lego dibeke tše 69 tlwaa tša ngwaga goba nywaga e 483 go tloga nakong yeo Kgoši Arithasasitha a ntšhitšego taelo ya gore maboto a Jerusalema a agwe lefsa. (Nehemia 2:1, 5-8) Go ya ka boporofeta, “Motlotšwa Mo-êta-pele” o be a tla tšwelela ka ngwaga woo o swailwego. (Daniele 9:25) Go molaleng gore ba-Juda ba bantši ba be ba lemoga se. Luka o bega gore “sethšaba se be se dutše sè holofetše” go tšwelela ga Mesia goba Kriste, e lego direto tšeo di tšwago mantšung a Sehebere le Segerika a nago le tlhaloso e swanago ya “yo a tloditšwego.”—Luka 3:15.
7 Nakong ya ge Jesu a kolobetšwa, bodulo bja Modimo bja legodimong bo ile bja tlotšwa goba bja beelwa ka thoko e le “Sekxêthwa-kxêthwa” thulaganyong e kgolo ya tempele ya moya. (Daniele 9:24) “Ntlo-kxêthwa [goba tempele] ya makxonthe ye e hlomilwexo ke Modimo, e sa kaxo ya hlôngwa ke motho” e be e thomile go šoma. (Ba-Hebere 8:2) Gape, ka go kolobetšwa ga gagwe ka meetse le moya o mokgethwa, motho Jesu Kriste o ile a tswalwa lefsa e le Morwa wa moya wa Modimo. (Bapiša le Johane 3:3.) Se se be se bolela gore Modimo ka nako e swanetšego o be a tla biletša Morwa wa gagwe gape bophelong bja legodimong moo a bego a tla hlankela ka letsogong le letona la Tatagwe e le Kgoši le Moperisita yo Mogolo “wa neng le neng ka mokxwa wa Melekitsedeke.”—Ba-Hebere 6:20; Psalme 110:1, 4.
Sekgethwa-kgethwa sa Legodimong
8 Letšatšing leo Jesu a kolobeditšwego ka lona, sedulo sa Modimo sa bogoši sa legodimong se ile sa ba le dibopego tše difsa. Go hlaolwa ga sehlabelo se se phethagetšego sa motho bakeng sa go tloša dibe tša lefase go ile gwa gatelela bokgethwa bja Modimo ge bo bapišwa le go ba ga motho le sebe. Kgaugelo ya Modimo le yona e ile ya gatelelwa ka kgopolo ya gore bjale o be a bontšhitše go ikemišetša ga gagwe go phophothelwa goba go boelanywa. Ka go rialo, sedulo sa Modimo sa bogoši legodimong se be se le bjalo ka karolo ya ka gare-gare ya tempele moo moperisita yo mogolo a bego a tsena gatee ka ngwaga ka madi a phoofolo bakeng sa go tloša sebe ka tsela ya seswantšhetšo.
9 Seširo seo se bego se arola Sekgethwa go Sekgethwa-kgethwa se be se swantšhetša mmele wa Jesu wa nama. (Ba-Hebere 10:19, 20) E be e le lepheko leo le bego le thibela Jesu go tsena moo Tatagwe a lego gona ge e be e sa le motho lefaseng. (1 Ba-Korinthe 15:50) Nakong ya lehu la Jesu, “sešireletšô sa Ngwakong wa Modimo sè [ile sa] xaxoxa xo tloxa xodimo xo iša fase sa tšwa diripa tše pedi.” (Mateo 27:51) Se se ile sa bontšha ka mo go tlabago gore lepheko le le bego le thibela Jesu go tsena legodimong bjale le be le tlošitšwe. Matšatši a mararo ka morago Jehofa Modimo o ile a dira mohlolo o tlabago kudu. O ile a tsoša Jesu bahung, e sego e le motho yo a hwago wa nama le madi eupša e le sebopiwa sa letago sa moya ‘se se dulago se le gona neng le neng.’ (Ba-Hebere 7:24) Matšatšing a 40 ka morago Jesu o ile a rotogela legodimong gomme a tsena ‘Sekgethwa-kgethweng’ sa kgonthe, a “bônala pele xa sefahloxô sa Modimo ka ’baka la rena.”—Ba-Hebere 9:24.
10 Na Modimo o ile a amogela mohola wa madi a Jesu a tšholotšwego e le a tlošago dibe tša lefase? Ka kgonthe o ile a o amogela. Bohlatse bja se bo ile bja tla matšatšing a 50 tlwaa ka morago ga tsogo ya Jesu letšatšing la monyanya wa Pentekoste. Moya o mokgethwa wa Modimo o ile wa tšhollelwa go barutiwa ba 120 ba Jesu bao ba bego ba bokane Jerusalema. (Ditiro 2:1, 4, 33) Go swana le Moperisita wa bona yo Mogolo Jesu Kriste, bjale ba ile ba tlotšwa gore ba hlankele e le “boperisita byo bokxêthwa, . . . xo tliša [dihlabelo] tša môya” ka tlase ga thulaganyo e kgolo ya Modimo ya tempele ya moya. (1 Petro 2:5) Go feta moo, batlotšwa ba ba ile ba bopa setšhaba se sefsa, e lego “sethšaba se sekxêthwa” sa Modimo sa Isiraele ya moya. Go tloga bjale go ya pele diporofeto ka moka tša dilo tše botse mabapi le Isiraele, tše bjalo ka kholofetšo ya “kxwêranô e mphsa” e begilwego go Jeremia 31:31 di be di tla šoma go phuthego e tloditšwego ya Bokriste, e lego “Ba-Isiraele ba Modimo” ba kgonthe.—1 Petro 2:9; Ba-Galatia 6:16.
Dibopego tše Dingwe tša Tempele ya Modimo ya Moya
11 Gaešita le ge Sekgethwa-kgethwa se be se swantšhetša ‘legodimo ka bolona’ moo Modimo a dutšego sedulong sa bogoši, dibopego tše dingwe ka moka tša tempele ya Modimo ya moya di tswalana le dilo tše di lego lefaseng. (Ba-Hebere 9:24, NW) Tempeleng ya Jerusalema go be go e-na le lapa la ka gare-gare la baperisita, le le bego le e-na le aletare ya dihlabelo le sebjana se segolo sa meetse ao baperisita ba bego ba a dirišetša go itlhwekiša pele ba phetha tirelo e kgethwa. Dilo tše di swantšhetša’ng thulaganyong ya Modimo ya tempele ya moya?
12 Tabeng ya Jesu Kriste, lapa la ka gare-gare la baperisita le be le swantšhetša boemo bja gagwe bja go hloka sebe e le Morwa wa Modimo yo a phethagetšego yo e lego motho. Ka go dumela sehlabelong sa Jesu, balatedi ba tloditšwego ba Kriste ba balelwa go loka. Ka go rialo, Modimo a ka dirišana le bona ka mo go swanetšego bjalo ka ge eka ga ba na sebe. (Ba-Roma 5:1; 8:1, 33) Ka gona, lapa le le bile le swantšhetša boemo bjo batho ba bo baletšwego bja go loka bjoo ditho ka se tee ka se tee tša boperisita bjo bokgethwa di nago le bjona pele ga Modimo. Ka nako e swanago, Bakriste ba tloditšwego e sa dutše e le ba sa phethagalago e bile ba ka dira sebe. Sebjana sa meetse se se lego ka lapeng se swantšhetša Lentšu la Modimo leo Moperisita yo Mogolo a le dirišetšago go hlwekiša boperisita bjo bokgethwa ka go se kgaotše. Ka go ikokobeletša mogato wo wa go hlwekiša, ba hweditše ponagalo ya seriti e godišago Modimo le go gogela ba lego ka ntle borapeding bja gagwe bjo bo sekilego.—Ba-Efeso 5:25, 26; bapiša le Maleaki 3:1-3.
Sekgethwa
13 Karolo ya mathomo ya tempele e swantšhetša boemo bjo bo phagametšego bja lapa. Tabeng ya motho yo a phethagetšego Jesu Kriste, e swantšhetša go tswalwa ga gagwe lefsa e le Morwa wa moya wa Modimo yo a reretšwego go boela bophelong bja legodimong. Ka morago ga ge ba boletšwe e le ba lokilego motheong wa tumelo ya bona mading a Kriste a tšholotšwego, balatedi ba ba tloditšwego le bona moya wo wa Modimo o šoma go bona ka mo go kgethegilego. (Ba-Roma 8:14-17) Ka “meetse [ke gore, kolobetšo ya bona] le ka Môya,” ba “tswalwa lefsa” e le barwa ba moya ba Modimo. Ka ge ba le bjalo, ba na le kholofelo ya go tsošetšwa bophelong bja legodimong e le barwa ba moya ba Modimo ge feela ba ka dula ba botega go fihla lehung.—Johane 3:5, 7; Kutollo 2:10.
14 Baperisita ba bego ba hlankela ka gare ga Sekgethwa sa tempele ya lefaseng ba be ba sa bonwe ke barapedi ba lego ka ntle. Ka mo go swanago, Bakriste ba tloditšwego ba boemong bja moya bjoo bontši bja barapedi ba Modimo bao kholofelo ya bona e lego ya go phela ka mo go sa felego lefaseng la paradeise ba se nago bjona e bile ba sa bo kwešišego. Sehloma-pone sa gauta sa tabarenakele se swantšhetša boemo bjo bo sedimošeditšwego bja Bakriste ba tloditšwego. Go šoma ga moya o mokgethwa wa Modimo bjalo ka oli e lego ka gare ga mabone go hlabiša seetša Beibeleng. Kwešišo yeo Bakriste ba e hwetšago ka baka la se ga ba timane ka yona. Go e na le moo, ba kwa Jesu yo a itšego: “Lena Le seetša sa lefase. . . . Le sa lena seetša a se bônêxêlê batho ka mokxwa woo, xore ba bônê medirô e mebotse ya lena, ba tumišê Tata weno wa maxodimong.”—Mateo 5:14, 16.
15 Gore ba dule ba le boemong bjo bjo bo sedimošeditšwego, Bakriste ba tloditšwego ba swanetše go iphepa ka mehla ka se se swantšheditšwego ke senkgwa se se lego tafoleng ya senkgwa-ponwa. Mothopo wa bona o mogolo wa dijo tša moya ke Lentšu la Modimo leo ba katanelago go le bala le go naganišiša ka lona letšatši le letšatši. Jesu o ile a holofetša le go ba lokišetša “dijô ka lebaka la xôna” ka “molaki [wa gagwe] e a bôtêxaxo yo bohlale.” (Mateo 24:45) “Molaki” yo ke sehlopha ka moka sa Bakriste ba tloditšwego ba lego lefaseng ka nako le ge e le efe e kgethilwego. Kriste o dirišitše sehlopha se se tloditšwego bakeng sa go phatlalatša tsebišo mabapi le go phethagala ga diporofeto tša Beibele le go nea tlhahlo e lego nakong ka go dirišwa ga melao ya motheo ya Beibele bophelong bja letšatši le letšatši bja mehleng yeno. Ka gona, Bakriste ba tloditšwego ba iphepa ka tebogo ka ditokišetšo tše bjalo ka moka tša moya. Eupša go thekgwa ga maphelo a bona a moya go ithekgile ka se se fetago go tsenya tsebo ya go tseba Modimo menaganong le dipelong tša bona. Jesu o itše: “Sejô sa-ka ké xe ke dira thatô ya E a nthomilexo, xe ke phêtha medirô ya xaxwe.” (Johane 4:34) Ka mo go swanago, Bakriste ba tloditšwego ba kgotsofatšwa ke go katanela go dira thato e utolotšwego ya Modimo letšatši le letšatši.
16 Mesong le mantšiboa, moperisita o be a neela Modimo diorelo aletareng ya diorelo ka Sekgethweng. Ka nako e swanago, barapedi bao e sego baperisita ba be ba rapela Modimo ge ba dutše ba eme ka malapeng a ka ntle a tempele ya gagwe. (Luka 1:8-10) Beibele e hlalosa gore: “Diôrêlô; ké dithapêlô tša bakxêthwa.” (Kutollo 5:8) Mopsalme Dafida o ngwadile gore: “Thapêlô ya-ka O e semê seôrêlô.” (Psalme 141:2) Bakriste ba tloditšwego le bona ba lebelela tokelo ya bona ya go ya go Jehofa ka thapelo ka Jesu Kriste e le ya bohlokwa. Dithapelo tša potego tše di tšwago pelong di bjalo ka seorelo se se nkgago bose. Bakriste ba tloditšwego ba reta Modimo le ka ditsela tše dingwe, ba diriša melomo ya bona go ruta ba bangwe. Go kgotlelela ga bona ba lebeletšane le mathata gotee le potego ya bona ka tlase ga teko ke tše di kgahlišago Modimo ka mo go kgethegilego.—1 Petro 2:20, 21.
17 Ka Letšatši la Poelano, moperisita yo mogolo wa Isiraele o be a swanelwa ke go tsena ka Sekgethwa-kgethweng gomme a fišetše diorelo ka gare ga morufsi o nago le magala a tukago. Se se be se swanetše go dirwa pele ga ge a tliša madi a dibego tša sebe. Go phethagatša tshwantšhetšo ye ya boporofeta, motho Jesu o ile a kgomarela potego e feletšego go Jehofa Modimo pele a neela bophelo bja gagwe e le sehlabelo se tee sa ka mo go sa felego bakeng sa dibe tša rena. Ka gona, o bontšhitše gore motho yo a phethagetšego o be a ka kgomarela potego ya gagwe go Modimo go sa šetšwe kgateletšo le ge e le efe yeo Sathane a e tlišago godimo ga gagwe. (Diema 27:11) Ge a be a lekwa, Jesu o ile a rapela “ka dillo tše thata le ka megokgo, gomme a kwewa ka kamogelo ka baka la go boifa ga gagwe Modimo.” (Ba-Hebere 5:7, NW) Ka tsela ye o ile a godiša Jehofa e le Mmuši yo a lokilego le yo a swanetšego wa legohle. Modimo o ile a putsa Jesu ka go mo tsoša bahung a mo iša bophelong bja go se hwe bja legodimong. A le boemong bjo bjo bo phagamego, Jesu o lebiša tlhokomelo lebakeng la bobedi la go tla ga gagwe lefaseng, e lego go boelanya badira-dibe ba sokologago ba batho le Modimo.—Ba-Hebere 4:14-16.
Letago le Legolwanyane la Tempele ya Modimo ya Moya
18 Jehofa o boletše e sa le pele gore: “Letaxô la Ntlo yé e tlo ba le lexolo, le le fetišaxo lela la ya kxalê.” (Hagai 2:9) Ka go tsoša Jesu e le Kgoši e sa hwego le Moperisita yo Mogolo, Jehofa o ile a tliša letago le fetišago ka tempeleng ya gagwe ya moya. Bjale Jesu o boemong bja go tlišetša “bohle ba ba mo kwaxo [phološo] ye e sa felexo.” (Ba-Hebere 5:9) Ba pele ba go bontšha go kwa mo go bjalo e bile barutiwa ba 120 ba ilego ba amogela moya o mokgethwa ka Pentekoste ya 33 C.E. Puku ya Kutollo e boletše e sa le pele gore barwa ba ba moya ba Isiraele e be e tla ba ba 144 000 ka palo mafelelong. (Kutollo 7:4) Ge ba e-hwa, ba bantši ba bona ba ile ba swanelwa ke go robala ba sa kwe selo lebitleng le le tlwaelegilego la batho ba letetše nako ya go ba gona ga Jesu a le matleng a bogoši. Tatelano ya dinako ya boporofeta e lego go Daniele 4:10-17, 20-27 e šupa go 1914 e le nako ya gore Jesu a thome go buša gare ga manaba a gagwe. (Psalme 110:2) Ka nywaga-some e mentši e sa le pele Bakriste ba tloditšwego ba ile ba letela ngwaga woo ka go fagahla. Ntwa ya pele ya lefase gotee le madi-mabe a sepedišanago le yona bathong di ile tša nea bohlatse bja gore Jesu ka kgonthe o be a beilwe sedulong sa bogoši e le Kgoši ka 1914. (Mateo 24:3, 7, 8) Nakwana ka morago ga moo ka ge go be go fihlile nako ya gore “kahlolô e thômê ka Ngwakô wa Modimo,” Jesu o be a tla phethagatša kholofetšo yeo a e dirilego go barutiwa ba gagwe ba tloditšwego bao ba bego ba robetše lehung e rego: “Ke tlo boa ka Le tšea, xore mo Nna ke lexo xôna le lena Le bê xôna.”—1 Petro 4:17; Johane 14:3.
19 Ditho tše 144 000 tša boperisita bjo bokgethwa ga se tša swaiwa le go kgoboketšwa ka moka legaeng la tšona la legodimong mafelelong. Mašaledi a tšona a sa dutše a phela lefaseng boemong bja moya bjo bo swantšheditšwego ke Sekgethwa, ba arogantšwe le lefelo le lekgethwa pele ga Modimo ke “sešireletšo” goba lepheko la mebele ya bona ya nama. Ge ba ba e-hwa ba botega, ba tsošwa le semeetseng e le dibopiwa tše sa hwego tša moya go ya go tlatša ba ba 144 000 bao ba šetšego ba le legodimong.—1 Ba-Korinthe 15:51-53.
20 Ka ge go e-na le baperisita ba bantši gakaakaa ba hlankelago gotee le Moperisita yo Mogolo legodimong, tempele ya Modimo ya moya e amogetše letago le oketšegilego. Ka nako e swanago, mašaledi a boperisita bjo bokgethwa a phetha modiro o bohlokwa kudu lefaseng. Ka boboledi bja ona, Modimo o ‘šišinya ditšhaba ka moka’ ka dipolelo tša kahlolo ya gagwe go etša ge go boletšwe e sa le pele go Hagai 2:7. Ka nako e swanago, barapedi ba dimilione ba hlaloswago e le “matsaka a dithšaba ka moka” ba kgeregela ka malapeng a lefaseng a tempele ya Jehofa. Ba ba tsena bjang thulaganyong ya Modimo ya borapedi, gona ke letago lefe la nakong e tlago leo re ka le letelago bakeng sa tempele ya gagwe e kgolo ya moya? Dipotšišo tše di tla seka-sekwa sehlogong se se latelago.
^ ***w96 7/1 matl. 19-24 Phenyo ya Borapedi bja Therešo e a Batamela*** <<
Phenyo ya Borapedi bja Therešo e a Batamela
“Morêna e tlo ba Yêna Kxoši ya lefase lohle.”—SAKARIA 14:9.
NAKONG ya ntwa ya pele ya lefase, Bakriste ba tloditšwego ba ile ba welwa ke mathata a mantši le go golegwa ke ditšhaba tše di lwago. Dihlabelo tša bona tša theto go Jehofa di be di thibetšwe o šoro gomme ba wela boemong bja bothopša bja moya. Se ka moka se be se boletšwe e sa le pele go Sakaria 14:2 e hlalosago tlhaselo ya ditšhaba ka moka go Jerusalema. Motse wa boporofeta bjo ke “Jerusalêma wa lexodimong,” e lego Mmušo wa Modimo wa legodimong le lefelo leo “sedulô sa boxoši sa Modimo le sa Kwana” se lego go lona. (Ba-Hebere 12:22, 28; 13:14; Kutollo 22:3) Batlotšwa ba Modimo ba lego lefaseng ba be ba emela motse woo. Ba botegago gare ga bona ba ile ba phologa tlhaselo, ba gana go itumelela go thopša “go tloga motseng.”
2 Ka 1919 batlotšwa ba botegago ba ile ba lokollwa boemong bja bona bja bothopša gomme ba diriša gatee-tee lebaka la khutšo leo le ilego la tla ka morago ga ntwa. E le batseta ba Jerusalema ya legodimong, ba ile ba dirišetša sebaka se sebotse go bolela ditaba tše di lokilego tša Mmušo wa Modimo le go thuša go kgoboketša ditho tša mafelelo tša ba 144 000. (Mateo 24:14, NW; 2 Ba-Korinthe 5:20) Ka 1931 ba ile ba amogela leina le le swanetšego la Mangwalo la Dihlatse tša Jehofa.—Jesaya 43:10, 12.
3 Ga e sa le go tloga ka nako yeo, Dihlatse tše tloditšwego tša Modimo le ka mohla ga se tša ka tša gadima morago. Gaešita le Hitler ka thulaganyo ya gagwe ya ntwa ya Nazi ga se a kgona go di homotša. Modiro wa tšona o entšwe dienywa lefaseng ka moka go sa šetšwe tlaišo ya lefase ka bophara. Go tloga ka ngwaga wa 1935 ka mo go kgethegilego, ba ile ba tlatšwa ke “lešaba le lexolo” la ditšhaba ka moka leo le boletšwego e sa le pele ka pukung ya Kutollo. Ba le bona ke Bakriste ba ineetšego le go kolobetšwa gomme ba “hlatswitše mašela a bôná ba a taxafatša mading a Kwana” Jesu Kriste. (Kutollo 7:9, 14) Lega go le bjalo, ga se batlotšwa ba nago le kholofelo ya go phela legodimong. Kholofelo ya bona ke ya go hwetša bohwa bja se se lahlegetšego Adama le Efa, e lego bophelo bjo bo phethagetšego bja motho lefaseng la paradeise. (Psalme 37:29; Mateo 25:34) Lehono lešaba le legolo ke batho ba fetago dimilione tše hlano ka palo. Borapedi bja Jehofa bja therešo bo a fenya, eupša phenyo ya bjona ya makgaola-kgang e sa tla.
Batšwa-ntle ka Tempeleng ya Modimo ya Moya
4 Go etša ge go boletšwe e sa le pele, lešaba le legolo le “rapela [Modimo] mosegare le bošego tempeleng ya gagwe.” (Kutollo 7:15, mongwalo wa ka tlase wa NW) Ka ge e se ba-Isiraele ba moya ba baperisita, mohlomongwe Johane o ba bone ba eme ka tempeleng ka lapeng la ka ntle la Ba-ntle. (1 Petro 2:5) Tempele ya Jehofa ya moya e bile e nago le letago le legolo gakaakang, dikarolo tša yona di tletše lešaba le le legolo leo le mo retago gotee le mašaledi a Isiraele ya moya!
5 Lešaba le legolo ga le hlankele Modimo maemong a swantšheditšwego ke lapa la ka gare la baperisita. Ga le bolelwe e le le lokilego ka morero wa go ba barwa ba thwetšwego ba moya ba Modimo. (Ba-Roma 8:1, 15) Lega go le bjalo, ka go dumela topollong ya Jesu le na le boemo bjo bo hlwekilego pele ga Jehofa. Le bolelwa e le le lokilego ka morero wa go ba bagwera ba gagwe. (Bapiša le Jakobo 2:21, 23.) Le lona le na le tokelo ya go neela sehlabelo se amogelegago aletareng ya Modimo ya moya. Ka go rialo, boporofeta bja Jesaya 56:6, 7 bo phethagala ka mo go kgahlišago go lešaba le le legolo: “’Me ba mathokô ba xo diilêla xa Morêna, ’me ba mo dirêla, ba rata ’ina la Morêna, . . . Ke tlo ba tliša fá thabeng e kxêthwa ya-ka, ka ba thabiša Ntlong ya-ka ya thapêlô; [dibego] tša bôná le [dihlabelo] tša bôná ke tlo di thabêla di e-tla aletareng ya-ka; xobane ’ina la Ntlo ya-ka e tlo ba lé: Ngwakô wa thapêlô wa dithšaba tšohle.”—Bapiša le NW.
6 Gare ga dihlabelo tšeo batšwa-ntle ba ba di neelago ke “seenywa sa melomo [go swana le dibego tša dijo tše lokišeditšwego gabotse] ye e ipolêlaxo [phatlalatša, NW] ka Leina la [Modimo]” le “xo dira batho xa-botse le xo ba nea.” (Ba-Hebere 13:15, 16) Seswaro se segolo sa meetse ao baperisita ba bego ba swanelwa ke go a dirišetša go hlapa le sona ke kgopotšo e bohlokwa go batšwa-ntle ba. Le bona ba swanetše go ikokobeletša go hlwekišwa moyeng le boitshwarong ge Lentšu la Modimo le dutše le hlaloswa ka mo go sa kgaotšego go bona.
Sekgethwa le Dithoto tša Sona
7 Na Sekgethwa le dithoto tša sona di na le selo le ge e le sefe seo di se bolelago go lešaba le le legolo la batšwa-ntle? Ke therešo gore le ka se ke la ba boemong bjo bo swantšhetšwago ke Sekgethwa le ka mohla. Ga se la tswalwa lefsa e le barwa ba Modimo ba moya bao ba nago le tshwanelo ya go dula legodimong. Na se se le dira gore le ikwe le e-na le tseba goba le duma? Aowa. Go e na le moo, le thabela tokelo ya lona ya go thekga mašaledi a ba 144 000 gomme le bontšha tebogo e tseneletšego ya go leboga morero wa Modimo wa go thwala barwa ba ba moya bao ba tlago go šoma gotee le Kriste go phagamišetšeng batho phethegong. Le gona, lešaba le legolo la batšwa-ntle le lebelela botho bja Modimo bjo bogolo bjo bo sa swanelago e le bja bohlokwa tabeng ya go le nea kholofelo ya lefaseng ya bophelo bjo bo sa felego Paradeiseng. Ba bangwe ba batšwa-ntle ba ba neilwe ditokelo tša bolebeledi gore ba thuše boperisita bjo bokgethwa go swana le ba-Nethinimi ba kgale. (Jesaya 61:5) Jesu o kgetha “bakxôma lefaseng ka moka” gare ga bona.—Psalme 45:16.
8 Le ge le ka se ke la tsena Sekgethweng sa seswantšhetšo le ka mohla, lešaba le legolo la batšwa-ntle le ithuta dithuto tše bohlokwa dithotong tša sona. Go fo swana le ge sehloma-pone se be se swanetše go dula se e-na le oli, batšwa-ntle le bona ba nyaka moya o mokgethwa gore o ba thuše go kwešiša ditherešo tše tšwelago pele tše di tšwago Lentšung la Modimo tše di fetišwago ka “molaki e a bôtêxaxo yo bohlale.” (Mateo 24:45-47) Go feta moo, moya wa Modimo o le thuša go arabela taletšong ye e rego: “Môya le mmeeletšwa [mašaledi a tloditšwego] ba re; Tlaa! Le e a kwaxo a ke a re: Tlaa! Le e a nyorilwexo a a tlê a tšeê meetse a bophelô à fo fiwa fêla.” (Kutollo 22:17) Ka gona, sehloma-pone ke kgopotšo go lešaba le legolo ya boikarabelo bja lona bja go bonega e le Bakriste le go phema selo le ge e le sefe boemong bja monagano, kgopolong, polelong goba ditirong seo se ka nyamišago moya o mokgethwa wa Modimo.—Ba-Efeso 4:30.
9 Tafola ya senkgwa-ponwa e gopotša lešaba le legolo gore le swanetše go ja ka mehla dijo tša moya tše tšwago Beibeleng le dipukung tša “molaki e a bôtêxaxo yo bohlale” e le gore le dule le phetše gabotse moyeng. (Mateo 4:4) Aletare ya diorelo e le gopotša bohlokwa bja go rapelela thušo ya Jehofa ka go tšwa pelong e le gore le kgomarele potego ya lona. (Luka 21:36) Dithapelo tša lona di swanetše go akaretša dipolelo tše tšwago pelong tša theto le tebogo. (Psalme 106:1) Aletare ya diorelo e bile e le gopotša ka go nyakega ga gore le rete Modimo ka ditsela tše dingwe, bjalo ka go opela ga lona ka pelo ka moka dikopelo tša Mmušo dibokeng tša Bokriste le ka go lokišetša ga tšona gabotse bakeng sa go “ipolela [ka mo go atlegago] ka molomo [la] tseb’o phološwa.”—Ba-Roma 10:10.
Phenyo e Feletšego ya Borapedi bja Therešo
10 Lehono “merafo-rafo” e tšwago ditšhabeng ka moka e kgeregela ngwakong wa Jehofa wa borapedi. (Jesaya 2:2, 3) Kutollo 15:4 (PK) ge e tiišetša se e re: “E ka ba mang yo a sa go boifego, Morena, a sa tumiše leina la gago? Gobane o [botega ka go se kwanantšhe, NW] o nnoši; gobane ba ditšhaba ka moka ba tla tla, ba khunama pele ga gago, gobane ditiro tša gago tša go loka di bonagetše.” Sakaria kgaolo 14 e hlalosa se se latelago. Nakong e tlago e lego kgaufsi boemo bjo bobe bja kgopolo bja batho ba bantši lefaseng bo tla fihla seremong ge ba dutše ba kgobokana la mafelelo bakeng sa go tsoša ntwa malebana le Jerusalema—e lego baemedi ba lefaseng ba Jerusalema ya legodimong. Ka gona Jehofa o tla gata mogato. E le Modimo wa Mohlabani, o tla “tšwêla ’thšaba tšeo dirá,” tšeo di lekago go dira tlhaselo ye.—Sakaria 14:2, 3.
11 “Xomme kôtlô ya xe Morêna a ôtla dithšaba tša xo tšwêla motse wa Jerusalêma dirá šé: Mebele ya bôná e tlo bôla bà sa eme ka dinaô; le mahlô a bôná a tlo bôla à sa le hloxong; le maleme a bôná a tlo bôla à sa le xanong. Mohla woo ba tlo ba le mpherefere o moxolo wo o tšwaxo xo Morêna; ba tlo swarana ka diatla, ba hlabana matsôxô à akxilwe.”—Sakaria 14:12, 13.
12 Gore kotlo ye ke ya kgonthe goba ya seswantšhetšo, re tla swanelwa ke go leta re bone. Lega go le bjalo, go na le selo se tee se kgonthišeditšwego. Ge manaba a Modimo a e-ya go hlasela bahlanka ba Jehofa lefaseng ka moka, a tla thibelwa ke dipontšho tše boifišago tša matla a magolo-golo a Modimo. Ba tla tswalelega melomo. Go tla ba bjalo ka ge eka maleme a bona a lenyatšo a bodile. Pakane ya bona e kopanego e tla fsifala mahlong a bona bjalo ka ge eka mahlo a bona a bodile. Matla a bona a mmele a ba dirilego gore ba be le sebete sa go hlasela a tla loba. Ka kgakanego, ba tla retologelana ba bolayana o šoro. Ka go rialo manaba ka moka a lefaseng a borapedi bja Modimo a tla fedišwa. Mafelelong, ditšhaba ka moka di tla be di gapeleditšwe go lemoga bogoši bja Jehofa bja legohle. Go tla phethagala boporofeta bjo bo rego: “Morêna e tlo ba Yêna Kxoši ya lefase lohle.” (Sakaria 14:9) Ka morago ga moo, Sathane le batemona ba gagwe ba tla tlengwa ge Pušo ya Kriste ya Nywaga e Sekete e thoma ka ditšhegofatšo tše dikgolo tše boloketšwego batho.—Kutollo 20:1, 2; 21:3, 4.
Tsogo ya Lefaseng
13 Boporofeta bja Sakaria bo tšwela pele go Sak kgaolo 14, temana 16 ka gore: “’Me mašalêla ka moka a dithšaba tšeo di bexo di hlabana le Jerusalêma, a tlo rotoxa ka nywaxa yohle, a tla xo lothša Morêna, Yêna Kxoši ya mašaba, ba tla ba bina monyanya wa mešaša.” Go ya ka Beibele, batho ka moka ba phelago lehono bao ba tšwelago pele ba phela go fihla bofelong bja tshepedišo ye e kgopo gomme e le bao ba ahlolwago e le manaba a borapedi bja therešo, ba tla welwa ke “thsenyêxô ye e sa felexo.” (2 Ba-Thesalonika 1:7-9; bona le Mateo 25:31-33, 46.) Ba ka se ke ba tsošwa. Ka gona, go bonala “mašalêla” a akaretša ditho tša ditšhaba tšeo di hwilego pele ga ntwa ya Modimo ya makgaola-kgang le bao go nago le kholofelo e theilwego Beibeleng ya tsogo bakeng sa bona. Jesu o holofeditše gore: “Xo tla lebaka leo bohle ba lexo mabitleng ba tl’o xo kwa Lentšu la Morwa-Modimo ka lôna. Xomme ba tlo tšwa; ba ba dirilexo tše botse ba tlo tsoxa ba phela; ba ba dirilexo tše mpe ba tlo tsoxa ba lahlwa.”—Johane 5:28, 29.
14 Ba ba ba tsošitšwego ka moka ba swanetše go dira se sengwe e le gore tsogo ya bona e be ya go tsogela go phela e sego ya kahlolo e sa thabišego. Ba swanetše go tla malapeng a lefaseng a tempele ya Jehofa gomme ba khunamele Modimo ka go ineela ka Jesu Kriste. Batho le ge e le bafe ba tsošitšwego ba ganago go dira se ba tla welwa ke kotlo e swanago le e welago ditšhaba tša mehleng yeno. (Sakaria 14:18) Ke mang yo a tsebago gore ke ba bakae ba bao ba tsošitšwego bao ba tlago go tlatša lešaba le legolo ka lethabo go bineng Monyanya wa seswantšhetšo wa Mešaša? Ga go pelaelo gore e tla ba ba bantši gomme tempele ya Jehofa e kgolo ya moya e tla tlala letago le oketšegilego kudu ka baka la seo!
Monyanya wa Seswantšhetšo wa Mešaša
15 Ngwageng o mongwe le o mongwe go be go nyakega gore Isiraele ya kgale e bine Monyanya wa Mešaša. O be o tšea beke gomme o e-tla mafelelong a puno ya bona. E be e le nako e thabišago ya tebogo. Ba be ba swanelwa ke go dula mešašeng e khupeditšwego ka matlakala a dihlare, kudu-kudu dikala tša mopalema ka lebaka la beke. Monyanya wo o be o gopotša Isiraele kamoo Modimo a bego a phološitše bo-tatago bona ka gona Egipita, le kamoo a ilego a ba hlokomela ka gona ge ba be ba dula mešašeng ba dutše ba lelera ka nywaga e 40 lešokeng go fihlela ba fihla Nageng ya Kholofetšo. (Lefitiko 23:39-43) Nakong ya Monyanya, dipoo tše 70 di be di dirwa sehlabelo aletareng ya tempele. Go ya ka bohlatse, sebopego se sa monyanya e be e le boporofeta bja modiro o phethagetšego le o feletšego wa go phološa bophelo o dirilwego ke Jesu Kriste. Mehola ya sehlabelo sa gagwe sa topollo mafelelong e tla elelela go ditlogolo tše sa balegego tša malapa a 70 a batho a tšwilego go Noage.—Genesi 10:1-29; Numeri 29:12-34; Mateo 20:28.
16 Ka go rialo, Monyanya wa kgale wa Mešaša o be o šupa go go kgoboketšwa mo go thabišago ga badira-dibe ba lopolotšwego ka tempeleng e kgolo ya Jehofa ya moya. Phethagalo ya monyanya wo e thomile ka Pentekoste ka 33 C.E. ka go thoma ga go kgoboketšwa mo go thabišago ga ba-Isiraele ba moya ka phuthegong ya Bokriste. (Ditiro 2:41, 46, 47) Batlotšwa ba ba ile ba lemoga gore e be e le “baeng” lefaseng la Sathane ka baka la gore ‘gagabo bona [ga kgonthe] ke magodimong.’ (1 Petro 2:11; Ba-Filipi 3:20) Monyanya wa lethabo o ile wa bipša ka nakwana ke bohlanogi bjo bo ilego bja tšwelela ge go be go bopša Bojakane. (2 Ba-Thesalonika 2:1-3) Lega go le bjalo, monyanya o ile wa tsošološwa ka 1919 ka go kgoboketšwa mo go thabišago ga ditho tša mafelelo tša ba-Isiraele ba moya ba 144 000, mo go ilego gwa latelwa ke ga lešaba le legolo la ditšhaba ka moka la Kutollo 7:9.
17 Lešaba le legolo le hlaloswa e le le swerego makala a mopalema ka diatleng tša lona, e lego se se bontšhago gore le lona ke babini ba thabilego ba Monyanya wa seswantšhetšo wa Mešaša. E le Bakriste ba ineetšego, le tšea karolo ka lethabo modirong wa go kgobokeletša barapedi ba oketšegilego ka tempeleng ya Jehofa. Go feta moo, ka ge e le badira-dibe le lemoga gore ga le na ditshwanelo tša sa ruri tša go dula lefaseng. Lona gotee le ba tlago go tsošwa nakong e tlago ba swanetše go dula ba dumela sehlabelong sa Kriste sa topollo go fihlela ba fihla phethegong ya motho bofelong bja Pušo ya Kriste ya Nywaga e Sekete.—Kutollo 20:5.
18 Ka gona, barapedi ba Modimo ba lego lefaseng ba tla ema pele ga gagwe e le batho ba phethagetšego ka ntle le go nyaka boperisita bja legodimong. Go tla be go tlile nako yeo ka yona Jesu Kriste a tlago go “bušetša Modimo Tat’axwe mmušô.” (1 Ba-Korinthe 15:24) Sathane o tla tlemollwa “lebakanyana” gore a leke batho ba dirilwego ba phethagetšego. Batho le ge e le bafe ba sa botegego ba tla fedišetšwa sa ruri gotee le Sathane le batemona ba gagwe. Bao ba dulago ba botega ba tla newa bophelo bjo bo sa felego. E tla ba badudi ba ka mo go sa felego Paradeiseng ya lefaseng. Ka gona Monyanya wa seswantšhetšo wa Mešaša o tla be o fihlile phethong ya letago le ya katlego. Borapedi bja therešo bo tla be bo fentše e le go tumiša Jehofa ka mo go sa felego le go thabiša batho go ya go ile.—Kutollo 20:3, 7-10, 14, 15.
nso_Latn zul_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn unk unk unk nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn tsn_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn unk nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn tsn_Latn nso_Latn knc_Latn glg_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn glg_Latn nso_Latn nso_Latn nso_Latn nso_Latn nso_Latn nso_Latn tsn_Latn nso_Latn tsn_Latn nso_Latn tsn_Latn nso_Latn nso_Latn nso_Latn nso_Latn nso_Latn nso_Latn tsn_Latn nso_Latn nso_Latn nso_Latn nso_Latn nso_Latn nso_Latn nso_Latn ssw_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn glg_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn glg_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn tsn_Latn nso_Latn nso_Latn glg_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn glg_Latn nso_Latn nso_Latn tsn_Latn nso_Latn nso_Latn nso_Latn nso_Latn nso_Latn glg_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn sna_Latn tsn_Latn nso_Latn nso_Latn nso_Latn nso_Latn nso_Latn glg_Latn nso_Latn nso_Latn nso_Latn nso_Latn nso_Latn nso_Latn glg_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn sna_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn sot_Latn nso_Latn nso_Latn nso_Latn glg_Latn nso_Latn nso_Latn nso_Latn nso_Latn glg_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn tsn_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn tsn_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn